ഇനി ജിയോ പേയ്‌മെന്റ് ബാങ്കും\nമുംബൈ: ജിയോ പ്രവര്‍ത്തനംതുടങ്ങിയതുപോലെ വന്‍ഓഫറുകളുമായി ജിയോ പേയ്‌മെന്റ് ബാങ്ക് അവതരിപ്പിക്കാനൊരുങ്ങുന്നു. സ്‌റ്റേറ്റ് ബാങ്ക് ഓഫ് ഇന്ത്യയുമായി സഹകരിച്ചായിരിക്കും പേയ്‌മെന്റ് ബാങ്ക് പ്രവര്‍ത്തനം തുടങ്ങുക. റിലയന്‍സ് ഇന്‍ഡസ്ട്രീസിന്റെ ജീവനക്കാര്‍ക്കിടയില് ജിയോ പേയ്‌മെന്റ് ബാങ്കിന്റെ പരീക്ഷണാടിസ്ഥാനത്തിലുള്ള പ്രവര്‍ത്തനം തുടങ്ങിയിട്ടുണ്ട്.\nജിയോയുടെ രണ്ടാം പാദ പ്രവര്‍ത്തനഫലം പുറത്തുവിടുന്നതോടൊപ്പം പേയ്‌മെന്റ് ബാങ്കിന്റെ പ്രഖ്യാപനം ഉണ്ടായേക്കും. നിലവില് എട്ട് സ്ഥാപനങ്ങള്‍ക്കാണ് പേയ്‌മെന്റ് ബാങ്ക് തുടങ്ങാന് റിസര്‍വ് ബാങ്ക് അനുമതി നല്‍കിയിട്ടുള്ളത്.\nഅനുമതി ലഭിച്ചതിനുശേഷം ഭാരതി എയര്‍ടെല് ആണ് 2016 നവംബറില് ആദ്യമായി പേയ്‌മെന്റ് ബാങ്കിന്റെ പ്രവര്‍ത്തനം തുടങ്ങിയത്. 2017 മെയില് പേ ടിഎമ്മിന്റെ ബാങ്കും പ്രവര്‍ത്തനം തുടങ്ങി. കഴിഞ്ഞ ജൂണിലാണ് ഫിനോ പെയ്‌മെന്റ് ബാങ്ക് ആരംഭിച്ചത്.


ജില്ലയിലെ റെയില്‍വേ സ്‌റ്റേഷനില് മെഡിക്കല് ബൂത്ത് സ്ഥാപിക്കും - MALABAR FLASH ജില്ലയിലെ റെയില്‍വേ സ്‌റ്റേഷനില് മെഡിക്കല് ബൂത്ത് സ്ഥാപിക്കും - MALABAR FLASH\nHome > കേരളം > ജില്ലയിലെ റെയില്‍വേ സ്‌റ്റേഷനില് മെഡിക്കല് ബൂത്ത് സ്ഥാപിക്കും\nKarunakaran MP Kasaragod കാസര്‍കോട് കേരളം\nജില്ലയിലെ റെയില്‍വേ സ്‌റ്റേഷനില് മെഡിക്കല് ബൂത്ത് സ്ഥാപിക്കും\nകാസര്‍കോട്: ജില്ലയിലെ എ ക്ലാസ് റെയില്‍വേ സ്‌റ്റേഷനുകളില് എമര്‍ജന്‍സി മെഡിക്കല് ബൂത്ത് സ്ഥാപിക്കാന് സന്നദ്ധമാണെന്ന് റെയില്‍വേ. ജില്ലയിലെ എ ക്ലാസ് സ്‌റ്റേഷനുകളില് ഒന്നില് മെഡിക്കല് ബൂത്ത് സ്ഥാപിക്കാന് തയ്യാറാണെന്ന് പാലക്കാട് ഡിവിഷന് റെയില്‍വേ മാനേജര് നരേഷ് ലാല്‍വാനി അറിയിച്ചു.[www.malabarflash.com]\nബുധനാഴ്ച രാവിലെ പി കരുണാകരന് എംപി നല്‍കിയ കത്തിനാണ് ഡിവിഷണല് മാനേജരുടെ ഉടനടിയുള്ള മറുപടി. എ വണ് സ്‌റ്റേഷനുകളായ ഷൊര്‍ണൂര്, കോഴിക്കോട്, കണ്ണൂര്, മംഗളൂരു എന്നിവിടങ്ങളിലാണ് ഒന്നാംഘട്ടത്തില് മെഡിക്കല് ബൂത്തുകള് സ്ഥാപിക്കുന്നത്. സന്നദ്ധ സംഘടനകള്‍ക്കാണ് നടത്തിപ്പ് ചുമതല. ഡോക്ടര്‍മാരുടെയും പാരാമെഡിക്കല് ജീവനക്കാരുടെയും സേവനവും ആംബുലന്‍സ് ഉള്‍പ്പെടെയുള്ള സൗകര്യങ്ങളുമുണ്ടാകും. എ വണ് ക്ലാസ് സ്‌റ്റേഷനുകളിലാണ് ഇപ്പോള് ആരംഭിക്കുന്നത്. തുടര്‍ന്ന് എ ക്ലാസ് സ്‌റ്റേഷനുകളില് നടപ്പാക്കും.\nജില്ലയിലെ കാസര്‍കോടോ കാഞ്ഞങ്ങാടോ പരിഗണിക്കും. നടത്തിപ്പിനായി സന്നദ്ധ സംഘടനകളെ കെണ്ടത്തണം. ജില്ലയില് 16 സ്‌റ്റേഷനുണ്ട്. കണ്ണൂരിനും മംഗളൂരുവിനും ഇടയില് 150.200 കിലോമീറ്റര് ദൂരമുണ്ട്. ഇതിനിടയില് മെഡിക്കല് ബൂത്ത് അടിയന്തര ആവശ്യമാണെന്ന് പി കരുണാകരന് എംപി കത്തില് ചൂണ്ടിക്കാട്ടിയിരുന്നു.\nItem Reviewed: ജില്ലയിലെ റെയില്‍വേ സ്‌റ്റേഷനില് മെഡിക്കല് ബൂത്ത് സ്ഥാപിക്കും Rating:5Reviewed By: UMRAS vision


പാര്‍പ്പിടം: വാസ്തു; ഒരു കുറിപ്പ്.\nI am appreciate your vision. continue..\n11:09 AM, August 30, 2006\nപൂര്‍വ്വികര് വാസ്തുവിദഗ്ദര് ആയിരുന്നു എന്ന ലേബല് ഉള്ള ഒത്തിരി ആളുകള് ആ ലേബലും വച്ച് ജനങ്ങളെ ചൂഷണം ചെയ്യുന്നുണ്ട്.നേരുപറഞ്ഞാല് അത്തരക്കാര്‍ക്കുമുമ്പില് ആര്‍ക്കെട്ടെക്റ്റുകളും എഞ്ചിനീര്‍മാരും വെറും വട്ടപ്പൂജ്യമാണ് ആളുകളുടെ കാഴ്ചപ്പാടില്.ഇതു മാറിയേ തീരൂ, ഇത്തരം കള്ള നാണയങ്ങളെ തുറന്നുകാണിക്കുവാന് അവര് ഡിസൈന് ചെയ്ത വീടുകളും അവിടെതാമസിക്കുന്നവരുടെ സാമ്പത്തിക ജീവിത നിലവാരം മെച്ചമാണോ എന്നിവയെക്കുറിച്ച് ഒരു പഠനം നടത്തേണ്ടതുണ്ട്.മാത്രമല്ല ഇവര് ചെയ്യുന്ന വര്‍ക്കുകള് പൂര്‍ണ്ണമായും വാസ്തു അനുശാസിക്കുന്ന രീതിയില് ആണോ എന്നും നോക്കണം. താങ്കളുടെ ലേഖനത്തിനു നന്ദി. ഒരു കാര്യം കൂടെ വാസ്തുവിന്റെ അടിസ്താന വിവരങ്ങളും കണക്കുകളും ഉള്‍പ്പെടുത്തി ഒരു ലേഖനം പ്രസിദ്ധീകരിച്ചാല് നന്നായിരുന്നു.\n1:09 PM, August 30, 2006\nതാങ്കളുടെ ലേഖനങ്ങള്‍ക്ക് നന്ദി. വായിക്കാറുണ്ട് എല്ലാം.\nവടക്കോട്ട് വെടക്കനും തലവെക്കില്ലെന്നൊരു പഴഞ്ചൊല്ലുണ്ട് ഞങ്ങളുടെ നാട്ടില്. അതായത് എത്ര മോശക്കാരനായാലും വടക്കുഭാഗത്തേക്ക് തലവെച്ച് കിടക്കില്ലെന്നര്‍ഥം. അങ്ങനെ പരയാനുള്ള കാരണം ഇപ്പോള് പിടികിട്ടി.\nവാസ്തുശാസ്ത്രത്തെകുറിച്ച് കൂടുതല് കാര്യങ്ങള് പ്രതീക്ഷിക്കുന്നു. നന്ദി നമസ്കാരം.\n1:45 PM, August 30, 2006\nഎല്ലാ വീടിനും കിഴക്കുവശത്തു കിച്ചണ് കൊടുക്കുക എന്നതും....\nവാസ്തു അനുസരിച്ചു കിഴക്കാണോ അടുക്കള? കേരളത്തില് പൊതുവേ വടക്കുവശത്താണല്ലോ.\nമനുഷ്യശരീരത്തിനു ചുറ്റും ഒരു ഓറയുണ്ടെന്നും അതില് അസുഖം വരുമ്പോഴും മാനസീകപിരിമുറുക്കം അനുഭവപ്പെടുമ്പോളും നെഗേറ്റെവ് എനര്‍ജ്ജി കൂടുതല്‍കാണീക്കും എന്നും ഒക്കെ തെളിയിക്കപ്പെട്ടിട്ടുള്ളതല്ലെ?\nശാസ്ത്രീയമായി എങ്ങനെ തെളിയിക്കപ്പെട്ടു? ഓറയെ അളന്നിട്ടുണ്ടോ? അല്ലെങ്കില് ഓറയുടെ ആഘാതം കണ്ടുപിടിച്ചിട്ടുണ്ടോ? ഈ ഉണ്ടാക്കുന്ന നെഗറ്റീവ് എനര്‍ജി എത്ര യൂണിറ്റുണ്ടു് ഏകദേശം?\nഇവയ്ക്കു ശാസ്ത്രീയമായ റെഫറന്‍സ് ഉണ്ടെങ്കില് പറഞ്ഞുതരൂ. അല്ലെങ്കില് “എന്നും ഒക്കെ തെളിയിക്കപ്പെട്ടിട്ടുള്ളതല്ലെ?“ എന്നതിനു പകരം “കരുതപ്പെടുന്നു” എന്നെഴുതിയാല് ഒരു വിരോധവുമില്ല. ഉത്തരം താങ്ങുന്നതു താനാണെന്നു പല്ലിയും, എഴുതുന്നതു ലോകോത്തരസാഹിത്യമാണെന്നു ഞാനും കരുതുന്നുണ്ടല്ലോ.\nപൂര്‍ണ്ണമായും തള്ളിക്കളയാന് സാധിക്കാത്തതും എന്നാല് ശാസ്ത്രീയമായി തെളിയിക്കാത്തതുമായ ഒത്തിരി കാര്യങ്ങള് ഇല്ലെ?\nഉണ്ടു്. സത്യം നമുക്കറിയില്ല. അവയെപ്പറ്റി പറയുമ്പോഴാണു നാം മുകളില്‍പ്പറഞ്ഞ “കരുതപ്പെടുന്നു” എന്ന പ്രയോഗം ഉപയോഗിക്കുന്നതു്. അല്ലാതെ “ശാസ്ത്രീയമായി തെളിയിക്കപ്പെട്ടിട്ടുണ്ടു്” എന്നല്ല.\nഅതതു കാലഘട്ടങ്ങള്‍ക്കനുസരിച്ച് രൂപപ്പെടുന്ന വിശ്വാസങ്ങളും എഴുതപ്പെടുന്ന ഗ്രന്ഥങ്ങളും പിന്നീട് കാലഘട്ടത്തിനനുസരിച്ച് മാറ്റപ്പെടേണ്ടതാണ്. അല്ലാത്തപക്ഷം അതു നമ്മെ മാനസീകമായും സാമൂഹികപരമായും ശിലായുഗത്തിലേക്ക് കൊണ്ടെത്തിക്കും\n100% യോജിക്കുന്നു. പൂച്ചയ്ക്കാരു മണി കെട്ടും എന്നതാണു പ്രധാന പ്രശ്നം.\nകൂടുതല് ലേഖനങ്ങള് പ്രതീക്ഷിക്കുന്നു. ഖണ്ഡിക തിരിച്ചു് അല്പം കൂടി പാരായണക്ഷമമാക്കുന്നതു നന്നായിരിക്കും.\nമണികെട്ടാന് ആള്‍ക്കാരുണ്ടെങ്കില്‍തന്നെയും മണികെട്ടാന് സമ്മതിക്കുന്നില്ല എന്നൊരു പ്രശ്‌നവുമുണ്ട്.\nപിന്നെ എനിക്കുള്ള സംശയം പല ശാസ്ത്രശാഖകളിലും പല തരത്തിലുമുള്ള hypothesis ഉണ്ടല്ലോ. അവയ്ക്കൊന്നും കാണാത്ത ഒരു scrutiny നമ്മള് വാസ്തുവിനും മറ്റും ആവശ്യപ്പെടുന്നുണ്ടോ? അത് എന്തായാലും നല്ലത് തന്നെ-ആ ആവശ്യപ്പെടല് നല്ല അര്‍ത്ഥത്തിലാണെങ്കില്. പക്ഷേ ഉടന് ഒരു ഉത്തരം കിട്ടിയില്ലെങ്കില് അടുത്ത നിമിഷം അതിനെ തള്ളിപ്പറയുന്ന രീതിയിലാവരുതെന്ന് മാത്രം.\nഉമേഷ്‌ജി ചോദിച്ച പല ചോദ്യങ്ങള്‍ക്കും ഉത്തരം കിട്ടണമെങ്കില് പഠനങ്ങള് വേണം. ആ പഠനങ്ങള് നടന്നിട്ടുണ്ടോ? (ഇല്ല എന്ന് തോന്നുന്നു-ഉണ്ടായിരുന്നെങ്കില് ആരെങ്കിലും അത് കാണിച്ച് ഈ അദ്ധ്യായം അവസാനിപ്പിക്കുമായിരുന്നല്ലോ). ഇനി നടന്നിട്ടില്ലെങ്കില് എന്തായിരിക്കും കാരണം? സായിപ്പ് പറയാത്തതാണോ?\nഓറയേയും അതിനെ പടത്തിലാക്കാന് ഉപയോഗിക്കുന്ന കിര്‍ലിയന് ഫോട്ടോഗ്രഫിയേയും പറ്റി ഇവിടെ കാണാം.\n5:59 PM, August 30, 2006\nവാസ്തു ശാസ്ത്രത്തിന് റെഫറന്‍സ് (മലയാളം?) ഉണ്ടോ എവിടെയെങ്കിലും ? അതോ വടക്കന് പാട്ട് പോലെ ആണോ? ഈ അടുത്ത കാലാത്തായി കേട്ട് തുടങ്ങിയത് കൊണ്ട് ഒരു എത്തും പിടിയും കിട്ടുന്നില്ല.\n6:06 PM, August 30, 2006\nകൊളറാഡോയിലെ ഒരണ്ണന് കൊളമാക്കിയെന്നാണ് തോന്നുന്നത് :)\nഎന്നാലും ആശയ്ക്ക് വകയുണ്ട് എന്നാണ് തോന്നുന്നത് (ഉണ്ടോ?)\nകിര്‍ലിയന് ഫോട്ടോ ഓറയെ പിടിക്കുന്നതിനെതിരെ വാദങ്ങള് ഉണ്ടെന്ന് തോന്നുന്നു, ദില്‍ബ്ബൂ.\nവാസ്തു വ്യാപകമായി ഇന്ന് ജനങ്ങളെ ചൂഷണം ചെയ്യുവാനായി ഒരുവിഭാഗം ആളുകള് ഉപയോഗപ്പെടുത്തുന്നു എന്നതാണ് സത്യം. ചിലബുക്കുകള് ലേഖനങ്ങല് ഈരംഗത്തുള്ളവരുടേതായി വന്ന അഭിമുഖങ്ങള് എന്നിവയില് നിന്നും ലഭിച്ച ചില കാര്യങ്ങള് താല്‍പ്പര്യമുള്ള വര്‍ക്കായി ഇതില് ഉള്‍പ്പെടുത്തി എന്നേ ഉള്ളൂ. എന്റെ പോസ്റ്റിങ്ങില് ഞാന് എടുത്തുപറഞ്ഞിട്ടുമുണ്ട്. അതുകൊണ്ടുതന്നെ അതില് പറയുന്ന പലതിനും ശാസ്തീയമായ വിശദീകരണം നല്‍കുവാനും എനിക്ക് കഴിയില്ല.\nവടക്കുകിഴക്കോ തെക്കുകിഴക്കോ ആണ് അടുക്കള കൊടുക്കേണ്ടതെന്ന് ചില വാസ്തു ഗ്രന്ഥങ്ങളില് കാണുന്നു. എന്നുകരുതി എല്ലാവരും ഈ ഭാഗങ്ങളില് മാത്രമാണോ അടുക്കള കൊടുക്കുന്നത് എന്ന്.അടുക്കളയില് സൂര്യപ്രകാശവും വായുസഞ്ചാരവും പരമാവധി ലഭിക്കുക എന്നത് പ്രധാനമാണ്. ലോകത്തുള്ള എല്ലാ മനുഷ്യരും വാസ്തു അനുസരിച്ച് അല്ല കെട്ടിടം പണിയുന്നത് അതുകൊണ്ട് അവര്‍ക്കെല്ലാം മാത്രമാണോ ഉണ്ടാകുന്നത്? ആര്‍ക്കും അഭിവൃദ്ധി ഇല്ലെ?\nഉത്തരം താങ്ങുന്നത് ഞാനാണെന്ന് പറയുന്ന പല്ലിയല്ല, മറിച്ച് അണ്ണാരക്കണ്ണനും തന്നാലായത് എന്നുമാത്രമേ ഞാന് കരുതുന്നുള്ളൂ. താങ്കളുടെ കമെന്റുകള് ചിന്തോദ്ദീപക്മം തന്നെ.\nരാജേഷിന്റെ അഭിപ്രായങ്ങള് ഗൗരകരമായി പരിഗണിക്കപ്പെടേണ്ടതാണ്.\nടി.പി.ശാസ്തമംഗലത്തെപ്പേടിച്ച് ഗിരീഷ് പുത്തഞ്ചേരി പാട്ടെഴുത്തു നിര്‍ത്തിയിട്ടില്ല എന്നത് ഓര്‍ക്കുക. പ്രസക്ത്മായ് വിമര്‍ശനങ്ങള് മാത്രം പരിഗണിക്കുക. ലേഖനങ്ങള് ഒരുപാട് നന്നാക്കുവാന് ഉണ്ട്.\nഓറ,നെഗേറ്റീവ് എനര്‍ജി തുടങ്ങി കിര്‍ളിയന് ഫോട്ടോഗ്രാഫിയെക്കുറിച്ചും മറ്റും ഉള്ള വിവാദങ്ങളിലേക്കുപോകാതെ തുടര്‍ന്നും ഈ ബ്ലോഗ്ഗിന്റെ പരിധിയില് വരുന്ന ഉപകാരപ്രദമായ പോസ്റ്റുകള് പ്രതീക്ഷിക്കുന്നു.\nഈ കിഴക്ക് ഭാഗത്ത് അടുക്കള വന്നതുകൊണ്ട് ആദ്യ സൂര്യവെളിച്ചം അടുക്കളിയില് കിട്ടുന്നു എന്നില്ലെ? പിന്നെ, വാസ്തുവിനെപറ്റി താങ്കള്‍ക്ക് ഉചിതമായത് എഴുതും എന്ന് കരുതട്ടെ. എനിക്ക് വളരെ താല്‍പ്പര്യമുള്ള വിഷയമാണ് വാസ്തു. കുറേയൊക്കെ നല്ല വിവരമായിട്ട് എനിക്ക് വാ‍സ്തുവില് തോന്നിയിട്ടുണ്ട്. സോ, ലോജിക്കല് ആയിട്ട് തോന്നുന്നുവെങ്കില് അത് എഴുതുമെന്ന് കരുതട്ടെ..\n6:00 AM, September 02, 2006\nവാസ്തു ചര്‍ച്ച ചെയ്തു തീരുമാനിക്കപ്പെടേണ്ട സംഗതിയാണോ..? മനുഷ്യാലയചന്ദ്രിക പോലുള്ള നിരവധി പുസ്തകങ്ങളില് വിശദമായി കൊടുത്തിട്ടുള്ളതു വായില് തോന്നിയതു കോതയ്ക്കു പാട്ട് എന്നവണ്ണം നിലവിളിക്കുന്ന ചാനല് വാസ്തുവിദഗ്ദരാണു വിമര്‍ശിക്കപ്പെടേണ്ടത്. ആറന്മുള വാസ്തു വിദ്യാഗുരുകുലം പോലും കച്കവടവല്‍ക്കരിക്കപ്പെട്ടിരിക്കുന്നു. അവിടെ ഇപ്പോ പഠനത്തേക്കാളുപരി കണ്‍സള്‍ട്ടേഷന് ആണ്. കുറച്ചെങ്കിലും കാര്യക്ഷമമായും ശാസ്ത്രീയമായും വാസ്തുവിനെ സമീപിക്കുന്നതു നല്ലതായിരിക്കും. ഡോ.എ. അച്ചുതന് പോലുള്ളവരുടെ നിര്‍ദ്ദേശങ്ങള് പ്രായോഗികമായി തോന്നിയിട്ടുണ്ട്.\nവാസ്തുവിനെക്കുറിച്ച് പലയിടങ്ങളില് നിന്നും ലഭിച്ച അറിവുകള് ഞാന് ഈ ബ്ലോഗ്ഗില് പോസ്റ്റ് ചെയ്യുന്നതാണ്. പക്ഷെ അതിനു ശാത്രീയ വിശദീകരണം നല്‍കുക എന്നത് തീര്‍ച്ചയായും എനിക്ക് സാധിക്കുന്ന കാര്യമല്ല.ശ്രീ ചെണ്ടക്കാരന് പറഞ്ഞതുപോലെ ചാനലുകളില് വരുന്നത് വ്യത്യസ്ത രീതികളില് ആണ്.ആധുനിക ശാസ്ത്രം ഒരു ഗ്രഹത്തെ എടുത്തുകളഞ്ഞിരിക്കുന്നു.ഇതു നവഗ്രഹസങ്കല്‍പ്പത്തെ തന്നെ മാറ്റിമറിക്കുമോ? കൂടുതല് ചര്‍ച്ച ചെയ്യേണ്ട വിഷയമാണിത്. അതിനെക്കുറിച്ച് കൂടുതല് അറിയാവുന്നവര് എഴുതിയാല് കൊള്ളാം.


അങ്കമാലി അതിരൂപതയിലെ ഭൂമി ഇടപാടില് കോടികളുടെ അഴിമതിയെന്ന് ആക്ഷേപം\nSat Jan 19 2019 13:36:24 GMT+0530 (IST)\nകൊച്ചി: എറണാകുളം-അങ്കമാലി അതിരൂപതയില് നടന്ന ഭൂമി വില്‍പനയുമായി ബന്ധപ്പെട്ട് അടുത്തിടെ പുറത്തുവന്ന കോടിക്കണക്കിന് രൂപയുടെ നികുതി വെട്ടിപ്പിനെക്കുറിച്ച് സര്‍ക്കാര് അന്വേഷണം നടത്തണമെന്ന് കേരള കത്തോലിക്കാ സഭാ നവീകരണ പ്രസ്ഥാനം (കെസിആര്‍എം) ഭാരവാഹികള്. ഈ കുംഭകോണത്തിന്റെ ധാര്‍മിക ഉത്തരവാദിത്തമേറ്റെടുത്ത് മേജര് ആര്‍ച്ച് ബിഷപ് രാജിവയ്ക്കണമെന്നു അവര് വാര്‍ത്താ സമ്മേളനത്തില് ആവശ്യപ്പെട്ടു.\nഇസ്‌ലാംമത സ്ഥാപനങ്ങള്‍ക്കായി വഖ്ഫ് നിയമങ്ങളും ഹൈന്ദവ സ്ഥാപനങ്ങള്‍ക്കായി ദേവസ്വം നിയമങ്ങളുമുണ്ട്. ക്രൈസ്തവ മത സ്ഥാപനങ്ങളുടെ സ്വത്തുവകകള് മെത്രാന്‍മാരുടെ സ്വകാര്യ സ്വത്താണ്. സഭയുടെ സമ്പത്ത് വിശ്വാസികളുടെ ചോരയുടെയും വിയര്‍പ്പിന്റെയും ആകെത്തുകയായതിനാല് സഭാസമൂഹത്തെ ഈ ദുരവസ്ഥയില്‍നിന്നു മോചിപ്പിക്കുന്നതിനാണ് ജസ്റ്റിസ് വി ആര് കൃഷ്ണയ്യര് കമ്മീഷന് ചര്‍ച്ച് ആക്റ്റ് ശുപാര്‍ശ ചെയ്തത്. ശുപാര്‍ശ നല്‍കി എട്ടുവര്‍ഷം പിന്നിടുമ്പോഴും ഈ ശുപാര്‍ശകള്‍ക്കുമേല് സര്‍ക്കാര് അടയിരിക്കുകയാണെന്ന് ഭാരവാഹികള് ആരോപിച്ചു.\nമറ്റു മതങ്ങളെ നിയന്ത്രിക്കാന് കാണിക്കുന്ന താല്‍പര്യം ക്രൈസ്തവരുടെ കാര്യത്തില് സര്‍ക്കാരില്‍നിന്ന് ഉണ്ടാവുന്നില്ല. ഇരുമുന്നണികളുടെയും നിലപാടുകളില് കാര്യമായ മാറ്റമില്ല. വിശ്വാസികളുടെ ആവശ്യമായി ഉയര്‍ന്നുവന്നാല് ചര്‍ച്ച് ആക്റ്റിനെക്കുറിച്ചാലോചിക്കാമെന്ന നിലപാടാണ് ഇപ്പോഴത്തെ സര്‍ക്കാരിനുള്ളത്. ചര്‍ച്ച് ബില്ല് വരുമോ എന്നു ഭയന്ന് സഭയുടെ സ്വത്തുവകകള് വിറ്റുതീര്‍ക്കുകയാണെന്നും സംശയിക്കേണ്ട സ്ഥിതിയാണ്. ഈ അഴിമതി ചോദ്യംചെയ്യാന് സഭയ്ക്കുള്ളിലോ പുറത്തോ നിയമസംവിധാനങ്ങളില്ല. മാമോദീസ, വിവാഹം, മരണം, പഠനം തുടങ്ങിയ ആവശ്യങ്ങളുള്ളതിനാല് ഈ കൊള്ളരുതായമക ള്‍ക്കെതിരേ പ്രതികരിക്കാന് വിശ്വാസികള് ഭയക്കുന്നു. കാനോന് നിയമം മുന്‍നിര്‍ത്തിയാണ് സഭാ നടപടികളെന്നാണ് പറയാറ്. എന്നാല്, അങ്കമാലി അതിരൂപതയില് കാനോന് നിയമംപോലും പാലിക്കപ്പെട്ടിട്ടില്ല.\nമാധ്യമങ്ങള്‍പോലും സഭയ്‌ക്കെതിരായ വാര്‍ത്തകള് മുക്കുന്ന സ്ഥിതിയാണെന്നും കെസിആര്‍എം ആരോപിച്ചു. ഈ സാഹചര്യത്തിലാണ് പ്രക്ഷോഭത്തിനിറങ്ങുന്നതെന്നും നേതാക്കള് വിശദീകരിച്ചു.\nവിശ്വാസികളെ ബോധവല്‍ക്കരിക്കുകയെന്നതു മാത്രമാണ് ക്രൈസ്തവ സഭകളുടെ കൊള്ള അവസാനിപ്പിക്കാനുള്ള ഏക പോംവഴി. അതിരൂപതയിലെ വൈദികര്‍ക്കിടയില് ഈ തട്ടിപ്പുകള്‍ക്കെതിരേ വലിയ അമര്‍ഷം ഉയര്‍ന്നുവന്നതിനാല് മാത്രമാണ് ഈ വന് തട്ടിപ്പ് പുറത്തുവന്നത്. അതിരൂപതയുടെ കീഴിലുള്ള അപ്രൈസല് കമ്മിറ്റി നിശ്ചയിച്ച വിലപോലും ഭൂമിക്ക് കിട്ടിയിട്ടില്ല. അതിനാല്, പ്രഥമദൃഷ്ട്യാതന്നെ ഇടപാടില് അഴിമതിയുണ്ടെന്നത് വ്യക്തമായിരിക്കുകയാണ്. ഈ തട്ടിപ്പ് അനേഷിക്കണമെന്നതടക്കമുള്ള ആവശ്യങ്ങളുന്നയിച്ച് ജനുവരി ആറിന് കെസിആര്‍എമ്മിന്റെ നേതൃത്വത്തില് സെന്റ് മേരീസ് ബസലിക്കയ്ക്ക് സമീപം മേജര് ആര്‍ച്ച് ബിഷപ് ഹൗസിനു മുന്നില് പ്രാര്‍ഥനാ ധര്‍ണ നടത്തും. പ്രസിഡന്റ്് സി വി സെബാസ്റ്റ്യന്, സെക്രട്ടറി ഷാജു തറപ്പേല്, സത്യജാലകം എഡിറ്റര് ജോര്‍ജ് മൂലേച്ചാലില്, ജോയിന്റ് സെക്രട്ടറി ഡോ. ജോസഫ് വര്‍ഗീസ്, ലീഗല് അഡൈ്വസര് ഇന്ദുലേഖ ജോസഫ് വാര്‍ത്താസമ്മേളനത്തില് സംബന്ധിച്ചു.


ഇന്ത്യൻ ചലച്ചിത്ര നിർമ്മാതാവ്, ഇന്റീരിയർ ഡിസൈനര്\nനിർമ്മാതാവ് എന്ന നിലയിൽതിരുത്തുക\n↑ "Gauri Khan Biography". Movies Dosthana. മൂലതാളിൽ നിന്നും 2016-03-04-ന് ആർക്കൈവ് ചെയ്തത്. ശേഖരിച്ചത് 2016-03-07.\nവിക്കിമീഡിയ കോമൺസിലെ Gauri Khan എന്ന വർഗ്ഗത്തിൽ ഇതുമായി ബന്ധപ്പെട്ട കൂടുതൽ പ്രമാണങ്ങൾ ലഭ്യമാണ്.\n"https://ml.wikipedia.org/w/index.php?title=ഗൗരി_ഖാൻ&oldid=3630910" എന്ന താളിൽനിന്ന് ശേഖരിച്ചത്\nഅവസാനം പുതുക്കപ്പെട്ട ദിവസം: 13 ഓഗസ്റ്റ് 2021, സമയം: 03:08\nഈ താൾ അവസാനം തിരുത്തപ്പെട്ടത്: 03:08, 13 ഓഗസ്റ്റ് 2021.


രാജസ്ഥാനിൽ സെക്രട്ടേറിയറ്റ് യോഗത്തിനിടെ സ്ക്രീനിൽ അശ്ലീല വീഡിയോ • ഇ വാർത്ത | evartha\nരാജസ്ഥാനിൽ സെക്രട്ടേറിയറ്റ് യോഗത്തിനിടെ സ്ക്രീനിൽ അശ്ലീല വീഡിയോ\nജയ്പുര്: രാജസ്ഥാനിലെ സെക്രട്ടേറിയറ്റ് മന്ദിരത്തില് നടന്ന യോഗത്തിനിടെ സ്‌ക്രീനില് അശ്ലീല വീഡിയോ. ഭക്ഷ്യ – പൊതുവിതരണ വകുപ്പ് സെക്രട്ടറി മുഗ്ധ സിങ്ങിന്റെ അധ്യക്ഷതയില് ചേര്‍ന്ന ഉന്നത ഉദ്യോഗസ്ഥരുടെ യോഗത്തിനിടെയാണ് സ്ക്രീനിൽ അശ്ലീല വീഡിയോ പ്ലേ ആയത്.\nവിവിധ പദ്ധതികളുടെ അവലോകന യോഗമാണ് സെക്രട്ടേറിയറ്റില് നടന്നത്. ജില്ലാതല ഉദ്യോഗസ്ഥര് വീഡിയോ കോണ്‍ഫറന്‍സിങ് സംവിധാനത്തിലൂടെ യോഗത്തില് പങ്കെടുക്കുന്നതിനിടെയാണ് യോഗ ഹാളിലെ സ്‌ക്രീനില് അപ്രതീക്ഷിതമായി അശ്ലീല വീഡിയോ ദൃശ്യം പ്രത്യക്ഷപ്പെട്ടത്. ഇതോടെ യോഗത്തില് പങ്കെടുത്ത ഉന്നത ഉദ്യോഗസ്ഥര് അമ്പരന്നു.\nരണ്ട് മിനിട്ടോളം വീഡിയോ സ്ക്രീനിൽ പ്ലേ ആയി. അതിനു ശേഷമാണ് സാങ്കേതിക ജീവനക്കാർ എത്തി വീഡിയോ നിർത്തിയത്. സംഭവത്തില് നാഷണല് ഇന്‍ഫര്‍മാറ്റിക്‌സ് സെന്റര് ഡയറക്ടറോട് അന്വേഷണം നടത്താന് നിര്‍ദ്ദേശിച്ചിട്ടുണ്ടെന്ന് ഭക്ഷ്യ – പൊതുവിതരണവകുപ്പ് സെക്രട്ടറി മാധ്യമങ്ങളോട് പറഞ്ഞു. ഉത്തരവാദികള്‍ക്കെതിരെ കര്‍ശന നടപടിയുണ്ടാവുമെന്നും അവര് വ്യക്തമാക്കി.


ഈസ്റ്റർ വിഷു ഭക്ഷ്യക്കിറ്റ് വിതരണവും സ്‌പെഷൽ അരി വിതരണവും ചൊവ്വാഴ്ച മുതൽ ആരംഭിക്കും. | Malayali Manasu\nHome Kerala ഈസ്റ്റർ വിഷു ഭക്ഷ്യക്കിറ്റ് വിതരണവും സ്‌പെഷൽ അരി വിതരണവും ചൊവ്വാഴ്ച മുതൽ ആരംഭിക്കും.\nഈസ്റ്റർ വിഷു ഭക്ഷ്യക്കിറ്റ് വിതരണവും സ്‌പെഷൽ അരി വിതരണവും ചൊവ്വാഴ്ച മുതൽ ആരംഭിക്കും.\nഭക്ഷ്യവകുപ്പാണ് ഇതു സംബന്ധിച്ച നിർദ്ദേശം നൽകിയത്. ഹൈക്കോടതിയുടെ അനുമതി കിട്ടിയ സാഹചര്യത്തിലാണ് വിതരണം തുടങ്ങാൻ തീരുമാനിച്ചത്.\nസംസ്ഥാനത്ത് റേഷൻ കടകൾ വഴി സർക്കാർ സ്പെഷൽ അരി നൽകുന്നത് തടഞ്ഞ തെര. കമ്മീഷന്‍റെ നടപടി ഹൈക്കോടതി സ്റ്റേ ചെയ്തിരുന്നു. സർക്കാരിന് അരിവിതരണം തുടരാമെന്നും ഇത് തെരഞ്ഞെടുപ്പിൽ പ്രചരണ വിഷയം ആക്കരുതെന്നും ഹൈക്കോടതി ഉത്തരവിട്ടത്.\nഅരിവിതരണം തടഞ്ഞ കമ്മീഷന്‍റെ നടപടി ചോദ്യം ചെയ്ത് സർക്കാർ സമർപ്പിച്ച ഹർജിയിലാണ് ഹൈക്കോടതി ഇടപെടൽ. സംസ്ഥാനത്തെ മുൻഗണനേതര വിഭാഗങ്ങൾക്ക് കിലോയ്ക്ക് 15 രൂപ നിരക്കിൽ മാസം 10 കിലോ അരി നൽകുന്ന നടപടിയാണ് കമ്മീഷൻ തടഞ്ഞത്.\nPrevious articleഇരട്ടവോട്ട് തടയാൻ കർശന നടപടി വേണമെന്ന് ഹൈക്കോടതി.ഹർജി നാളെ വീണ്ടും പരിഗണിക്കും\nNext articleനിയമസഭാ തെരഞ്ഞെടുപ്പിന്‍റെ പരസ്യ പ്രചാരണം ഏപ്രിൽ നാലിന് വൈകിട്ട് ഏഴിന് അവസാനിപ്പിക്കണമെന്ന് മുഖ്യതെരഞ്ഞെടുപ്പ് ഓഫീസർ


ഉഡാന് പദ്ധതിയില് കേരളം ഒപ്പുവെച്ചു - :: Garshom :: ‹ :: Garshom ::\nഉഡാന് പദ്ധതിയില് കേരളം ഒപ്പുവെച്ചു\nസ്വന്തം ലേഖകന്Friday, December 29, 2017 3:43 pm\nകണ്ണൂര്: ഉഡാന് വിമാനയാത്രാ പദ്ധതിയില് കേരളവും. കണ്ണൂര് വിമാനത്താവളത്തില് നിന്നാണ് ഉഡാന് പദ്ധതിക്ക് കീഴില് ആഭ്യന്തര സര്‍വീസ് തുടങ്ങുക. കുറഞ്ഞ ചെലവില് ആഭ്യന്തര വിമാനയാത്ര സാധ്യമാക്കുക എന്ന ലക്ഷ്യത്തോടെ കേന്ദ്രം ആരംഭിച്ചതാണ് ഉഡാന് വിമാനയാത്രാ പദ്ധതി. കേരളവും കേന്ദ്ര വ്യോമയാന മന്ത്രാലയവും എയര്‍പോര്‍ട്ട് അതോറിറ്റി ഓഫ് ഇന്ത്യയും ഇത് സംബന്ധിച്ച് ധാരണാപത്രത്തില് ഒപ്പുവച്ചു.\nചെറു നഗരങ്ങളെ തമ്മില് ബന്ധിപ്പിക്കുന്ന ഉഡാന് സര്‍വീസ് 2018 മുതല് കണ്ണൂര് വിമാനത്താവളത്തില് നിന്ന് തുടങ്ങുകയാണ് ലക്ഷ്യം. പദ്ധതി പ്രകാരം 2500 രൂപയുണ്ടെങ്കില് ഒരു മണിക്കൂര് വിമാനയാത്ര സാധ്യമാകും. പദ്ധതിയില് പങ്കാളികളാകുന്ന വിമാന കമ്പനികള്‍ക്കുണ്ടാകുന്ന നഷ്ടം നികത്തുന്ന ഫണ്ടില് 20 ശതമാനം വരെ കേരള സര്‍ക്കാര് വഹിക്കും. സര്‍വീസുകള്‍ക്കുള്ള വിമാന ഇന്ധന ജിഎസ്ടി ഒരു ശതമാനമാക്കുന്ന കാര്യത്തിലും ധാരണയായി.\nപ്രവാസി മലയാളികള്‍ക്ക് നിയമസഹായവുമായി നോര്‍ക്കാ റൂട്ട്‌സ്\nകരിപ്പൂര്; സൗദി എയര്‍ലൈന്‍സിന് പിന്നാലെ എയര് ഇന്ത്യയും സൗദിയിലേക്കുള്ള സര്‍വീസ് പുനരാരംഭിക്കുന്നു\nസൗദി സംഘം ഇന്ന് കരിപ്പൂരില്; ഒരുക്കം വിലയിരുത്താന് യോഗം ചേരും\nകണ്ണൂര് വിമാനത്താവളം: ഗോ എയര് സര്‍വീസിന് ധാരണയായി\nകരിപ്പൂരില് നിന്നുള്ള സൗദി എയര്‍ലൈന്‍സ് സര്‍വീസുകളുടെ എണ്ണം വര്‍ദ്ധിപ്പിച്ചേക്കും\nസൗദി എയര്‍ലൈന്‍സിന്റെ ആദ്യ സര്‍വീസ് കോഴിക്കോട്ടേക്ക്\nകണ്ണൂര് മസ്‌കത്ത് സര്‍വീസിന് എയര് ഇന്ത്യ എക്‌സ്പ്രസ്\nകരിപ്പൂര്: സൗദിയയുടെ ആദ്യ വിമാനം ജിദ്ദയില് നിന്ന്\nകരിപ്പൂരില് നിന്ന് സൗദിയിലേക്ക് ആഴ്ചയില് ഏഴ് സര്‍വീസുകള്


സ്വിസ് ബാങ്കിൽ നിക്ഷേപിച്ച ഇന്ത്യൻ കള്ളപ്പണക്കാരുടെ ഉറക്കം പോകും; നാളെ മുതൽ സ്വിസ്ബാങ്ക് അക്കൌണ്ട് വിവരങ്ങൾ ഇന്ത്യക്ക് കൈമാറും - ഇ വാർത്ത | evartha\nസ്വിസ് ബാങ്കിൽ നിക്ഷേപിച്ച ഇന്ത്യൻ കള്ളപ്പണക്കാരുടെ ഉറക്കം പോകും; നാളെ മുതൽ സ്വിസ്ബാങ്ക് അക്കൌണ്ട് വിവരങ്ങൾ ഇന്ത്യക്ക് കൈമാറും\nന്യൂഡൽഹി: സ്വിസ് ബാങ്കിൽ നിക്ഷേപിച്ച ഇന്ത്യൻ കള്ളപ്പണക്കാർക്ക് ഉറക്കം പോകും. ഇന്ത്യയിൽ നിന്നുള്ള സ്വിസ് ബാങ്ക് നിക്ഷപകരുടെ പട്ടിക ഇന്ത്യക്ക് കൈമാറാൻ ഇരു രാജ്യങ്ങളും തമ്മിൽ ധാരണയായി. ഇന്ന്, സെപ്റ്റംബര് 1 മുതല് ഇന്ത്യക്ക് വിവരങ്ങൾ നല്‍കാന് തീരുമാനമായി. സെൻട്രൽ ബോർഡ് ഓഫ് ഡയറക്ട് ടാക്സസിനാണ് അക്കൌണ്ട് വിവരങ്ങൾ കൈമാറുക.\nകഴിഞ്ഞ രണ്ടു ദിവസങ്ങളായി (29,30) ഇരു രാജ്യങ്ങളിലെയും പ്രതിനിധികൾ നടത്തിയ ചർച്ചയുടെ അടിസ്ഥാനത്തിലാണ് തീരുമാനം. നിക്കോളോ മരിയോ ലസ്ചര് ആണ് ചര്‍ച്ചയില് സ്വിസ് പ്രതിനിധി സംഘത്തെ നയിച്ചത്. സിബിഡിടി ചെയര്‍മാന് പി സി മോദി, അഖിലേഷ് രഞ്ജന് എന്നിവർ കൂടിക്കാഴ്ചയില് ഇന്ത്യയെ പ്രതിനിധീകരിച്ച് പങ്കെടുത്തു.\n2018 മുതൽ തന്നെ സ്വിസ് ബാങ്ക് അക്കൗണ്ടുകളുള്ള എല്ലാ ഇന്ത്യാക്കാരുടേയും വിവരങ്ങള് ഇന്ത്യന് നികുതി വകുപ്പിന് കൈമാറുന്നതിനു വേണ്ട നടപടികള് ആരംഭിച്ചിരുന്നു. സ്വിസ് ഏജന്‍സികളുടെ കണക്കനുസരിച്ച് ഈ വര്‍ഷം ബാങ്ക് അക്കൌണ്ട്, വിവരങ്ങൾ കൈമാറുന്ന 75- ആമത്തെ രാജ്യമാണ് ഇന്ത്യ.\nTopics: Swiss Bank


കൂടുതൽ ചുമതലകൾ നിയന്ത്രണം കടുപ്പിച്ച് പൊലീസ് | Wayanad | Kerala | Deshabhimani | Wednesday Aug 5, 2020\nകൂടുതൽ ചുമതലകൾ നിയന്ത്രണം കടുപ്പിച്ച് പൊലീസ്\nകോവിഡ് പ്രതിരോധത്തിൽ പൊലീസിന്റെ പ്രവർത്തനങ്ങൾ കൂടുതൽ ശക്തമാക്കും. സർക്കാർ ഉത്തരവും ജില്ലയിലെ രോഗവ്യാപനവും കണക്കിലെടുത്താണ് തീരുമാനം. രോഗബാധിതരുടെ സമ്പർക്കപ്പട്ടിക തയ്യാറാക്കാൻ അഡീഷ്‌ണൽ എസ്‌പിയുടെ കീഴിൽ പ്രത്യേക സംഘം പ്രവർത്തിക്കും. സൈബർസെൽ ഉദ്യോഗസ്ഥർ അടങ്ങുന്നതായിരിക്കും ടീം. ഓരോ സ്‌റ്റേഷനിലും പ്രത്യേക സംഘമുണ്ടാകും.\nഡിവൈഎസ്‌പിമാർ ഇതിന് മേൽനോട്ടം വഹിക്കും. ഇവർ തയ്യാറാക്കുന്ന സമ്പർക്കപ്പട്ടികയും രോഗവ്യാപനവും കണക്കിലെടുത്താകും ഏതെല്ലാം പ്രദേശങ്ങളെ കണ്ടെയ്‌ൻമെന്റ് സോണുകളാക്കണമെന്നത് തീരുമാനിക്കുക. ക്വാറന്റൈനിൽ കഴിയുന്നവരെ നിരീക്ഷിക്കുന്നതിനുള്ള വാർഡ് തല കമ്മിറ്റികളുടെയും ചുമതല പൊലീസ് ഏറ്റെടുക്കും.\nബൈക്ക്പട്രോളിങ് ശക്തമാക്കും. വാർഡ് തല കമ്മിറ്റികൾ കാര്യക്ഷമമാക്കും. സ്‌റ്റേഷൻ ഹൗസ് ഓഫീസർമാർ ഇക്കാര്യത്തിൽ ജാഗ്രത പുലർത്തും. ഇവരുടെ പ്രവർത്തനങ്ങൾക്കും ഡിവൈഎസ്‌പിമാർ മേൽനോട്ടം വഹിക്കും.\nക്വാറന്റൈനിലുള്ളവരുടെ കുടുംബാംഗങ്ങളുടെ സഞ്ചാരം നിയന്ത്രിക്കും. ഇവർക്കും ഹോം ക്വാറന്റൈൻ നിർദേശിക്കും. ചികിത്സാ ആവശ്യങ്ങൾക്കായി ഇതര ജില്ലകളിൽ പോകുന്നവരും അവരെ അനുഗമിക്കുന്നവരും യാത്രസംബന്ധിച്ച വിവരങ്ങൾ തൊട്ടടുത്ത പൊലീസ് സ്‌റ്റേഷനിൽ അറിയിക്കണം.  സ്‌റ്റേഷൻ നമ്പർ ലഭ്യമായില്ലെങ്കിൽ 112ൽ വിളിച്ച് നമ്പർ വാങ്ങി വിവരം അറിയിക്കണം. അന്തർജില്ലാ യാത്ര കഴിഞ്ഞുവരുന്നവർ കഴിയാവുന്നിടത്തോളം ക്വാറന്റൈനിൽ കഴിയണം. തുടർ ചികിത്സക്കായുള്ള യാത്രകൾക്ക് ഈ നിയന്ത്രണം ബാധകമാകില്ല.\nഅന്തർ സംസ്ഥാന ചരക്കു വാഹന ഡ്രൈവർമാർക്ക് മാനന്തവാടി, ബത്തേരി, കൽപ്പറ്റ എന്നിവിടങ്ങളിൽ പാർക്കിങ് സൗകര്യവും വിശ്രമസ്ഥലവും ക്രമീകരിച്ചിട്ടുണ്ട്. വാഹനങ്ങളിൽ മോട്ടോർ വാഹന വകുപ്പ് അതിർത്തികളിൽ സ്റ്റിക്കർപതിക്കും.\nഅപ്രകാരം വരുന്ന ഡ്രൈവർമാരിൽ വയനാട് സ്വദേശികൾക്ക് അവരുടെ വീടുകളിലേക്ക് പോകാം. ഇതര ജില്ലകളിലും സംസ്ഥാനങ്ങളിലുമുള്ള ഡ്രൈവർമാർ അവർക്ക് നിശ്ചയിച്ചിട്ടൂള്ള വിശ്രമകേന്ദ്രങ്ങളിൽ താമസിക്കണം. ഇവർക്ക് ചരക്ക് നീക്കത്തിന്റെ ഭാഗമായി വാഹനവുമായി പോകുന്നതിനും തിരികെ വരുന്നതിനും മാത്രമേ അനുമതിയുള്ളൂ. മറ്റിടങ്ങളിൽ സഞ്ചരിക്കുന്നത് ശ്രദ്ധയിൽപ്പെട്ടാൽ നിയമ നടപടികൾ സ്വീകരിക്കുകയും ലൈസൻസ് റദ്ദ് ചെയ്യുകയും ചെയ്യും. വാഹനത്തിന്റെ പെർമിറ്റ് റദ്ദ് ചെയ്യുന്നതടക്കമുള്ള നടപടികളും ഉണ്ടാകും.\nകോവിഡ് നിയന്ത്രണം കൂടുതൽ കാര്യക്ഷമമാക്കുന്നതിനുള്ള പ്രവർത്തനങ്ങൾ ഏകോപിപ്പിക്കുന്നതിന് ക്രമസമാധാന ചുമതലയുള്ള ഡിവൈഎസ്‌പിമാർക്ക് പുറമേ മറ്റുഡിവൈഎസ്‌പിമാർക്കും ചുമതല നൽകിയതായി ജില്ലാ പൊലീസ് മേധാവി ആർ ഇളങ്കോ അറിയിച്ചു.


21-year-old from Jammu clocks stunning 150-kmph on IPL debut\nIPL 2021: ഐപിഎൽ അരങ്ങേറ്റത്തിൽ 150 കിലോമീറ്റർ വേഗതയിൽ പന്തെറിഞ്ഞ ഇരുപത്തൊന്നുകാരൻ\nസൺറൈസേഴ്സിനായി കളിക്കുന്ന സുഹൃത്ത് അബ്ദുൾ സമദാണ് നെറ്റ് ബൗളറായി ഉമ്രാന്റെ പേര് നിർദേശിച്ചത്\nOctober 5, 2021 2:27:34 pm\nഐപിഎല്ലിലെ അരങ്ങേറ്റ മത്സരത്തിൽ തന്നെ 150 കിലോമീറ്റർ വേഗതയിൽ പന്തെറിഞ്ഞ് ക്രിക്കറ്റ് ആരാധകരുടെ ശ്രദ്ധ പിടിച്ചുപറ്റിയിരിക്കുകയാണ് ഇരുപത്തൊന്നുകാരനായ ജമ്മു കശ്മീർ പേസർ ഉമ്രാൻ മാലിക്. ഞായറാഴ്ച സൺറൈസേഴ്സിന് വേണ്ടി ഗ്രൗണ്ടിൽ ഇറങ്ങിയപ്പോഴാണ് ഉമ്രാൻ വലിയ നേട്ടം സ്വന്തമാക്കിയത്.\nആ വേഗത തൊടുന്ന ആദ്യ ഇന്ത്യക്കാരനല്ല ഉമ്രാൻ, ജവാഗൽ ശ്രീനാഥ്, വരുൺ ആരോൺ, ജസ്പ്രീത് ബുംറ എന്നിവർ ഇതിനു മുൻപ് 150 കിലോമീറ്റർ വേഗതയിൽ പന്തെറിഞ്ഞിട്ടുണ്ട്. എന്നാൽ ഇരുപത്തൊന്നു വയസിൽ ഇത്തരമൊരു പ്രകടനം യുവതരത്തിന് നൽകുന്ന പ്രചോദനം വലുതാണ്.\nഇന്ത്യയുടെ പുതിയ പേസ് സെൻസേഷന്റെ മത്സരങ്ങൾക്കായുള്ള രാത്രി യാത്ര ഓർക്കുകയാണ് പിതാവ് അബ്ദുൽ മാലിക് ഇപ്പോൾ. ആ യാത്രകളെ കുറിച്ച് ഭയപ്പെട്ടിരുന്നു എന്ന് പിതാവ് പറയുന്നു. രാത്രിയിൽ ടെന്നീസ് ബോൾ ക്രിക്കറ്റ് കളിക്കാനായി ഉമ്രാൻ പോകുമ്പോൾ പിതാവും പിന്നാലെ രഹസ്യമായി പോകുമായിരുന്നു.\n“ഈ പ്രായം എങ്ങനെയെന്ന് നിങ്ങൾക്കറിയാം. മയക്കുമരുന്നും മറ്റും കഴിച്ചുകൊണ്ട് അവരുടെ ജീവിതം നശിപ്പിക്കുന്ന ധാരാളം ചെറുപ്പക്കാരുണ്ട്. ഞാൻ വിഷമിച്ചു. പക്ഷേ, തനിക്ക് ഉള്ള ഒരേയൊരു ‘ലഹരി’ ക്രിക്കറ്റ് കളിക്കുന്നതാണെന്ന് ഉമ്രാൻ ഞങ്ങളെ ബോധ്യപ്പെടുത്തി,ചിലപ്പോൾ, അവൻ യഥാർത്ഥത്തിൽ കളിക്കുന്നുണ്ടോ ഇല്ലയോ എന്ന് ഞാൻ ഒളിച്ചിരുന്ന് നോക്കാറുണ്ടായിരിന്നു,” പിതാവ് അബ്ദുൾ ഇന്ത്യൻ എക്സ്പ്രസിനോട് പറഞ്ഞു.\nഗുജ്ജർ നഗറിലെ കോൺക്രീറ്റ് പിച്ചിൽ നാല് വർഷം മുമ്പ് തന്റെ കരിയർ ആരംഭിച്ച ഉമ്രാന്റെ ജീവിതം സൺറൈസേഴ്സിന്റെ നെറ്റ് ബൗളറിൽ നിന്നും ഐപിഎല്ലിലെ അരങ്ങേറ്റം വരെ അതിവേഗത്തിലാണ് നീങ്ങിയത്. നെറ്റ്സിൽ സഹതാരം ഡേവിഡ് വാർണറെ വിഷമിപ്പിച്ചിരുന്ന ഉമ്രാൻ അരങ്ങേറ്റത്തിലെ ആദ്യ ഓവറിൽ തന്നെ 140 കിലോമീറ്റർ വേഗതയിലാണ് പന്തെറിഞ്ഞത്.\nഉമ്രാന്റെ യഥാർത്ഥ ക്രിക്കറ്റ് യാത്ര ആരംഭിച്ചത് ശരിയായ ഷൂസ് പോലുമില്ലാതെ വീടിനടുത്തുള്ള കോച്ചിംഗ് നെറ്റ്സിൽ നിന്നാണ്. നെറ്റ്സിൽ പന്തെറിയണം എന്ന ആഗ്രഹവുമായാണ് ഉമ്രാൻ അന്ന് നെറ്റ്സിൽ എത്തിയത് എന്ന് പരിശീലകൻ രൺധീർ സിംഗ് ഓർത്തു. ” ‘ശരി, എറിയു’ എന്ന് ഞാൻ പറഞ്ഞു. ജമ്മു കശ്മീർ ടീമിൽ കളിക്കുന്ന ഒരു കളിക്കാരൻ ഞങ്ങളുടെ പക്കലുണ്ടായിരുന്നു. അവൻ ഉമ്രാനെ കണ്ട് എന്നോട് പറഞ്ഞു, ‘സർ, ഈ കുട്ടിക്ക് നല്ല വേഗമുണ്ട്, വലിയ മത്സരങ്ങൾ കളിക്കുന്ന നിലയിലേക്ക് ഉയരാം’. മൂന്ന് വർഷങ്ങൾക്ക് ശേഷം അദ്ദേഹം ഐപിഎൽ കളിക്കുമെന്ന് ആര് കണ്ടു, ” രൺധീർ സിംഗ് മൻഹസ് പറഞ്ഞു.\nജമ്മുവിൽ അണ്ടർ -19 ട്രയലുകൾക്ക് പോയ ഉമ്രാൻ പിന്നീട് ജമ്മു കശ്മീർ ടീമിലേക്ക് തിരഞ്ഞെടുക്കപ്പെട്ടു. സംസ്ഥാനത്തെ യുവ പ്രതിഭകളെ കണ്ടെത്താൻ ഇറങ്ങിയ മുൻ ജമ്മു താരം പർവേസ് റസൂലിന്റെയും പരിശീലകൻ ഇർഫാൻ പത്താന്റെയും മുന്നിലും ഉമ്രാൻ എത്തി. “ഞങ്ങളുടെ ചില ജൂനിയർ കളിക്കാർ അദ്ദേഹത്തെ നേരിടാൻ ഭയപ്പെട്ടിരുന്നു. വേഗതയുള്ള പന്തുകൾ ശരീരത്തിൽ കൊള്ളും എന്നതായിരുന്നു ഭയം. അദ്ദേഹത്തിന് അത്രയും വേഗത ഉണ്ടായിരുന്നു, അത് എല്ലാവരുടെയും ശ്രദ്ധ പിടിച്ചുപറ്റി,” റസൂൽ പറഞ്ഞു.\nമുൻ ഇന്ത്യൻ ബൗളറായ പത്താനിലും ഉമ്രാൻ മതിപ്പുളവാക്കി. “വിക്കറ്റ് കീപ്പർ പന്തുകൾ ശേഖരിക്കുന്ന രീതിയിൽ നിന്ന് നിങ്ങൾക്ക് വേഗത കണ്ടെത്താനാകും. അവൻ ഒരു സ്വാഭാവിക ഫാസ്റ്റ് ബൗളറായിരുന്നു. ഏതൊരു കൊച്ചുകുട്ടികളെയും പോലെ, ബാറ്റ്സ്മാന്മാരെ വീഴ്ത്താനും തുടയിൽ എറിയാനും അവൻ ഇഷ്ടപ്പെട്ടു. ലാൻഡിംഗിനിടെ അദ്ദേഹത്തിന് ഒരു ഉയർന്ന ചാട്ടം ഉണ്ടായിരുന്നു, ഞങ്ങൾ അതിൽ പ്രവർത്തിച്ചു,” പത്താൻ പറഞ്ഞു.\nAlso Read: IPL 2021: പ്ലേഓഫിലേക്ക് ഇനി ആര്?; സാധ്യതകൾ ഇങ്ങനെ\nകഴിഞ്ഞ സീസണിൽ വിജയ് ഹസാരെ, സയ്യിദ് മുഷ്താഖ് അലി ട്രോഫി ടൂർണമെന്റുകളിൽ ജമ്മു കശ്മീർ ഉമ്രാന് അവസരം നൽകിയിരുന്നു. പിന്നാലെ, സൺറൈസേഴ്സിനായി കളിക്കുന്ന സുഹൃത്ത് അബ്ദുൾ സമദാണ് നെറ്റ് ബൗളറായി ഉമ്രാന്റെ പേര് നിർദേശിച്ചത്.\nഅങ്ങനെ ഈ സീസണിൽ, കോവിഡ് ബാധിച്ചു പേസർ ടി നടരാജൻ പുറത്തായപ്പോൾ, പകരക്കാരനായി ഉമ്രാന് അവസരം ലഭിച്ചു. “വാർണറുടെ നെറ്റ് സെഷനുകളിലൊന്നിൽ അദ്ദേഹം മികച്ച രീതിയിൽ പന്തെറിഞ്ഞുവെന്നും എന്നോട് പറഞ്ഞിരുന്നു, എന്നാൽ അദ്ദേഹത്തിന് അവസരം നൽകിയില്ല. അദ്ദേഹത്തിന്റെ വേഗത എല്ലാവരേയും ആകർഷിച്ചിരുന്നു, അതിനാലാണ് നടരാജന്റെ പകരക്കാരനായി അദ്ദേഹത്തെ തിരഞ്ഞെടുത്തത്,” പത്താൻ പറഞ്ഞു.\nഫാസ്റ്റ് ക്ലാസ് ക്രിക്കറ്റിൽ ചുവന്ന പന്തിൽ കളിക്കുന്നതാകും ഉമ്രാന് കൂടുതൽ വെല്ലുവിളിയാകുക എന്ന് പത്താൻ പറഞ്ഞു. പക്ഷെ ഇപ്പോൾ, ഗുജ്ജാർ നഗറിൽ മകന്റെ 150 കിലോമീറ്റർ വേഗതയിലെ പ്രശസ്തി ആസ്വദിക്കുകയാണ്. “ദൈവം കരുണയുള്ളവനാണ്, എന്റെ മകൻ ഐപിഎല്ലിൽ കളിക്കുമെന്ന് ഞാൻ ഒരിക്കലും കരുതിയിരുന്നില്ല. ഞാൻ പഴങ്ങളും പച്ചക്കറികളും വിൽക്കുന്നു, ഇത് നമുക്കെല്ലാവർക്കും ഒരു സ്വപ്നമാണ്. ഇനി ഒരു ദിവസം അവൻ ഇന്ത്യയ്ക്കായി കളിക്കുന്നത് കാണുമെന്ന് ഞാൻ പ്രതീക്ഷിക്കുന്നു,” പിതാവ് പറഞ്ഞു.\nWeb Title: Ipl debut jammu player gujjar nagar\nസാഫ് ചാമ്പ്യൻഷിപ്പ്: ആദ്യ മത്സരത്തിൽ ഇന്ത്യക്ക് നിരാശ; ബംഗ്ലാദേശിനെതിരെ സമനില


തോൽവിയുടെ പടുകുഴിയിൽ നിന്നും ജയിച്ച് കയറിയവർ | Southlive\nതോൽവിയുടെ പടുകുഴിയിൽ നിന്നും ജയിച്ച് കയറിയവർ\nThursday, 7th April 2022, 3:16 pm\nതോൽവിയുടെ പടുകുഴിയിൽ നിന്ന് ജയിച്ച് കയറിയവരുടെ ചരിത്രം നമ്മൾ വായിച്ചിട്ടുണ്ട്. അതുപോലെ തന്നെ കായികരംഗത്ത് “comeback”(തിരിച്ചുവരവ്) എന്ന നാമം സ്ഥിരമായി ഉപയോഗിച്ച് കേട്ടിട്ടുണ്ട് . കാണുന്നവരുടെ മനസ്സിൽ ഓരോ നിമിഷവും ഹൃദയമിടിപ്പ് കൂടി വിജയിച്ച ആളുകൾ ആ സമയം അനുഭവിച്ച വികാരം നമുക്ക് ഒകെ ഊഹിക്കാവുന്നതിലും അപ്പുറമായിരിക്കും .\nക്രിക്കറ്റിൽ ഇത്തരത്തിൽ നമ്മൾ കണ്ടിട്ടുള്ള ചില മനോഹരമായ തിരിച്ചുവരവുകളിൽ ചിലത് നമുക്ക് പരിശോധിക്കാം\n1) കടം കഥ പോലെ കപിലിന്റെ ഇന്നിംഗ്സ്\nഈ അടുത്തിറങ്ങിയ 83′ എന്ന സിനിമ കണ്ടവർക്കറിയാം. ആ ടീം അനുഭവിച്ച കഷ്ടപ്പാടുകളും കേട്ട കുത്തുവാക്കുകളും. എല്ലാവരും എഴുതി തള്ളിയ ടീം അപ്രതീക്ഷിത കുതിപ്പാണ് ലോകകപ്പിൽ നടത്തിയത്. താരതമ്യേന എളുപ്പമുള്ള എതിരാളികൾ ആയിരുന്നു ഇന്ത്യക്ക് സിംബാവേ. ഇന്ത്യ എളുപ്പത്തിൽ ജയിക്കുമെന്ന് എല്ലാവരും വിശ്വസിച്ച മത്സരം. എന്നാൽ ഇന്ത്യൻ ബാറ്റ്‌സ്മാൻമാർ ഓരോതരായി തങ്ങളുടെ ഉത്തരവാദിത്തം മറന്നപ്പോൾ ഇന്ത്യ 17 /5എന്ന നിലയിൽ പതറി. നിരാശയിൽ മുഖം താഴ്ത്തി നിന്ന ഇന്ത്യൻ ആരാധകരെ നോക്കി അയാൾ ക്രീസിലെത്തി. പിന്നീട് ലോക ക്രിക്കറ്റ് കണ്ട ഏറ്റവും മികച്ച ഇന്നിങ്‌സിനാണ് സ്റ്റേഡിയം സാക്ഷിയായത്. തന്റെ കൂട്ടുകാർ പുറത്താക്കിയ എല്ലാവരെയും കപിൽ ശക്തമായി നേരിട്ടു. കപിലിന്റെ ബാറ്റിന്റെ ചൂടറിയാത്ത ഒരു സിംബാവേ ബൗളറും ഉണ്ടായിരുന്നില്ല. ഒടുവിൽ 266 റൺസ് എന്ന സ്‌കോറിൽ ഇന്ത്യ എത്തിയപ്പോൾ കപിൽ നേടിയത് 175 റൺസ്. ആ മത്സരത്തിന്റെ ഒരു വീഡിയോ പോലും ഇന്ന് ലഭ്യമല്ല ,എന്നത് മാത്രമാണ് സങ്കടകരമായ ഒരു കാര്യം.\n2) രാജസ്ഥാൻ അത്ര ചെറുതല്ല\nആദ്യ സീസണിൽ രാജസ്ഥാന്റെ വിജയം പ്രവചിച്ച ആരും ഉണ്ടായിരുന്നില്ല. ദുർബലരായ ഒരു ടീമുമായി ഷെയിൻ വോൺ കാണിച്ച അത്ഭുതം ആർക്ക് മറക്കാൻ പറ്റും . സീസണിലെ ഒരു മത്സരത്തിൽ ഹൈദരാബാദുമായി റോയൽസ് ഏറ്റുമുട്ടുന്നു. ആൻഡ്രൂ സൈമണ്ട്സ് നേടിയ സെഞ്ച്വറി മികവിൽ ഹൈദെരാബാ നേടിയത് 214 റൺസ് . മറുപടി ബാറ്റിംഗിൽ മുൻനിര തകർന്ന രാജസ്ഥാൻ തോൽവി ഉറപ്പിച്ചു. ആ സമയത്താണ് യൂസഫ് പത്താൻ ക്രീസിലെത്തി അത്ഭുതം കാണിച്ചത്., 27 പന്തിൽ താരം നേടിയത് 61 റൺസ്. ഒടുവിൽ അവസാന ഓവർ വരെ എത്തിയ ആവേശത്തിൽ രാജസ്ഥാന് ജയിക്കാൻ വേണ്ടത് 20 റൺസ്. സൈമണ്ട്സ് എറിഞ്ഞ ഓവറിൽ ക്യാപ്റ്റൻ വോൺ ആ ലക്‌ഷ്യം മറികടന്നു.\nലോകം കണ്ട ഏറ്റവും മികച്ച ഫിനിഷറുമാരിൽ ഒരാളാണ് മൈക്കിൾ ബെവൻ. അസാധ്യം എന്ന വാക്ക് നിഘണ്ടുവിൽ ഇല്ലാത്ത ബെവൻ പല തവണ കങ്കാരൂ പടയെ വലിയ വിജയങ്ങളിലേക്ക് നയിച്ചിട്ടുണ്ട്. 1996 ൽ നടന്ന മത്സരത്തിൽ ആദ്യം ബാറ്റ് ചെയ്ത വെസ്റ്റ് ഇൻഡീസ് ഓസ്‌ട്രേലിയൻ ബൗളറുമാർക്ക് മുന്നിൽ മുട്ടുമടക്കിയപ്പോൾ ടീം 172 റൺസിന് പുറത്ത്. ഓസ്ട്രേലിയ എളുപ്പത്തിൽ ജയിക്കുമെന്ന് എല്ലാവരും വിധിയെഴുതി. എന്നാൽ ലോകോത്തര ബൗളറുമാരായ വാൽഷ് ,ആംബ്രോസ് എന്നിവർ അതെ നാണയത്തിൽ തിരിച്ചടിച്ചപ്പോൾ ഓസ്ട്രേലിയ 74 /7എന്ന നിലയിൽ പതറി. ബെവൻ ക്രീസിലെത്തിയതോടെ കാര്യങ്ങൾ മാറി മറിഞ്ഞു. ബൗളറുമാരെ എല്ലാം കണക്കറ്റ് പ്രഹരിച്ചു ബെവൻ ഒടുവിൽ അവസാന വിക്കറ്റായ മഗ്രാത്ത് സാക്ഷിനിൽക്കേ വിജയവര കടത്തി.\n4)വെസ്റ്റ് ഇൻഡീസ് ഓസ്ട്രേലിയ 2003\nകരീബിയൻ പടയുടെ സുവർണകാലം ഒകെ അവസാനിച്ചിരുന്നു. ബ്രയാൻ ലാറ എന്ന ഇതിഹസം മാത്രമായിരുന്നു ആകെ എടുത്ത് കാണിക്കാനുണ്ടായിരുന്നത്. അതിനാൽ തന്നെ ലോകോത്തര ടീമായ ഓസ്‌ട്രേലിയക്ക് എതിരെ നടന്ന മത്സരത്തിൽ ആരും ടീമിന് സാധ്യത കല്പിച്ചുരുന്നില്ല. അവസാന ഇന്നിങ്സിൽ ജയിക്കാൻ വെസ്റ്റ് ഇൻഡീസിന് ലക്ഷ്യം 418 റൺസ്. കൂനിന്മേൽ കുരു പോലെ ബ്രയാൻ ലാറ 60 റൺസെടുത്ത് റിട്ടയേർഡ് ഹട്ടായി. എളുപ്പം പണി തീർക്കണം എന്നു വിചാരിച്ച ഓസ്‌ട്രേലിയെ കരീബിയൻ വാലറ്റം സമർഥമായി നേരിട്ടു. ഒടുക്കം തങ്ങളുടെ പൂർവികരുടെ പണ്ട് കാണിച്ച പോരാട്ടവീര്യം പോലെ വാസ്ബെർട്ട് ഡ്രേക്ക്സ് -ഒമാരി ബാങ്ക്സ് സഖ്യം ടീമിനെ ചരിത്രവിജയത്തിലേക്ക് നയിച്ചു.


Emalayalee.com - കെ. മാധവന് സ്റ്റാര് ആന്‍ഡ് ഡിസ്‌നി ഇന്ത്യയുടെ കണ്‍ട്രി ഹെഡ്\nസ്റ്റാര് ഇന്ത്യ സൗത്ത് മാനേജിംങ്ങ് ഡയറക്ടര് കെ. മാധവനെ സ്റ്റാര് ആന്റ് ഡിസ്‌നി ഇന്ത്യയുടെ കണ്‍ട്രി ഹെഡ് ആയി നിയമിച്ചു.\nവിനോദം, സ്‌പോര്‍ട്‌സ്, ഡിജിറ്റല്, സ്റ്റുഡിയോസ് തുടങ്ങി മുഴുവന് ബിസിനസ്സുകളുടെയും മേല്‍നോട്ടം ഇദ്ദേഹത്തിനായിരിക്കും. ഒരു ആഗോള മാധ്യമ സ്ഥാപനത്തിന്റെ ഇന്ത്യ നെറ്റ് വര്‍ക്കിന്റെഉന്നതപദവിയില് എത്തുന്ന ആദ്യ മലയാളിയാണ് കെ. മാധവന്.\nസ്റ്റാര് പ്ലസ്, സ്റ്റാര് ജല്‍സ, സ്റ്റാര് ഭാരത്, ലൈഫ് ഓക്കേ, സ്റ്റാര് സ്‌പോര്‍ട്‌സ് തുടങ്ങിയ സ്റ്റാര് ഇന്ത്യയുടെ കീഴിലുള്ള നാഷണല് ചാനലുകള്‍ക്കൊപ്പം പ്രാദേശിക ഭാഷ ചാനലുകളുടെ ചുമതലയുംകെ മാധവനാണ് .\nഏഷ്യാനെറ്റിനെ ഇന്ത്യയിലെ തന്നെ മുന്‍നിര ചാനലാക്കുന്നതിലും സ്റ്റാര് ഇന്ത്യയ്ക്ക് കീഴിലുള്ള പ്രാദേശിക ഭാഷാചാനലുകളുടെ വളര്‍ച്ചയ്ക്കും നേതൃത്വം നല്‍കി.\nഏഷ്യാനെറ്റിനെ അമേരിക്ക, യൂറോപ്പ് , തുടങ്ങി ലോകത്തിന്റെ വിവിധ ഭാഗങ്ങളില് എത്തിച്ചത്കെ മാധവന്റെ ശ്രമഫലമായിട്ടായിരുന്നു. മിഡില് ഈസ്റ്റ് മലയാളികള്‍ക്ക് വേണ്ടി ആദ്യമായി മിഡില് ഈസ്റ്റ് ചാനല്‍തുടങ്ങിയതും ഇദ്ദേഹത്തിന്റെ ദീര്‍ഘവീക്ഷണത്തിന്റെ ഫലമാണ്.\nനിലവില് ഇന്ത്യന് ബ്രോഡ്കാസ്റ്റിംങ്ങ് ഫ്‌ണ്ടേഷന്റെ വൈസ് പ്രസിഡന്റും ഡയറക്ടര് ബോര്‍ഡ് അംഗവും കൂടിയാണ് കെ. മാധവന്.


പാര്‍ട്ടിപ്രവര്‍ത്തക ബലാത്സംഗത്തിനിരയായി കൊല്ലപ്പെട്ടു; രണ് യൂത്ത് കോണ്‍ഗ്രസുകാര് അറസ്റ്റില് • ഇ വാർത്ത | evartha\nപാര്‍ട്ടിപ്രവര്‍ത്തക ബലാത്സംഗത്തിനിരയായി കൊല്ലപ്പെട്ടു; രണ് യൂത്ത് കോണ്‍ഗ്രസുകാര് അറസ്റ്റില്\nപാര്‍ട്ടിപ്രവര്‍ത്തകയെ ബലാത്സംഗം ചെയ്ത് കൊന്ന കുറ്റത്തിന് രണ്ട് യൂത്ത് കോണ്‍ഗ്രസ് പ്രവര്‍ത്തകരെ പോലീസ് അറസ്റ്റു ചെയ്തു. മാര്‍ച്ച് 21നു ഒരു പരിപാടിയില് പങ്കെടുക്കാന് ആരോപണ വിധേയരായ യുവാക്കള്‍ക്കൊപ്പം കാറില് കയറിപ്പോയ യുവതിയെ തുല്‍ജപൂരിലെ ഒരു തടാകത്തിന്റെ കരയില് കൊല്ലപ്പെട്ട നിലയില് കണ്ടെത്തുകയായിരുന്നു.\nയൂത്ത് കോണ്‍ഗ്രസിന്റെ സജീവ പ്രവര്‍ത്തകരായ ലത്തൂര് നിയോജക മണ്ഡലം പ്രസിഡന്റ് മഹേന്ദ്ര സിംഗ് ചവാന്, സമീര് എന്നിവരെ ഇതിനെ തുടര്‍ന്നുള്ള അന്വേഷണത്തെതുടര്‍ന്ന് അറസ്റ്റു ചെയ്തു. ഇവരെ കുടുതല് ചോദ്യം ചെയ്യലിനായി എട്ടുദിവസത്തെ പോലീസ് കസ്റ്റഡിയില് വിട്ടിരിക്കുകയാണ്.\nഅന്തരിച്ച മഹാരാഷ്ട്ര മുന്‍മുഖ്യമന്ത്രി വിലാസ് റാവു ദേശ്മുഖിന്റെ മകനും എംഎല്‍എയുമായ അമിത് ദേശ്മുഖിന്റെ ജന്മദിനപാര്‍ട്ടിയില് പങ്കെടുക്കാന് പോകുന്നതിനിടെയാണ് സംഭവമെന്ന് പോലീസ് പറഞ്ഞു.


കാര, കടലാവണക്ക്, കാക്ക: 2016\nശവഭോഗം, അമ്മയുടെ അവിഹിതബന്ധവും തുടർന്നുള്ള തൂങ്ങിച്ചാവലും, സ്വവർഗ്ഗരതി, അച്ഛനും മകളുമായി ഉണ്ടെന്ന് കരുതപ്പെടുന്ന ഇൻസെസ്റ്റ് ബന്ധം, സഹോദരിയോട് തോന്നുന്ന അഭിനിവേശം തുടങ്ങിയ 'സ്ഫോടനാത്മകമായ' സംഗതികൾ കുത്തിനിറച്ചൊരു 'കഥ' ഒഴിവാക്കിയാൽ അതീവമനോഹരമായി ചിത്രീകരിച്ച സിനിമ.\nകേരളത്തിന്റെ കാടുകൾ മാത്രമല്ല നാടും ആഴത്തിൽ പകർത്തിയിരിക്കുന്നു. കാർത്തിക്ക് മുത്തുകുമാർ ക്യാമറ വൃത്തിയായി കൈകാര്യംചെയ്തു. (ക്രെഡിറ്റ്സിൽ ക്യാനോണു നന്ദിപറഞ്ഞു കാണുകയാൽ അവരുടെ ഒരു ഡി. എസ്. എൽ. ആർ ക്യാമറയുടെ പരിമിതികളിൽ നിന്നുകൊണ്ടാണ് സുന്ദരമായ കാഴ്ചകൾ സൃഷ്ടിച്ചതെന്ന് അനുമാനിക്കുന്നു.)\nഗോപീസുന്ദറിന്റെ ചെകിടുപൊളിയൻ പശ്ചാത്തലസംഗീത യുഗത്തിലൂടെയാണല്ലോ മലയാള സിനിമ ഇപ്പോൾ കടന്നുപൊയ്‌ക്കോക്കൊണ്ടിരിക്കുന്നത്. സജിൻബാബുവിന് നന്ദി - വളരെ സൂക്ഷ്മമായി ഉൾക്കൊള്ളിച്ച സ്വാഭാവിക ശബ്ദങ്ങൾക്കപ്പുറം യാതൊരലോസരവുമുണ്ടാക്കാതെ ഒരു മുഴുനീള സിനിമ സാക്ഷാത്കരിച്ചതിന്.\nപാപബോധത്താൽ നായകൻ വെറുതേ മലഞ്ചരിവിലൂടെ ഓടുകയും\nവീണ് ചോരപൊടിയുകയും വീണ്ടും എണീറ്റോടുകയും വീണ്ടും വീഴുകയും അനുവാചകനെ ഞെട്ടിപ്പിക്കും വിധം കിതയ്ക്കുകയും ഒക്കെ ചെയ്യുന്ന അവസാനത്തെ നീളൻ സീൻ സംവദിക്കുന്ന പോപ്യുലർ ഭാവുകത്വത്തിന്റെ ലോപത്വം നിരാശപ്പെടുത്തും. തീവണ്ടിയിൽവച്ച് കണ്ടുമുട്ടുന്ന ഒരു പെൺകുട്ടി, സ്ത്രീധനത്തിന് കാശുണ്ടാക്കാൻ നായകനോടൊപ്പം ലോഡ്ജുമുറിയിൽ എത്തുന്ന അതിഭയങ്കരമായ സാമൂഹ്യവിമർശനവുമുണ്ട്, സിനിമയുടെ പാഠത്തിൽ പ്രത്യേകിച്ച് കാര്യമൊന്നുമില്ലെങ്കിലും.\nഇങ്ങിനെയൊക്കെയാണെങ്കിലും നമ്മുടെ ഓഫ്ബീറ്റ് സിനിമകളുടെ ഒരു പ്രതലം ലാവണ്യപൂർണ്ണമാം വിധം സജീവമാകുന്നു എന്നതിന്റെ പ്രത്യക്ഷതകൾ ഈ സിനിമയിലുണ്ട്...!\nPosted by ലാസർ at 23:08 No comments:\nവൈകിയാണ് കടൽത്തീരത്തുള്ള ആ കള്ളുഷാപ്പിൽ ഞങ്ങളെത്തിയത്. തണുപ്പിച്ച കള്ളും പുഴുങ്ങിയ കപ്പയും നല്ല എരിവുള്ള മീൻകറിയും എല്ലാ കള്ളുഷാപ്പിലുമെന്നതുപോലെ അവിടെയും കിട്ടിയിരുന്നു. ഒരുപാട് സമയം അവിടെയിരുന്നു കള്ളുകുടിച്ചു. കുറച്ചുമാറി, കരിങ്കല്ല് നിരത്തിവിരിച്ച കടൽഭിത്തിയിൽ തിരമാലകൾ വന്നടിച്ച് ചിതറുന്ന ശബ്ദത്തിലൂടെ, മൂവന്തി അതിവേഗം രാത്രിയിലേയ്ക്ക് ചേക്കേറി. കള്ളുഷാപ്പിന്റെ ചെറിയ ജാലകപ്പഴുതിലൂടെ ആഴക്കടലിന്റെ വിദൂരകാളിമയിൽ ചില വെട്ടങ്ങൾ മിന്നിമറയുന്നതുകാണാം. മീൻപിടുത്തക്കാരുടെ ബോട്ടിലേതാവാം, ഒരു കപ്പൽ കടന്നുപോകുന്നതാവാം...\nപിന്നീട് ആ പാറകളുടെ മുകളിൽ കയറി ഞങ്ങൾ മലർന്നുകിടന്നു. ആകാശത്ത് നക്ഷത്രങ്ങളുണ്ട്, മേഘങ്ങളുമുണ്ട്. ഒരു ചീന്ത് ചന്ദ്രൻ മേഘക്കീറുകളുടെ അരികുകളിൽ വെള്ളിത്തൊങ്ങൽ പിടിപ്പിക്കുന്നുണ്ട്...\nഅപ്പോൾ നേർത്ത ശബ്ദത്തിൽ എവിടെ നിന്നോ ഒരു താരാട്ട് പാട്ടിന്റെ അലകൾ തിരയുടെ സംഗീതത്തിനോട് ലയിച്ച് കേൾക്കുന്നതു പോലെ... തിരയുടെ ശബ്ദം ഉയരുമ്പോൾ പാട്ട് മുറിഞ്ഞുപോകും...\nചെവിവട്ടംപിടിച്ച്, ഒരു സ്വപ്നാടനത്തിലെന്നോണം ഞാൻ പാറപ്പുറത്തുകൂടി ആ പാട്ടിന്റെ വഴിയേ നടന്നു... ഇരുഭാഗത്തും ഉയരത്തിൽ വളർന്നു നിൽക്കുന്ന തെങ്ങുകൾക്കിടയിലൂടെ നീളുന്ന ഒരു മണലിടവഴിയിലേക്ക് ഞാൻ ഇറങ്ങി. ഇപ്പോൾ ആ പാട്ട് കുറച്ചുകൂടി വ്യക്തമായി കേൾക്കാം. അല്പദൂരം നടന്നപ്പോൾ ഏതാനും കുടിലുകളിലെ ജാലകവെട്ടങ്ങൾ കാണായി. അതിലൊരു ഭവനത്തിന്റെ മുറ്റത്ത് അരണ്ടവെട്ടത്തിൽ ഒരു സ്ത്രീ പുറത്തേയ്ക്കു നോക്കിയിരിക്കുന്നു. അവരാണ് ആ താരാട്ടുപാട്ട് പാടുന്നതെന്നു തോന്നി. എന്നാൽ അവരുടെ അടുത്ത് തൊട്ടിലോ തൊട്ടിലിൽ പാട്ടുകേട്ടുറങ്ങുന്ന കുട്ടിയോ ഒന്നുമുണ്ടായിരുന്നില്ല . അവർ തന്നെയാണോ പാടുന്നത്..,? അരണ്ടവെട്ടത്തിൽ അവരുടെ മുഖം അവ്യക്തമായിരുന്നു...\nഅപ്പോൾ ഒരു പട്ടികുരച്ചു. താരാട്ടുപാട്ട് നിന്നു, വേറേതോ സ്ത്രീയുടെ പരുഷശബ്ദം മറ്റൊരു ഭാഗത്തു നിന്നും കേട്ടു; ആരാ അവിടെ...?\nഞാൻ വേഗം തിരിച്ചുനടന്നു. പൂർവ്വസ്ഥാനത്ത് വന്ന് വീണ്ടും ആകാശം നോക്കി മലർന്നുകടന്നു. അല്പം കഴിഞ്ഞപ്പോൾ ആ താരാട്ടു പാട്ടിന്റെ വീചികൾ വീണ്ടും എത്തുകയായി. അന്നേരം എനിക്ക് ആകാശം ചലിക്കുന്നതായി തോന്നി. നക്ഷത്രങ്ങൾ ഒരിടത്ത് നിന്ന് മറ്റൊരു ഭാഗത്തേയ്ക്കും തിരിച്ചും ഊഞ്ഞാലാടുന്നു. ഞാൻ അപ്പോൾ ഒരു തൊട്ടിലിലായിരുന്നു...\nപിറ്റേന്ന് അവിടുത്തുകാരനായ കൂട്ടുകാരനോട് ഇത് പറഞ്ഞപ്പോൾ അവനൊന്ന് ഞെട്ടി; അയ്യോ, അതാ വാറ്റുകാരൻ പുണ്യാളൻ അന്തോണിയുടെ കോളനിയാ... ഭാഗ്യം നീ കയ്യും കാലുമൊക്കെയായിട്ട് ഇവിടിരിക്കുന്നത്...\nPosted by ലാസർ at 01:042comments:\nകടൽത്തീരത്ത് നിന്നും അധികം ദൂരെയല്ലാത്തതിനാൽ, വീട് മണൽപ്പുറത്തായിരുന്നു. അർത്ഥമരുഭൂമി സമാനമായിരുന്നു ചുറ്റുമുള്ള പ്രദേശം. തെങ്ങും പറങ്കിയുമായിരുന്നു പ്രധാനമായും വളർന്നിരുന്നത്. നാട്ടിലെ ഒരുപാട് പ്രദേശങ്ങൾ പഞ്ചാര മണൽപ്പുറങ്ങളായി തരിശായി കിടന്നിരുന്നു. എങ്കിലും ഞങ്ങളുടെ പറമ്പ് അത്രയ്ക്ക് ഹരിതമുക്തമായിരുന്നില്ല. തെങ്ങും പറങ്കിയും കൂടാതെ മറ്റു ചില വൃക്ഷങ്ങൾ കൂടി വളർത്തി വലുതാക്കാൻ അമ്മ ബുദ്ധിമുട്ടിയിരുന്നു. മാവും, പേരയും, ആത്തിയും, നാരകവും, വാഴയും തുടങ്ങിയ ഫലവൃക്ഷങ്ങൾ കൂടാതെ പുന്ന, മഞ്ഞണാത്തി, കാറ്റാടി, കൊന്ന വേപ്പ് എന്നുതുടങ്ങി പേരറിഞ്ഞുകൂടാത്തതുമായ പലതരം ഫലരഹിതവൃക്ഷങ്ങളും പറമ്പിലുണ്ടായിരുന്നു.\nമറ്റൊരു വിഭാഗം, ചെടികളായിരുന്നു. ചെമ്പരത്തി, പിച്ചി, ലില്ലി, വർണ്ണവൈവിദ്ധ്യമുള്ള ഇലച്ചെടികൾ... പുരോഹിതനായ മാതൃസഹോദരൻ എവിടെ നിന്നോ കൊണ്ടുവന്നു തന്ന 'ക്രിസ്തുമസ് ചെടി' എന്ന് വിളിച്ചിരുന്ന ഒരു ചെറുമരം, അത് സമ്മാനിച്ച ആളും വളർത്തിയ അമ്മയും മാതൃസഹോദരിയും ഒക്കെ അരങ്ങൊഴിഞ്ഞിട്ടും, ഇന്നും വീട്ടുമുറ്റത്തുണ്ട്. ഡിസംബർ കാലത്ത് ഇളം വയലറ്റ് നിറത്തിൽ പൂവിടുന്ന ഈ മരം വേറെവിടെയും കണ്ടിട്ടില്ല. ഓർമ്മയിൽ നിന്നും ഒരിക്കലും മാഞ്ഞുപോവാത്ത മറ്റൊരു ചെടി എന്റെ കിടപ്പുമുറിയുടെ ജനാലയ്ക്കൽ വളർന്നു പന്തലിച്ചു നിന്നിരുന്ന ഒരു ബൊഗൈൻവില്ലയാണ്. കാല്പനിക കൗമാരത്തിൽ ആ ചുമപ്പ് കടലാസു പൂവുകൾ മനസ്സിൽ വരഞ്ഞ നിറം അതിന്റെ മരണത്തോടെ ജീവിതത്തിൽ നിന്നുംകൂടി അപ്രത്യക്ഷമായി...\nഇങ്ങനെ പറമ്പിൽ മരങ്ങൾ അധികരിച്ചപ്പോൾ, അവയ്ക്കിടാറുള്ള വളങ്ങളുടെ സ്പർശം കൊണ്ടും, രൂക്ഷമായ വേനൽക്കാലങ്ങളെ കവച്ചുകടക്കാൻ കുഴൽക്കിണറിൽ നിന്നും ദിനേന തേവിക്കൊടുക്കുന്ന ജലസ്പർശം കൊണ്ടും പഞ്ചാരമണപ്പുറം അപ്രത്യക്ഷമായി. അവിടെ സജീവമായ അടിക്കാടുണ്ടായി. പലതരം പുല്ലും കുറ്റിച്ചെടികളും കളവളർന്നു. ഇപ്പോൾ വീട്ടിലേയ്ക്ക് റോഡ് എത്തുന്ന മുൻവശം ഒഴിവാക്കി നിർത്തിയാൽ ബാക്കി ഭാഗമൊക്കെ അർത്ഥവനഭൂമി സമാനമായി അനുഭപ്പെടും. പ്രഭാതങ്ങളിൽ പുൽപ്രതലം ശലഭമുഖരിതമാണ്. നടക്കുമ്പോൾ മുട്ടോളം കുറ്റിച്ചെടികളും അവയുടെ പുഷ്പാലോകവും കാലിൽ ഉരസും...\nമുൻപും പറമ്പിൽ കിളികൾ യഥേഷ്ടം വന്നിരുന്നു. പൂക്കിലകിളികൾ, ഉപ്പൻ (ചെമ്പോത്ത്), കാക്റാട്ടി (കാക്കത്തമ്പുരാട്ടി), തത്ത, പ്രാവ്, കാക്ക തുടങ്ങി പൊതുവേ എല്ലാഭാഗത്തും എത്തുന്ന പക്ഷികൾ. ഈയടുത്ത് പറമ്പിലെ പ്രകൃതി കുറച്ചുകൂടി പച്ചനിറഞ്ഞപ്പോൾ മുൻപ് ശ്രദ്ധിക്കാതിരുന്ന കുയിലിനെയും പച്ചിലക്കുടുക്കനെയും മൂങ്ങയെയും ഒക്കെ കാണാൻ കിട്ടുന്നുണ്ടായിരുന്നു. പറമ്പിന്റെ പിന്നാമ്പുറങ്ങളിൽ നടക്കുമ്പോൾ ഈ ഭാഗത്ത് തീരെ ഇല്ലാതിരുന്ന കൊക്ക് മാതിരിയുള്ള ശുദ്ധജല സാമീപ്യം ആഗ്രഹിക്കുന്ന കിളികളെയും കണ്ടു. പറമ്പിലെ പക്ഷിബാഹുല്യം സന്തോഷിപ്പിക്കേണ്ടതാണ്. പക്ഷെ അങ്ങനെയല്ല എന്ന് തോന്നാൻ കാരണമുണ്ട്; ഏറ്റവും അഭികാമ്യമായ ആവാസവ്യവസ്ഥയുടെ നഷ്ടത്തിൽ മറ്റിടങ്ങളിലേക്ക് കൂടേറേണ്ടി വരുന്ന കിളികൾ നല്ല ലക്ഷണമല്ലത്രേ...\nകഴിഞ്ഞ ദിവസം, പ്രകൃതി, പരിസ്ഥിതി, പരിസ്ഥിതിവാദം, പരിസ്ഥിതി മൗലികവാദം തുടങ്ങിയ സംജ്ഞകൾ കടന്നുവരുന്ന ചില കുറിപ്പുകൾ വായിക്കുമ്പോൾ ഞാൻ വീട്ടിലെ പറമ്പും അവിടെ സംവത്സരങ്ങളുടെ ഋതുവിലൂടെ സംക്രമിച്ചുവന്ന പാരിസ്ഥിതിക വ്യതിയാനങ്ങളും ഓർക്കുകയായിരുന്നു. ഒരിക്കൽ തരിശായിരുന്ന ഭൂമിയാണ് അമ്മയും പിന്നീട് ഇപ്പോൾ സഹോദരിയും ഭർത്താവും ഒക്കെ ചേർന്ന് കുറച്ചേറെ പച്ചപടർന്ന ഭൂമിയാക്കി മാറ്റിയിരിക്കുന്നത്. പൊതുവേ പാരിസ്ഥിതികമായ അശുഭതകൾ പടരുമ്പോൾ, എന്തായിരിക്കാം ഇത്തരത്തിൽ പച്ചപിടിക്കുന്ന ചെറുപറമ്പുകളുടെ പാരിസ്ഥിതിക മൂല്യം?!\nപരിസ്ഥിതിവാദവും പരിസ്ഥിതി മൗലികവാദവും തമ്മിലുള്ള വേർതിരിവ് കാര്യമായി നിർവ്വചിക്കപ്പെട്ടിട്ടില്ല. ഏറെക്കൂറെ ഇത് രണ്ടും ഒന്നു തന്നെയാണ്. പരിസ്ഥിതി പ്രവർത്തകർ പരിസ്ഥിതിവാദമെന്ന നിലയ്ക്ക് ഉയർത്തുന്ന സംഗതികൾ തന്നെയാണ് വികസനവാദികളുടെ നോട്ടത്തിൽ മൗലികവാദമായി പരിണമിക്കുന്നത്. കാഴ്ചപ്പാടുകളുടെ വ്യത്യാസമാണത്. ഏതെങ്കിലും തരത്തിലുള്ള സമവായത്തിൽ എളുപ്പം എത്തപ്പെടാൻ സാധിക്കുന്ന വീക്ഷണകോണുകളുമല്ല ഇവ. ഏറെക്കൂറെ പൂർണ്ണമായും വ്യവസ്ഥാപിതവത്കരിക്കപ്പെട്ട ഈ രണ്ടു ധാരകളുടെയും വൈരുദ്ധ്യം തുടരുകതന്നെ ചെയ്യും എന്ന് കരുതാനേ കാരണമുള്ളൂ.\nആശയങ്ങളുടെ വ്യവസ്ഥാപിതവത്കരണം നൽകുന്ന ഒരു കംഫർട്ട് സോണുണ്ട്. മറ്റൊരു തരത്തിൽ പറഞ്ഞാൽ ഏതാശയവും അതിന്റെ കംഫർട്ട് സോൺ കണ്ടെത്തുമ്പോഴാണ് വ്യവസ്ഥാപിതമാവുക. ഉദാഹരണത്തിന് പഴയ വൈദ്യുതിമന്ത്രി എ. കെ. ബാലനെ നോക്കുക. നല്ല മന്ത്രിയായിരുന്നു. അദ്ദേഹത്തിന്റെ കാലത്ത് കറന്റ് കട്ട്, വൈദ്യുതി വിലവർദ്ധന ഒന്നുമുണ്ടായിരുന്നില്ല. കൃത്യമായ വികസനവീക്ഷണം അദ്ദേഹത്തിനുണ്ടായിരുന്നു. നഗരവത്കൃത വികസനത്തിന് വൈദ്യതി അത്യന്താപേക്ഷിതമാണ്. വികസനത്തിനനുസൃതമായി കൂടുതൽ ഉൽപാദനം ആവശ്യമാണ്. അതിന് പാത്രക്കടവും അതിരപ്പിള്ളിയും ജലവൈദ്യുത പദ്ധതികളാവണം. സന്ദേഹങ്ങളൊന്നുമില്ലാത്ത വളരെ ലളിതമായ സമവാക്യമാണത്.\nമറുപുറത്ത് പരിസ്ഥിതിപ്രവർത്തകനായ ഹരീഷ് വാസുദേവൻ എന്ന ചെറുപ്പക്കാരനെ നോക്കുക. അദ്ദേഹം ഇത്തരം പ്രശനങ്ങളിൽ ഇടപെട്ട് ടെലിവിഷൻ ചർച്ചകളിൽ സംസാരിക്കുന്നത് കണ്ടിട്ടുണ്ട്. ലോപമായ പദാവലികളുപയോഗിച്ച് ഭർസനസമാനമാണ് ഭാഷണം. തോക്കു കിട്ടിയാൽ എല്ലാവരെയും വെടിവച്ചുകൊല്ലും എന്നു തോന്നിക്കുന്ന ആംഗ്യവിക്ഷേപങ്ങളും ഭാവവിഹ്വാദികളും. ഒരു പാറയിൽ നിന്നും ഒരു കല്ല് പോലും പൊട്ടിക്കാൻ അനുവദിക്കില്ല എന്ന നേർവിപ്ലവം.\nഇത് രണ്ടും എളുപ്പവഴികളാണ് - അവിടെ സന്ദേഹങ്ങളില്ല, അന്വേഷണങ്ങളില്ല.\nവികസനത്തിന്റെ ആയാലും പരിസ്ഥിതിയുടെ ആയാലും വ്യവസ്ഥാപിത രാഷ്ട്രീയം പ്രധാനം തന്നെയാണ്. അതിന്റെ അവബോധങ്ങളാണ് പ്രത്യക്ഷമായ മാറ്റങ്ങൾക്ക് കാരണമാവുന്നത്. പക്ഷെ ഈ അവബോധങ്ങളിലേയ്ക്ക് നയിക്കുന്ന, അവയെ ജൈവമാക്കുന്ന, ഗോപ്യമായ ജീവിതങ്ങളും ജീവശാസ്ത്ര ധാരകളുമുണ്ട്. സമകാലിക കലുഷതകളിൽ പലപ്പോഴും അവ പൊതുസമൂഹത്തിന്റെ മുഖ്യധാരയിൽ പ്രത്യക്ഷപ്പെടുന്നില്ല. ജനസാന്ദ്രമായ അതേസമയം ഭൂമി കുറവുള്ള കേരളത്തിന്റെ സവിശേഷ സാഹചര്യത്തിൽ വികസനത്തിന്റെ ബദൽ മാതൃകകൾ അന്വേഷിക്കേണ്ട കാലം ഒരു അൻപത് വർഷം മുൻപ് കടന്നുപോയതാണ് (ഒറ്റപ്പെട്ട ബദൽ പരീക്ഷണങ്ങൾ പരിഹാസ്യവും പാർശ്വവത്കൃതവുമായി തുടരുന്നു). ഇന്നും നമ്മുടെ പൊതുബോധം ഫ്‌ളാറ്റ് എന്ന കൺസെപ്റ്റിനെ പോലും അംഗീകരിക്കുന്നില്ല. വീടും പറമ്പും എന്നത് പോയിട്ട്, കോൺക്രീറ്റ് വീടും ഇന്റർലോക് ഓടുപാകിയ പറമ്പും എന്ന നിലയ്ക്കാണ് നമ്മുടെ പൊതുബോധം വളർന്നത്.\nഎന്തുകൊണ്ടാണ് പ്രകൃതിയുമായി ബന്ധപ്പെട്ടു നിൽക്കുന്ന ജൈവജ്ഞാനം പൊതുസമൂഹത്തിന്റെ ബോധത്തിലേക്ക്, വികസനത്തിന്റെ ബോധം എന്ന പോലെ എത്താത്തത്. പ്രധാനമായും മനുഷ്യസഹജതയാലാണ് അത് സംഭവിക്കാത്തത്. എളുപ്പത്തിൽ ലഭ്യമാവുന്ന ജീവിതമേന്മകളും സൗകര്യങ്ങളും മനുഷ്യന്റെ സഹജവാസനയാണ്. അതിനെ നിരാകരിച്ചുകൊണ്ടുള്ള ആശയസംഹിതകൾ നിലനിൽക്കില്ല. പക്ഷേ പതുക്കെ സംക്രമിക്കാവുന്ന ഒരു അവബോധമായി പാരിസ്ഥിതിക ചിന്തകൾ സമൂഹത്തിലേക്ക് പകരാനാവുന്നത്, ഇക്കാലത്ത് പ്രബുദ്ധമായ മാധ്യമങ്ങളുടെ ഇടപെടലിലൂടെയായിരിക്കും. അത് പ്രശ്നങ്ങളെ കൂടുതൽ സങ്കീർണമാക്കുന്നു. അനിയന്ത്രിത വികസനത്തിന്റെ മൂലധനതാല്പര്യങ്ങളുള്ള വലിയ കച്ചവടസ്ഥാപനങ്ങളാണ് ഇന്ന് മുഖ്യധാരയിലെ മാധ്യമങ്ങളുടെയും മുതലാളിമാർ. അവിടെ പാരിസ്ഥിതിക അവബോധമുണ്ടാക്കുന്ന പ്രകൃതിചിന്തകളുടെ സൂക്ഷ്മമായ വിജ്ഞാനധാരകൾ നയഭാഗമായും അബോധമായ അഭിരുചിക്കേടാലും അവഗണിക്കപ്പെടുന്നു.\nപർപ്പിൾ തവള (ചിത്രം കടപ്പാട്: The Wire)\nപണ്ട് വർഷകാലത്ത് വീട്ടുപടിയിൽ രാത്രിമഴ നോക്കിയിരിക്കുമ്പോൾ തവളകൾ ഒന്നിനു പിറകേ ഒന്നായി മഴനനഞ്ഞ് എങ്ങോട്ടോ പോകുന്നത് കാണാമായിരുന്നു. അവയുടെ സിംഫണിയും കേൾക്കാം. ഇന്ന് ആ വീട്ടുപടിക്കൽ മഴക്കാലരാത്രികളിൽ ചെന്നിരിക്കാൻ സാധിക്കാത്തതിനാൽ അവിടെ ഇപ്പോഴും തവളകൾ വരാറുണ്ടോ എന്നറിയില്ല. കൂടുതൽ പച്ചപടർന്ന ആ പറമ്പിൽ രാത്രികളിൽ മഴനനയാൻ തവളകൾ ഇപ്പോഴും എത്തുന്നുണ്ടാവും എന്നുതന്നെ കരുതാം.\nഹരീഷ് വാസുദേവനെ അറിയുന്നത്ര നമുക്ക് സത്യഭാമ ദാസ് ബിജു എന്ന മലയാളിയെ അറിയില്ല. ഡെൽഹി സർവ്വകലാശാലയിലെ അദ്ധ്യാപകനാണ്. ലോകമറിയുന്ന ജന്തുശാസ്ത്രജ്ഞൻ കൂടിയാണ്. അദ്ദേഹത്തിന്റെ പരീക്ഷണമേഖല തവളകളാണ്. അനേകം സ്പീഷിസുകളെ അദ്ദേഹം കണ്ടെത്തിയിട്ടുണ്ട്. അതിൽ സഹ്യമലനിരകളിൽ നിന്നും കണ്ടെത്തിയ പർപ്പിൾ ഫ്രോഗ് എന്ന അപൂർവ്വയിനം തവളയും ഉൾപ്പെടുന്നു. അദ്ദേഹത്തിന്റെ പഠനങ്ങളെ നമ്മുടെ മാധ്യമങ്ങൾ വേണ്ടരീതിയിൽ കൊണ്ടുവന്നിട്ടില്ല എന്ന് പറയുമ്പോൾ, പരിസ്ഥിതിയിൽ തവളകൾക്ക് എന്താണ് അമിതപ്രാധാന്യം എന്ന് സ്വാഭാവികമായും ചോദിക്കാം. സ്ഥൂലമായ ഹരിതരാഷ്ട്രീയം സൃഷ്ടിച്ച ഉപരിപ്ലവമായ പൊതുബോധമാണ് ആ ചോദ്യത്തിന്റെ ഉറവിടം. എന്റെ ഗൃഹാതുരത്വമാണ് വീട്ടുമുറ്റത്ത് ഇന്നും തവളകൾ എത്തുന്നുണ്ടാവാം എന്ന ആഗ്രഹം. പക്ഷേ നിലവിൽ കൂട്ടവംശനാശത്തിന്റെ വക്കിലെത്തിയിരിക്കുന്ന ഒരു ജീവിവർഗ്ഗമാണ് തവളകൾ.\nപരിസ്ഥിതിയെ പ്രതി, തവളകളോളം മനുഷ്യനെ ചിലത് പഠിപ്പിക്കാൻ ഉതകുന്ന ഒരു സൂക്ഷ്മ ജീവശാസ്ത്ര സംഗതി വേറെയില്ല...!\nPosted by ലാസർ at 22:276comments:\nമൂന്ന് പാഷനുകളാണു് എന്റേതായി ഞാൻ വിലയിരുത്തുക - വായന, സിനിമ, യാത്ര. ഒരാമുഖമായി സൂചിപ്പിച്ചെന്നേയുള്ളൂ; പറയാൻ വന്നത് പഴയൊരു യാത്രയെക്കുറിച്ചാണു്. ആറാം ക്ലാസിലായിരിക്കുമ്പോൾ നടത്തിയ ഒരു മലയാറ്റൂർ യാത്ര.\nഅന്ന് ഞാൻ കന്യാസ്ത്രീകൾ നടത്തുന്ന ഒരു ബോർഡിംഗ് സ്കൂളിൽ പഠിക്കുകയായിരുന്നു. അവർ എക്സ്കർഷൻ സംഘടിപ്പിച്ചപ്പോൾ അത് മലയാറ്റൂറിലേയ്ക്കായതിൽ അത്ഭുതപ്പെടാനില്ല.\nയാത്ര മലയാറ്റൂറിലേയ്ക്കാണെന്ന് പറഞ്ഞപ്പോൾ ചേട്ടൻ ആ പ്രദേശത്തെക്കുറിച്ചുള്ള അത്യാവശ്യം കാര്യങ്ങൾ മുന്നൊരുക്കം എന്ന നിലയ്ക്ക് പറഞ്ഞുതന്നിരുന്നു. അതിൽ പ്രധാനമായിരുന്നു, മലയാറ്റൂർമല പെരിയാറിന്റെ കരയിലാണു് എന്നത്.\nഅങ്ങനെ ഞങ്ങൾ മലയാറ്റൂർ മലയുടെ താഴ് വാരത്തെത്തി. തൊട്ടപ്പുറത്ത്, അതുവരെയും കണ്ടിട്ടില്ലാത്ത വ്യാപ്തിയിലും ഗംഭീര്യത്തിലും ഒഴുകുന്ന നദിയെ അത്ഭുതത്തോടെ നോക്കിനിന്നു...\nഅപ്പോഴാണു് എക്സ്കർഷൻ നയിച്ചുകൊണ്ടുവന്ന കന്യാസ്ത്രീ പ്രഖ്യാപിച്ചത് - ഈ കാണുന്നതാണ് ഭാരതപ്പുഴ!\nഇത്തരം കാര്യങ്ങളിൽ കൃത്യമല്ലാത്ത വിവരം തരുന്ന ആളല്ല ചേട്ടൻ എന്നെനിക്ക് ഉറപ്പുണ്ടായിരുന്നു. ഇനി ഒരുപക്ഷേ ഭാരതപ്പുഴയും പെരിയാറും ഒന്നു തന്നെയാണോ? പക്ഷേ എങ്ങനെ നോക്കിയിട്ടും അത് ശരിയായി വരുന്നുണ്ടായിരുന്നില്ല. ഭാരതപ്പുഴയെക്കുറിച്ചുള്ള പാഠം കഴിഞ്ഞ ക്ലാസിലോ മറ്റോ പഠിച്ചതുമാണു്. ആ നദിയുടെ മറ്റ് പേരുകളിൽ പെരിയാർ എന്ന് ഉണ്ടായിരുന്നില്ലല്ലോ.\nഎന്തായാലും സംശയനിവൃത്തി വരുത്താം എന്നുതന്നെ കരുതി - സിസ്റ്റർ ഇത് ഭാരതപ്പുഴയാണോ, പെരിയാറല്ലേ?\nഎനിക്ക് ഓർമ്മയുള്ളത്, ഈ ചോദ്യം കേട്ടപ്പോൾ കന്യാസ്ത്രീയുടെ അടുത്ത് നിൽക്കുകയായിരുന്ന എനിക്കല്പം പരിഗണന തന്നിരുന്ന ഒരു ടീച്ചർ പരിഭ്രമത്തോടെ എന്നെ നോക്കുന്നതും പിന്നെ - വരൂ, നമുക്ക് മുകളിലേയ്ക്ക് പോകാം - എന്നുപറഞ്ഞ് ഞങ്ങളെയെല്ലാം വിളിച്ചുകൊണ്ടു പോകുന്നതുമാണ്.\nആ ചോദ്യത്തിന് ഉത്തരം കിട്ടിയില്ലെങ്കിലും എക്സ്കർഷൻ സന്തോഷകരമായി കഴിഞ്ഞു...\nബോർഡിംഗിലെ ഒരു നിയമം, കഴിക്കാനെടുക്കുന്ന ഭക്ഷണം ബാക്കിവച്ച് ഉപയോഗശൂന്ന്യമാക്കരുത് എന്നതായിരുന്നു. എങ്കിലും അതൊന്നും കുട്ടികൾ കാര്യമായി പാലിച്ചിരുന്നില്ല. എക്സ്കർഷൻ കഴിഞ്ഞെത്തിയ രണ്ടാം ദിവസം അത്താഴം കഴിഞ്ഞ സമയത്ത് പതിവില്ലാതെ പ്രസ്തുത കന്യാസ്ത്രീ തീൻമുറിയിലേയ്ക്ക് കയറിവന്നു. ഞാൻ ഭക്ഷണം ബാക്കിവച്ചതിന്റെ പേരിൽ മുറിയുടെ നടുവിൽ പിടിച്ചുനിർത്തി ചൂരൽ കൊണ്ട് തുടയിൽ ആറടി.\nഅവർക്കും എനിക്കും മാത്രമേ ആ അടിക്കു പിന്നിലെ യഥാർത്ഥ രഹസ്യം മനസ്സിലായുള്ളൂ.\nഇന്നു ജീവിച്ചിരിപ്പില്ലാത്ത അവരെ സ്നേഹത്തോടെയും നന്ദിയോടെയും തന്നെയാണ് ഓർക്കാറുള്ളത്...\nഅവർ പഠിപ്പിച്ചുതന്നത് പ്രയോഗികജീവിതത്തിൽ വളരെ ഉപകാരപ്പെട്ട ഒരു സംഗതിയാണ് - കാണുന്നിടത്തെല്ലാം സത്യവും നേരും വിളിച്ചുപറയരുത്. അഥവാ അങ്ങനെ വേണമെന്ന് തോന്നിയാൽ വലിയ അടികൾ പ്രതീക്ഷിക്കുക.\nPosted by ലാസർ at 22:226comments:\nശുപാർശയിൽ കയറിപ്പറ്റിയതാണെങ്കിലും നല്ലൊരു കോളേജിൽ പഠിത്തം. മൂന്നുനേരം സുഭിക്ഷമായി ഭക്ഷണം കിട്ടുന്ന ഹോസ്റ്റലിൽ താമസം. കറങ്ങിനടക്കാൻ അത്യാവശ്യം കാശും വീട്ടിൽനിന്ന് കിട്ടും. എൺപതുകളുടെ അവസാനത്തിൽ, ഈ പശ്ചാത്തലത്തിലുള്ള ഒരു ആദ്യവർഷ ബിരുദവിദ്യാർത്ഥിയുടെ ആത്യന്തികമായ അസ്തിത്വപ്രശ്നം ഒരു പെൺകുട്ടിയെ പ്രേമിക്കാൻകിട്ടുക എന്നതു മാത്രമാണ്.\nഅത്തരത്തിൽ ഉഴലുന്ന സമയത്താണ് പ്രീഡിഗ്രിക്കാരിയായ സുനയ്യ എന്റെ മുന്നിൽ വന്നുപെടുന്നത്. സുന്ദരിയെന്ന് മാത്രമല്ല പരിഷ്ക്കാരിയും. തൂവാനതുമ്പികളിൽ ജയകൃഷ്ണൻ ക്ലാരയോട് പറയുന്നത് ഓർമ്മയില്ലേ, നിനക്ക് ഞാൻ ഒരു പച്ച മാരുതിക്കാർ വാങ്ങിത്തരുമെന്ന്. അതുപോലൊരു പച്ച മാരുതിക്കാറിലാണ് സുനയ്യ കോളേജിൽ വന്നിരുന്നത്. അക്കാലത്ത് മാരുതിക്കാർ എന്നാൽ സമ്പന്നതയുടേയും പരിഷ്കാരത്തിന്റെയും അവസാനവാക്കായിരുന്നു.\nഎങ്കിൽ ഇനി സുനയ്യയെ പ്രേമിച്ചിട്ടു തന്നെ കാര്യം എന്ന് ഞാനും കരുതി. അതിനുള്ള വഴി രണ്ടുമൂന്ന് കൂട്ടുകാരെയും കൂട്ടി ആ പെൺകുട്ടിയുടെ പിറകേനടക്കുക എന്നതാണല്ലോ. ആ നാട്ടുനടപ്പ് ഞാനും തെറ്റിച്ചില്ല. പൊതുവേ വലിയ റിസർവേഷനൊന്നും കാണിക്കുന്ന കൂട്ടത്തിലായിരുന്നില്ല സുനയ്യ. എന്നോടെന്നല്ല എല്ലാവരോടും അവൾ വളരെ സാധാരണമായി പെരുമാറി. എന്റെ മനസ്സിലിരിപ്പ് അറിഞ്ഞതിന്റെ യാതൊരു ലാഞ്ചനയും നിർഭാഗ്യവശാൽ ലഭ്യമാവുകയും ചെയ്തില്ല.\nപുതിയ കലാലയത്തിൽ എത്തിയതിന്റെ ആദ്യവിഭ്രമങ്ങൾ മാറുകയും കൂടുതൽ ഇടങ്ങളിലേയ്ക്ക് ദൈനംദിനങ്ങൾ വ്യാപിക്കുകയും ചെയ്തപ്പോൾ എന്റെ സുനയ്യയിലുള്ള ശ്രദ്ധ ചിതറി...\nഅക്കാലത്താണറിഞ്ഞത് സുനയ്യ വിവാഹിതയാണെന്ന്. അത് വല്ലാത്ത ഞെട്ടലായിപ്പോയി.\nജീവിതത്തിലെ നാടകീയതകൾ നാടകത്തെക്കാൾ സങ്കീർണ്ണമാണെന്ന് അക്കാലത്ത് അത്രയൊന്നും മനസ്സിലാക്കി തുടങ്ങിയിരുന്നില്ല.\nവിവാഹിതയാണെന്ന് മാത്രമല്ല, പ്രസവിക്കുകയും ആ കുട്ടി പ്രസവത്തിൽ തന്നെ മരിച്ചുപോവുകയും ചെയ്തിരുന്നുവത്രേ...\nഇതിനൊക്കെ ശേഷമാണ് സുനയ്യ പ്രീഡിഗ്രിക്ക് പഠിക്കാൻ വരുന്നത്.\nപിന്നീട് ചില കാര്യങ്ങൾ കൂടിയറിഞ്ഞു. സ്ഥലത്തെ പ്രമുഖനും സമ്പന്നനുമായ ഒരു വ്യവസായിയുടെ രണ്ടാമത്തെ ഭാര്യയിൽ, അദ്ദേഹത്തിന്റെ വൈകിയപ്രായത്തിൽ ഉണ്ടായ മകളാണത്രേ സുനയ്യ. ഊട്ടിയിലായിരുന്നു സ്കൂൾവിദ്യാഭ്യാസം. തന്റെ മരണശേഷം സുനയ്യയ്ക്ക് കുടുംബത്തിൽ നിന്ന് വേണ്ട രീതിയിലുള്ള പരിഗണന കിട്ടിയേക്കില്ല എന്ന് പേടിച്ചിട്ടാണത്രേ അവളുടെ അച്ഛൻ അവളുടെ വിവാഹം ചെറുപ്പത്തിലേ നടത്തിച്ചത്...\nഈ പരിസരത്തിൽ എന്റെ പ്രേമത്തിന്റെ സാംഗത്യത്തെക്കുറിച്ച് പ്രത്യേകിച്ചൊന്നും പറയേണ്ടതില്ലല്ലോ...\nഎന്നാൽ ഇതിനിടയ്ക്ക് അതീവസുമുഖനും പിൽക്കാലത്ത് സിനിമാനടനായി മാറുകയും ചെയ്ത ഞങ്ങളുടെ ഒരു കൂട്ടുകാരനുമായി സുനയ്യ പതിവിൽ കവിഞ്ഞ അടുപ്പം നിലനിർത്തിയിരുന്നു എന്നും കേട്ടു...\nഈ കേൾവികളുടെ നിജസ്ഥിതി എനിക്കറിയില്ല. അപ്പോഴേയ്ക്കും എന്റെ ജീവിതം മറ്റു വഴികളിലേയ്ക്ക് പോവുകയും, സുനയ്യ പ്രീഡിഗ്രി പഠനം കഴിഞ്ഞ് കലാലയം വിടുകയും ചെയ്തിരുന്നു...\nഅതിനിടയ്ക്ക് സുനയ്യയുടേതായി അറിഞ്ഞൊരു വാർത്ത ഭർത്താവിന്റെ അസുഖവും മരണവുമാണ്...\nഒരു കൂട്ടുകാരൻ മംഗലാപുരത്തെ കസ്തുർബാ മെഡിക്കൽ കോളേജിൽ ദന്തവൈദ്യം പഠിക്കുന്നുണ്ടായിരുന്നു. ആ കോളേജിന്റെ വാർഷികാഘോഷങ്ങൾ വളരെ വിപുലമാണ്. അക്കൊല്ലത്തെ നൃത്തപരിപാടിക്ക് ഈജിപ്തിലെ പിരമിഡിന്റെ പരിസരമാണ് തീമായി തീരുമാനിച്ചിരുന്നത്. അത്തരം സെറ്റുകൾ കലാപാരമായി നിർമ്മിക്കാൻ നിപുണനായ മറ്റൊരു സുഹൃത്തിനോടൊപ്പം ഞാനും മംഗലാപുരത്തിനു പോയി.\nകെ. എം. സി മറ്റൊരു ലോകമായിരുന്നു. ആൺപെൺ വ്യത്യാസമില്ലാത്ത, അക്കാലത്ത് (ഒരുപക്ഷേ ഇന്നും) കേരളത്തിൽ സ്വപ്നംകാണാൻ സാധിക്കുമായിരുന്നില്ലാത്ത വിദ്യാർത്ഥിജീവിതം. പണത്തിന്റെ മേളം, ലഹരിയുടെയും. കഞ്ചാവ്, സിഗരറ്റ് പോലെയാണ് ഉപയോഗിച്ചിരുന്നത്. അതിനും മുകളിലുള്ളവയെ മാത്രമാണ് കുറച്ചെങ്കിലും ലഹരിമരുന്ന് എന്ന നിലയ്ക്ക് കണ്ടിരുന്നുള്ളൂ. ഐഡി കാർഡ് കാണിച്ചാൽ കോളേജ് കുട്ടികൾക്ക് മദ്യശാലകളിൽ വിലക്കിഴിവുണ്ടായിരുന്നു...\nഅന്ന്, അവിടെ കെ. എം. സിയിൽ വച്ച്, മൂന്നു നാല് വർഷങ്ങൾക്ക് ശേഷം, ഞാൻ വീണ്ടും സുനയ്യയെ കണ്ടു. സുനയ്യയും അവിടെ ദന്തവൈദ്യം പഠിക്കുകയായിരുന്നു. അവിടെ ഉണ്ടായിരുന്ന ദിവസങ്ങളിൽ ഇടയ്ക്കൊക്കെ സുനയ്യെ കണ്ടിരുന്നു. ചെറിയ കുശലങ്ങൾ പറഞ്ഞു...\nകെ. എം. സിയിലെ ഓരോ കുട്ടിക്കും ഓരോ കഥയുണ്ടായിരുന്നു. കേരളത്തിൽ നിന്നും വരുന്ന ഒരു യുവാവിന് അസുഖകരമായും അവിശ്വസനീയമായും തോന്നുന്ന കഥകൾ. സുനയ്യെ കുറിച്ചും കേട്ടു കഥകൾ... എന്നാൽ അതിനെക്കുറിച്ച് ചിന്തിച്ച് അധികം മനകാലുഷ്യം ഉണ്ടാക്കാൻ പറ്റുന്നതിനെക്കാളും അപ്പുറം എനിക്ക് മറ്റു കാര്യങ്ങളൊക്കെ ആലോചിക്കാനായിക്കഴിഞ്ഞിരുന്നു.\nഒരു ബാസ്കറ്റ്ബാൾ ഗ്രൗണ്ട് വളച്ചുകെട്ടിയാണ് ഈജിപ്ഷ്യൻ മരുഭൂമിയുണ്ടാക്കിയത്. അവിടെ വച്ചായിരുന്നു നിശാനൃത്തം. അതുപോലൊരു നിശാനൃത്തം ഞാൻ ആദ്യമായും അവസാനമായും കാണുകയായിരുന്നു. സംഗീതവും നൃത്തവും ലഹരിയും ഒഴുകി. അരണ്ട വർണ്ണവെട്ടത്തിൽ ആടിയുലയുന്ന ആൺപെൺ ഉടലുകൾക്കിടയിൽ എപ്പോഴോ സുനയ്യയും മിന്നിമറയുന്നുണ്ടായിരുന്നു.\nഇടയ്ക്ക് കഞ്ചാവിന്റെ പൊതികൾ കഴിഞ്ഞുപോയി. അതു വാങ്ങി വരേണ്ടതുണ്ടായിരുന്നു. ആ അർദ്ധരാത്രി സമയത്ത് അവിടെ ലഹരിയിലല്ലാത്തത് ഞാൻ മാത്രമേയുണ്ടായിരുന്നുള്ളൂ (അന്ന് ആ സമയത്ത് മദ്യപിച്ചിരുന്നില്ല എന്നേയുള്ളൂ, ലഹരി അന്യമായിരുന്നില്ല). അർദ്ധബോധത്തിൽ വഴികാണിക്കാൻ പിന്നിൽ കയറിയ ആരോടോപ്പമോ ഏതോ ബൈക്കോടിച്ച് എവിടെയോ പോയി പൊതിയും വാങ്ങി തിരിച്ചെത്തുമ്പോഴും നൃത്തനിശ തകർക്കുകയായിരുന്നു. വണ്ടി നിർത്തിയതും പിറകിലുണ്ടായിരുന്ന പയ്യൻ പൊതിയുമായി ആ കൂട്ടത്തിലേയ്ക്ക് അപ്രത്യക്ഷനായി.\nബൈക്ക് ഒതുക്കിവച്ച് തിരിയുമ്പോൾ മുന്നിൽ സുനയ്യ.\n"ഇതിനിടയ്ക്ക്, ഈ സമയത്ത് എവിടെപ്പോയി?"\nഎനിക്കല്പം ആശ്ചര്യം തോന്നാതിരുന്നില്ല. ഭ്രാന്തമായ ആ കൂട്ടത്തിനിടയ്ക്കുനിന്ന് എന്തിനവൾ അപ്പോൾ അവിടേയ്ക്ക് വന്നു? മാത്രവുമല്ല, ചോദ്യത്തെക്കാളുപരിയായ ഒരു കരുതൽ അതിൽ എനിക്ക് സ്പർശിക്കാനായി...\nഞാൻ മറുപടിയൊന്നും പറഞ്ഞില്ല.\nഅവൾ വിയർത്തിരുന്നു. നൃത്തം വിയർപ്പിച്ചിരുന്നു... വസ്ത്രങ്ങളിലും ദേഹത്തും മണലും പൊടിയുമുണ്ടായിരുന്നു. ഈജിപ്ഷ്യൻ മരുഭൂമിയിലെ പൊടി...\nകുറച്ചുസമയം അവിടെ നിന്ന് ഞങ്ങൾ പഴയ കലാലയത്തെക്കുറിച്ച്, കൂട്ടുകാരെക്കുറിച്ച് ഒക്കെ പൊതുവായി സംസാരിച്ചു. അതിനപ്പുറം, അന്നും ഇപ്പോഴും സുനയ്യെക്കുറിച്ചു കേട്ടവയുടെ സത്യം എന്തെന്നു ചോദിക്കാൻ മാത്രമൊന്നും ആ സംസാരം തരളമായില്ല...\nനൃത്തനിശയിലേയ്ക്ക് മടങ്ങിപോകാൻ തുടങ്ങിയ സുനയ്യ പെട്ടെന്നു തിരിഞ്ഞ് എന്നോടായി പറഞ്ഞു;\n"ലാസർ, യു ഡോന്റ് ബിലോംഗ് ഹിയർ."\nഞാൻ ഏതു കൂട്ടത്തിൽപ്പെടും എന്റെ സാമൂഹ്യസാഹചര്യം എന്താണ് എന്നൊന്നും മനസ്സിലാക്കാനുള്ള ബന്ധം ഒരുകാലത്തും സുനയ്യയും ഞാനും തമ്മിൽ ഉണ്ടായിരുന്നിട്ടില്ല.\nഎങ്കിലും ഞാൻ മംഗലാപുരത്ത് എത്തിയപ്പോൾ മുതൽ അനുഭവിക്കുന്ന അകാരണമായ അസ്വസ്ഥതയുടെ ഉത്തരം സുനയ്യ പറഞ്ഞതിലുണ്ടായിരുന്നു - ഐ ഡോന്റ് ബിലോംഗ് ഹിയർ!\nപിറ്റേന്ന് അതിരാവിലേയുള്ള തീവണ്ടിയിൽ ഞാൻ ആ പട്ടണം വിട്ടു.\nക്ഷണമുണ്ടായിട്ടും പിന്നീടൊരിക്കലും അവിടേയ്ക്ക് തിരിച്ചുപോയിട്ടില്ല. സുനയ്യയെ പിന്നീടൊരിക്കലും കാണുകയുണ്ടായില്ല, വാർത്തകളൊന്നും കേൾക്കുകയുണ്ടായില്ല...\nപല പതിറ്റാണ്ടുകൾ..., പല ദേശങ്ങൾ..., ജീവിതത്തിലെ പല പിരിയൻ ദശാസന്ധികൾ...\nചില ഇടങ്ങളിൽ, ചില പരിസരങ്ങളിൽ ചെന്നുപെടുമ്പോൾ, അകം അസ്വസ്ഥമാകുമ്പോൾ സുനയ്യയുടെ ആ വാക്കുകൾ പക്ഷേ ഇപ്പോഴും എവിടെനിന്നോ കേൾക്കും - ലാസർ, യു ഡോന്റ് ബിലോംഗ് ഹിയർ!\nഞാൻ ഏറ്റവും ആദ്യത്തെ മടക്കവണ്ടി പിടിക്കും.\nPosted by ലാസർ at 23:10 8 comments:\nകുടുംബവീട്ടിൽ ഞാൻ ഉപയോഗിച്ചിരുന്ന മുറിയോട് ചേർന്നാണ് ആ വേപ്പുമരം. മുറിയുടെ രണ്ട് ജനാലകൾ തുറന്നാലും ആ മരത്തിന്റെ കൊമ്പുകൾ കാറ്റിലിളകുന്നതാണ് കാഴ്ച. അത് ആ മുറിയുടെ കോൺക്രീറ്റ് മേൽക്കൂരയ്ക്ക് മുകളിലേയ്ക്ക് തണലാവരണം പോലെ ചാഞ്ഞുനിന്നു.\nഎന്നാണതവിടെ വളരാൻ തുടങ്ങിയത് എന്നോർക്കുന്നില്ല. കുട്ടിക്കാലത്ത് ഉണ്ടായിരുന്നില്ല. പിന്നീടെപ്പോഴെങ്കിലും അമ്മ നട്ടതായിരിക്കണം. ബാല്യത്തിനു ശേഷം വീട്ടുപറമ്പിൽ വളരുന്ന മരങ്ങളെ കുറിച്ച് എനിക്ക് കാര്യമായ ധാരണയുണ്ടായിരുന്നില്ല - അതിനുള്ള സമയമുണ്ടായിരുന്നില്ല. എങ്കിലും വ്യക്തമായി ഓർത്തെടുക്കാൻ പറ്റുന്ന കാലത്തെല്ലാം അതവിടെ ഉണ്ടായിരുന്നു. രാവിലെ കട്ടിലിൽ ഉറക്കുമുണർന്നു കിടക്കുമ്പോൾ തുറന്നിട്ട ജാലകത്തിലൂടെ ആ വേപ്പുമരവും, പഴുത്ത വേപ്പിൻകായ തിന്നാൻ അതിന്റെ ശിഖരങ്ങളിൽ വന്നിരിക്കാറുള്ള കിളികളും എന്റെ അലസകാഴ്ചയിൽ മിന്നിമാഞ്ഞുപോയി.\nവീടിന് മുകളിലേയ്ക്ക് പടർന്നുനിൽക്കുന്ന വേപ്പ്\nഅസഹ്യമായ വേനലിൽ മലർക്കേ തുറന്നിട്ട ജാലകത്തിലൂടെ കടന്നുവരുന്ന കാറ്റിന് കുളിരാശ്വാസം നൽകുന്ന വേപ്പിലകളുടെ ഗന്ധമുണ്ടാവും...\nഅക്കാലത്ത് എന്നോടൊപ്പം അവിടെയിരുന്നു സ്വപ്നംപങ്കുവച്ചിരുന്ന കൂട്ടുകാർക്കൊക്കെ ആ മുറി ഇഷ്ടമായിരുന്നു. "ഇവിടെയിരുന്നാൽ ആർക്കും എഴുതാൻ തോന്നും" എന്ന് റോയി പറയാറുണ്ടായിരുന്നു. അതിന് വലിയൊരു കാരണം ആ വേപ്പുമരം മുറിയിലേയ്ക്ക് പ്രസരിപ്പിച്ച പ്രകൃതിയുടെ ജൈവഗന്ധം കൂടിയാവണം.\nകുയിൽ, ആ മരത്തിൽ...\nവിവാഹം കഴിഞ്ഞപ്പോൾ ഞാനും ഭാര്യയും താമസിച്ചതും ആ മുറിയിൽ തന്നെ. പിന്നീട് വിദേശത്ത് പോയപ്പോൾ, അവധിക്കാലത്ത് വരുമ്പോൾ, ഭാര്യയോടും മക്കളോടും ഒപ്പം കഴിഞ്ഞതും ആ മുറിയിൽ തന്നെ. അപ്പോഴെല്ലാം പിന്നണിയിൽ മുറിക്ക് കുളിരേകി ആ വേപ്പുമരം നിന്നു.\nഎങ്കിലും വ്യതിരിക്തമായ അസ്തിത്വം നൽകി ആ മരത്തെ ഒരിക്കലും കണ്ടിരുന്നില്ല - ഇപ്പോൾ അതിനെ മുറിച്ചുമാറ്റി കഴിഞ്ഞപ്പോൾ അല്ലാതെ.\nകഴിഞ്ഞ ദിവസം വിളിച്ചപ്പോൾ ചേച്ചി പറഞ്ഞു ഉണങ്ങാൻ തുടങ്ങിയ ആ വേപ്പുമരം മുറിച്ച് കട്ടിലുകൾ ഉണ്ടാക്കിയെന്ന്...\nആ മരത്തിന്റെ കവചമില്ലാത്ത എന്റെ പഴയ മുറി, താമസം മാറിപ്പോയിട്ടും ഞാൻ പൂർണ്ണമായും ഉടമസ്ഥാവകാശം വിട്ടൊഴിയാത്ത ചുമന്ന ഓടുകൾ പാകിയ ആ മുറി, ഇപ്പോൾ എങ്ങനെയാവും ഉണ്ടാവുക? അത് ആകാശത്തിന്റെ വിജനതയിലേയ്ക്ക് തുറന്നിരിക്കുകയാവാം.\nകുളിരുള്ള പ്രഭാതത്തിൽ തണുപ്പാറ്റുന്ന പച്ചിലകുടുക്ക\nഎല്ലാ മരത്തിനും ആയുസ്സുണ്ട്. ഇത്തിളുകൾ മാതിരിയുള്ള പരോന്നഭോജികൾ കളകയറിയാൽ പതിവിലും വേഗം മരിക്കുകയും ചെയ്യും. അതിനാലും, അതിനപ്പുറം, ജീവിതത്തിൽ ഇതുവരെ ഒരു മരം പോലും നട്ടുനനച്ചു വളർത്തിയിട്ടില്ലാത്തതിനാലും ഇക്കാര്യത്തിൽ കാല്പനികനും ഗൃഹാതുരനും ആകുന്നില്ല.\nആ വേപ്പുമരത്തിൽ വിരുന്നെത്തിയിരുന്ന തത്തയ്ക്കും കുയിലിനും പച്ചിലകുടുക്കയ്ക്കും മറ്റൊരു നല്ല മരം ആശംസിക്കുക മാത്രം ചെയ്യുന്നു...!\nPosted by ലാസർ at 02:35 12 comments:\nകുട്ടിക്കാലത്തെന്നോ കേട്ടുമറന്ന പള്ളിപ്പാട്ടിന്റെ നേർത്ത അലകൾ...\nഅങ്ങനെയാണ് ഉറക്കം ഞെട്ടിയത്..., കിടക്കുന്ന സ്ഥലം ഏതാണെന്ന് ഓർത്തെടുക്കാനായില്ല. ഇരുട്ടാണ്. എപ്പോഴോ പെയ്ത മഴയുടെ ഈർപ്പവും തണുപ്പും അന്തരീക്ഷത്തിലുണ്ട്. കിടക്കയിൽ എണീറ്റിരുന്നു. മുന്നിൽ ഒരു ജനലും വാതിലും മലർക്കേ തുറന്നുകിടക്കുന്നു. കിടക്കയിൽ നിന്നും എണീറ്റ് വാതിൽ കടന്ന് ഇരുട്ടിന്റെ വിശാലതയിലേയ്ക്ക് വിലയിക്കുന്ന ഇടനാഴിയിലേയ്ക്കിറങ്ങി. ഒരു വശത്ത്, ഇടനാഴിയുടെ അങ്ങേയറ്റത്ത്, ഒരു ബൾബ് മിന്നുന്നു. അതിനാലാണ് ഇടനാഴി അത്രയും നീളുന്നുണ്ടെന്ന് മനസ്സിലായത്.\nഅരമതിലിൽ കൈയ്യൂന്നി, പുറത്തെ ഇരുട്ടിലേയ്ക്കു നോക്കി, പ്രജ്ഞയിൽ നിന്നും മറഞ്ഞുപോയ സ്ഥലകാലത്തിന്റെ ഇഴകൾ ബോധത്തിൽ തുന്നപ്പെടുന്നതും കാത്ത്, കുറച്ചുസമയം നിന്നും...\nഅപ്പോഴാണ് ആ മാലാഖമാരെ കണ്ടത്...\nഇരുട്ടിന്റെ ഏതോ തിരിവിൽ നിന്നും അവരിങ്ങനെ വരിവരിയായി കാഴ്ചയുടെ ഒരതിരിലേയ്ക്ക് വന്നുകയറുകയായിരുന്നു. മുഖം മാത്രം അഗ്നിയെന്നോണം തിളങ്ങുന്നു. ശരീരത്തിന്റെ ശുഭ്രമായ ബാക്കിഭാഗം ഇരുട്ടിൽ അലിഞ്ഞുചേരുന്നു. കുഞ്ഞുതീനാളങ്ങളുടെ നീണ്ടനിര അന്തരീക്ഷത്തിൽ ഒഴുകിനീങ്ങുന്നതുപോലെ...\nഅവരിൽ നിന്നാവണം ആ ഗാനത്തിന്റെ വീചികൾ... സംഗീതത്തിന്റെ താളാത്മകതയോടൊപ്പം തിളങ്ങുന്ന ചുണ്ടുകളുടെ അലസചലനം വ്യക്തമായും കാണാം.\nമുറിയിൽ കയറി കിടക്കയിൽ ഇരുന്നു. മാലാഖമാർ ഇരുട്ടിലൂടെ തെന്നിനീങ്ങുന്നത് ജാലകക്കാഴ്ചയായി അപ്പോഴുമുണ്ട്, ആ പാട്ടും...\nകട്ടിലിന്റെ താഴെ വച്ചിരുന്ന പെട്ടിയിൽ അപ്പോഴാണ് കാലുതടഞ്ഞത്. വിനോദും ജിജോയുമാണ് എന്നോടൊപ്പം ഈ പെട്ടി ഇവിടെ എടുത്തുവച്ചതെന്നോർത്തു. അവരുടെ കൂടെയാണല്ലോ വൈകുന്നേരം ഈ പട്ടണത്തിൽ വന്നിറങ്ങിയത്. തീവണ്ടിനിലയത്തിൽ നിന്നും പെട്ടിയും കിടക്കയും ഓട്ടോറിക്ഷയിൽയിൽ കയറ്റി ഇവിടേയ്ക്ക് വരുമ്പോൾ മഴപെയ്യുന്നുണ്ടായിരുന്നു...\nപുതിയ ഇടത്താവളത്തിൽ എന്നെ തനിച്ചാക്കി കൂട്ടുകാർ മടങ്ങിയത് എപ്പോഴായിരുന്നു...?\nഞാൻ വീണ്ടും കിടന്നു. അപ്പോഴും അന്തരീക്ഷത്തിൽ ആ പാട്ടുണ്ടായിരുന്നു. പുറത്ത് ഇരുട്ടിൽ മാലാഖമാർ പ്രകാശത്തിന്റെ തുരുത്തുകളായി ഒഴുകിനടക്കുന്നുണ്ടെന്ന് എനിക്കറിയാമായിരുന്നു...\nവരാനിരിക്കുന്ന ഭ്രമാത്മകമായ മൂന്നു വർഷങ്ങളുടെ ആദ്യത്തെ രാത്രിയായിരുന്നു അത്!\nബിരുദപഠനകാലത്ത് മൂന്നു വർഷം ജീവിച്ച കലാലയം\nPosted by ലാസർ at 05:072comments:\nറബ്ബർകൃഷിയെ പ്രതി ജോസ്. കെ. മാണിയുടെ നിരാഹാരസമരം തുടങ്ങുമ്പോൾ ചില റബ്ബർസംഗതികൾ...\nകേരളത്തിൽ ഇന്ന് കാണുന്ന പല കൃഷി വിഭവങ്ങളുടെയും ആസ്ഥാനം എന്ന് കരുതപ്പെടുന്ന തെക്കേ അമേരിക്കയിൽ നിന്നാണ് റബ്ബറും പൗരസ്ത്യ/ദക്ഷിണേഷ്യൻ രാജ്യങ്ങളിലേയ്ക്കും ഇന്ത്യയിലേയ്ക്കും കേരളത്തിലേയ്ക്കും വരുന്നത്. ബ്രസീലിൽ നിന്നും ഇംഗ്ലണ്ടിലേയ്ക്കും അവിടെ നിന്നും അവരുടെ ഉഷ്ണമേഖലാ കോളനികളിലേയ്ക്കും എന്നായിരുന്നു ആ സഞ്ചാരപഥം. ഇന്ത്യയിൽ വ്യാപാരോൻമുഖമായ ആദ്യത്തെ റബ്ബർത്തോട്ടം സ്ഥാപിതമാവുന്നത് കേരളത്തിൽ, തട്ടേക്കാട് 1902 - ൽ ആണ്.\nകേരളത്തിന്റെ സാമ്പത്തിക മേഖലയെ കാര്യമായി പരിവർത്തിപ്പിച്ച ഒരു കൃഷിയാണ് റബ്ബറിന്റേത്. ഇപ്പോൾ വിലയിടിവ് ഉണ്ടെങ്കിലും റബ്ബർതോട്ടങ്ങൾ സമ്പത്തിന്റെ മാനദണ്ഡമായി കരുതപ്പെടുന്നു കേരളത്തിന്റെ പല ഇടനാടൻ മേഖലകളിലും ഇന്നും. റബ്ബർകൃഷി സാമ്പത്തികമായി പ്രബലമായ ഒരു ജനവിഭാഗത്തെ കേരളത്തിന്റെ പല ഭാഗങ്ങളിലും ഉണ്ടാക്കിയെടുത്തു. അതിൽ ചെറുകിട കർഷകരും വൻകിട കർഷകരും ഉൾപ്പെടുന്നു. സ്വാതന്ത്ര്യാനന്തര കേരളത്തിൽ സാമ്പത്തിക മേഖലയിൽ മാത്രമല്ല സാമൂഹിക, രാഷ്ട്രീയ ഇടങ്ങളിലും റബ്ബർ ഒരു പ്രബല ഘടകമായി. പല മലയോര പട്ടണങ്ങളുടെയും ഉയർച്ചയ്ക്ക് മുഖ്യമായ ഒരു കാരണം റബ്ബറാണ്. റബ്ബറിന്റെ രാഷ്ട്രീയം കേരളത്തിൽ ഉയർത്തിക്കൊണ്ടുവന്ന ഒരു പ്രമുഖകക്ഷിയാണല്ലോ ഇന്ന് ബാറിന്റെ രാഷ്ട്രീയത്തിൽ എത്തിനിൽക്കുന്നത്.\nറബ്ബറാധിക്യമുളള മലയോര ഗ്രാമക്കാഴ്ച\nകേരളത്തിന്റെ തനതു ജൈവമേഖലയെ ഹനിച്ചുകൊണ്ടാണ് റബ്ബർ തോട്ടങ്ങൾ ഉണ്ടായത്. റബ്ബർ തോട്ടത്തിന്റെ പരിപാലനത്തിലും റബ്ബറിന്റെ നിർമ്മാണത്തിലും ഉൾപ്പെട്ടിരിക്കുന്ന സാങ്കേതികതകളിൽ ഉപയോഗിക്കുന്ന രാസവസ്തുക്കൾ, തോട്ടങ്ങളുടെ മേഖലാവിസ്തീർണ്ണം കൊണ്ടും, രൂക്ഷത കൊണ്ടും ആ പ്രദേശത്തിന്റെ സൂക്ഷ്മജൈവതയെ കാര്യമായി നശിപ്പിച്ചുകളയുന്നതായി പഠനങ്ങൾ സൂചിപ്പിക്കുന്നു. അതോടൊപ്പം, റബ്ബർമരം തന്റെ വളർച്ചയ്ക്കായി ഉപയുക്തമാക്കുന്ന ജലത്തിന്റേയും മണൽലവണങ്ങളുടേയും ഉയർന്നതോത് മറ്റ് ചെറുഹരിതലോകത്തെ ആഹാരരഹിതമാക്കുന്നു. ശാസ്ത്രീയമായ തെളിവുകളൊന്നും ഇല്ലെങ്കിലും ക്യാൻസർ പോലുള്ള ആധുനിക രോഗങ്ങൾ കേരളത്തിൽ വ്യാപകമാകുന്നതിൽ റബ്ബർ ഉൾപ്പെടെയുള്ള വ്യാപകമായ കൃഷികൾക്ക് ഉപയോഗിക്കുന്ന കീടനാശിനികൾ കാരണമാകുന്നു എന്നും കരുതപ്പെടുന്നു.\nപരിസ്ഥിതിയും വികസനവും തമ്മിൽ എന്നും സംഘർഷത്തിലാണ്. ഇനിയുള്ള കാലങ്ങളിൽ അതെന്നും അങ്ങനെ തന്നെയായിരിക്കുകയും ചെയ്യും. അവികസിത, വികസ്വര പ്രദേശത്ത് ഏറ്റവും സജീവമായ പരിസ്ഥിതി അവബോധം നിലനിൽക്കുന്ന ഒരു ദേശമാണ് കേരളം എന്ന് ഈ വഴിക്കുള്ള വായനകൾ സസന്തോഷം അറിവുതരും. പരിസ്ഥിതിനാശങ്ങൾ ഉണ്ടാവുന്നില്ല എന്നല്ല അതിനർത്ഥം, പരിസ്ഥിതിനാശം സംഭവിക്കുന്നു എന്ന പൊതുബോധം ഏറ്റവും പ്രാഥമികമാണ്.\nകൗതുകകരമായി തോന്നാവുന്ന മറ്റൊരു ചരിത്രം...\nHenry Ford - ബുദ്ധിസാമർത്ഥ്യവും ഇച്ഛാശക്തിയുമുള്ള വ്യവസായിയായിരുന്നു എന്നതിന് തർക്കമില്ല. ഏറ്റവുംകൂടുതൽ റബ്ബർ ആവശ്യമുള്ള, വാഹനങ്ങളുടെ നിർമ്മാണമാണല്ലോ അദ്ദേഹം നടത്തിയിരുന്നത്. അതിനാൽ ഏഷ്യൻ രാജ്യങ്ങൾക്കുള്ള കുത്തക തകർത്ത്, സ്വന്തം ആവശ്യത്തിനുള്ള റബ്ബർ ഉത്പാദിപ്പിക്കാൻ, ആ മരത്തിന്റെ/കൃഷിയുടെ ഈറ്റില്ലമെന്ന് പറയാവുന്ന ആമസോൺ തടത്തിൽ തന്നെ ഇരുപത്തിയഞ്ച് ലക്ഷം ഏക്കർ സ്ഥലത്ത് അദ്ദേഹം റബ്ബർകൃഷി ആരംഭിച്ചു. ആയിരത്തി തൊള്ളായിരത്തി ഇരുപതുകളുടെ രണ്ടാം പകുതിയിൽ ആരംഭിച്ച ഈ വൻകിടപദ്ധതി 'ഫോർഡ് ലാൻഡിയ' എന്ന പേരിലാണ് അറിയപ്പെട്ടത്. ആയിരക്കണക്കിന് തൊഴിലാളികളും അവർക്കുള്ള താമസസ്ഥലങ്ങളും പള്ളികളും കടകളും ഒക്കെയായി പാശ്ചാത്യ മാതൃകയിലുള്ള ജനപഥം.\nസംഗതിയൊക്കെ ഗംഭീരമായിരുന്നു - പക്ഷേ, ഇരുപത്തിയഞ്ച് കൊല്ലത്തിനിടയ്ക്ക്, കിട്ടിയ തുകയ്ക്ക് എല്ലാം വിറ്റുപെറുക്കി സ്ഥലംകാലിയാക്കേണ്ടി വന്നു ആ പ്രശസ്ത വ്യവസായിക്ക്. ഫോർഡ് നേരിട്ട ഏറ്റവും വലിയ സാമ്പത്തിക ദുരന്തമായിരുന്നു അത്.\nരാഷ്ട്രീയ, സാമ്പത്തിക്ക, സാമൂഹിക കാലാവസ്ഥയിൽ ഉണ്ടായ വ്യതിയാനമല്ല ഈ വൻദുരന്തത്തിലേയ്ക്ക് കൊണ്ടുപോയത്. കച്ചവടത്തിന്റെ നേർസമവാക്യങ്ങൾക്കപ്പുറത്താണ് പ്രകൃതിയുടെ അതിസങ്കീർണ്ണമായ അതിജീവനവ്യവഹാരങ്ങളെന്ന് മനസ്സിലാക്കാനുള്ള വിദ്യാഭ്യാസം ഫോർഡിന് സിദ്ധിച്ചിരുന്നില്ല. Microcyclus Ulei - എന്ന ഫംഗസാണ് ഈ ബ്രഹ്മാണ്ഡസംരംഭത്തെ തകർത്തുതരിപ്പണമാക്കിക്കളഞ്ഞത്. റബ്ബർ എന്ന മരം (Hevea brasiliensis) പരിണമിച്ചു വന്ന ഭൂഭാഗത്താണ് ഏതാണ്ട് മുഴുവനായി തന്നെ അതിനെ ഈ ഫംഗസ് ഇല്ലാതാക്കിയത് എന്ന് ഓർക്കുക.\nകേരളത്തിലെ റബ്ബർമേഖലയെ പ്രധാനമായും പ്രതിനിധീകരിക്കുന്ന സാമാജികൻ എന്ന നിലയ്ക്ക് ജോസ്. കെ. മാണിക്ക് ഈ ചരിത്രവും ഈ ഫംഗസിനെ കുറിച്ചും അറിയാതിരിക്കാൻ വഴിയില്ല. അല്ലെങ്കിൽ അറിയേണ്ടതുണ്ട്; കാരണം: റബ്ബറിന്റെ ഈ വിലയിടിവ് സാമ്പത്തിക ശാസ്ത്രജ്ഞർ പറയുന്ന ഒരുതരം ചാക്രികതയുടെ ഫലമായുണ്ടായ താൽക്കാലിക പിൻപറ്റൽ എന്നു കരുതാം. സാവധാനമായ ഉയർച്ച കാലാന്തരത്തിൽ ഉണ്ടായിവരുമത്രേ. എന്നാൽ Microcyclus Ulei അങ്ങനെയല്ല. ഈ ഫംഗസ് ഇതുവരെ ഏഷ്യയിൽ എത്തിയിട്ടില്ല. ഇന്ന് മേഖലയിൽ പ്രവർത്തിക്കുന്ന ശാസ്ത്രകാരന്മാർ ഏറ്റവും കൂടുതൽ ഭയപ്പെടുന്നത് ഈ ഫംഗസിന്റെ ഏഷ്യൻ വരവാണ്. വിമാനയാത്രകൾ സാർവത്രികമാവുകയും തെക്കേ അമേരിക്കയിൽ നിന്നും എഷ്യയിലേയ്ക്കുള്ള പോക്കുവരവുകൾ വർദ്ധിക്കുകയും ചെയ്ത സാഹചര്യത്തിൽ റബ്ബർ വ്യാപകമായി ഉത്പാദിപ്പിക്കപ്പെടുന്ന രാജ്യങ്ങളിലെ സർക്കാരുകൾ ഇതിനെതിരെ ഫലപ്രദമായ സൂക്ഷനടപടികൾ സ്വീകരിക്കേണ്ടതാണ് എന്ന് അവർ ആവശ്യപ്പെടുന്നു. നിലവിൽ അത്തരത്തിലുള്ള അവബോധം ഇവിടങ്ങളിൽ ഉണ്ടായിവന്നിട്ടില്ല.\nഗർഭഗൃഹത്തിൽ റബ്ബർകൃഷിയെ ഉന്മൂലനം ചെയ്യാൻ Microcyclus Ulei - ക്ക് സാധിച്ചെങ്കിൽ ഏഷ്യയിൽ അതിനെ ഇല്ലാതാക്കാൻ അത്രപോലും കാലം വേണ്ടിവരില്ല. അതൊരു ചാക്രിക പ്രതിഭാസമായിരിക്കില്ല. പ്രത്യേകിച്ചൊന്നും ചെയ്യാനാവില്ലെങ്കിലും, ജോസ്. കെ. മാണി അറിഞ്ഞിരിക്കുന്നത് നല്ലതായിരിക്കും...\nPosted by ലാസർ at 21:256comments:\nഅമേരിക്കൻ ഐക്യനാടുകൾ അധികം ചരിത്രമുള്ള രാജ്യമല്ല. യൂറോപ്പിനെയോ പൗരസ്ത്യദേശങ്ങളെയോ പോലെ അവിടെ വലിയ തത്വചിന്തകളോ കലാവ്യവഹാരങ്ങളോ സാമൂഹ്യാശയങ്ങളോ ഉണ്ടായിവന്നിട്ടില്ല. ആധുനിക കാലത്തെ മനുഷ്യോപകാരപ്രദമായ പല കണ്ടുപിടുത്തങ്ങളും നടന്നിട്ടുള്ളത് പക്ഷേ അവിടെയാണ്. ഞാൻ എഴുതുന്ന ഈ കുറിപ്പ് നിങ്ങൾക്ക് വായിക്കാനാവുന്നതും അവർ കണ്ടുപിടിച്ച ഏതൊക്കെയോ സാങ്കേതികതയാലാണ്.\nവലിയ സങ്കല്പങ്ങൾ, ആശയങ്ങൾ, തത്വചിന്തകൾ, കലകൾ, ആവിഷ്കാരങ്ങൾ - ഇതിനെയൊക്കെ എങ്ങനെയാവും നിർവ്വചിക്കാനാവുക?\n'ദേശീയോദ്യാനം' എന്നൊരു സംഗതിയെ കുറിച്ച് ആലോചിക്കുക. എങ്ങനെ, എവിടെ നിന്നാവും അങ്ങനെയൊരു ആശയം ആദ്യം ഉരുത്തിരിഞ്ഞുവന്നിരിക്കുക. ഗ്രാന്റ്നറേറ്റിവ് / മെറ്റാനറേറ്റിവ് എന്ന് വിവക്ഷിക്കപ്പെടുന്ന ആശയസംഹിതകളുടെ കൂട്ടത്തിലൊന്നും ദേശീയോദ്യാനത്തെ ആരും പെടുത്തിയിട്ടില്ല. പക്ഷെ ദേശീയോദ്യാനങ്ങൾ ഇല്ലാത്ത രാജ്യങ്ങൾ ഇന്ന് കുറവാണ്. കേരളത്തിൽ മാത്രം നിലവിൽ ആറ് ദേശീയോദ്യാനങ്ങളുണ്ട്. നമ്മുടെ നാട്ടിലെ മറ്റുചില ഹരിതപ്രദേശങ്ങൾ കൂടി താമസംവിനാ ആ നിലയിലേയ്ക്ക് ഉയർത്തപ്പെടും എന്നാണ് വാർത്തകൾ. ഇത് എത്രയോ ചതുരശ്രകിലോമീറ്ററുകൾ വരും. കേരളത്തിന്റെ മാത്രം സ്ഥിതി ഇതാണെങ്കിൽ ലോകം മുഴുവനെടുത്താൽ ദേശീയോദ്യാനങ്ങൾ പരന്നുകിടക്കുന്ന ഭൂവിസ്ത്രിതി ഊഹാതീതമാണ്.\nഇത് വെറുതേയങ്ങ് ഉണ്ടായിവന്ന ഒരു ആശയമല്ല. ഒരു അവബോധത്തിന്റെ ആവിഷ്ക്കാരമാണ് ദേശീയോദ്യാനങ്ങൾ - പരിസ്ഥിതിബോധം.\nസമകാലികമായ ഒരു മെറ്റാനറേറ്റിവ് പ്രകാശനമായി വ്യവഹരിക്കുന്നത് മാർക്സിസത്തെയാണല്ലോ. (മെറ്റാനറേറ്റിവിന്റെ ആശയവിശദീകരണം ഈ ചെറുകുറിപ്പ് ആഗ്രഹിക്കില്ല.) അതിനെക്കാൾ ജൈവമായ ഒരു ബോധപ്രസരണമായി പാരിസ്ഥിതികാവബോധത്തെയും അതിന്റെ മൂർത്താവിഷ്കാരമായ ദേശീയോദ്യാനങ്ങളേയും കാണാം (ചെറുവകഭേദങ്ങളായ വന്യജീവികേന്ദ്രങ്ങളും പക്ഷികേന്ദ്രങ്ങളുമൊക്കെ അനുബന്ധമായി വേറെയുമുണ്ട്).\nപെരിയാർ ദേശീയോദ്യാനത്തിന്റെ ഭാഗമായ വനമേഖല...\nക്രിയാത്മകവും ജൈവവും പ്രകൃത്യോന്മുഖവും, അതുകൊണ്ട് തന്നെ മാനവികവുമായ സൂക്ഷ്മ രാഷ്ട്രീയപ്രയോഗമാണ് ദേശീയോദ്യാനങ്ങൾ. ലോകം പൊതുവേ രാഷ്ട്രീയം എന്ന് വിവക്ഷിക്കുന്ന മനുഷ്യകേന്ദ്രിതമായ കക്ഷിരാഷ്ട്രീയത്തെ സജീവതയോടെ മറികടക്കുന്നുണ്ട് ദേശീയോദ്യാനം എന്ന ജൈവരാഷ്ട്രീയപ്രയോഗം. ഗ്രീൻപീസ് പോലെ പ്രത്യക്ഷമായ രാഷ്ട്രീയ നിലപാടുകളുള്ള ഹരിതകക്ഷികൾ തീവ്രമായി പരിസ്ഥിതിബോധത്തെ പിൻപറ്റുന്നുണ്ടാവാമെങ്കിലും അവരല്ല ഈ ആശയത്തിന്റെ പ്രയോക്താക്കൾ. പ്രത്യേകിച്ച് വ്യവസ്ഥാപിത രൂപമുള്ള പ്രത്യക്ഷതകളല്ല ഈ ചിന്താസരണിയെ മുന്നോട്ടെടുക്കുക. ഏതുതരം ഭരണകൂടം നിലനിൽക്കുന്ന രാഷ്ട്രമായാലും അവരുടെ കക്ഷിരാഷ്ട്രീയ താല്പര്യത്തിന് അതീതമായി വിന്യസിക്കപ്പെട്ട ഒരു ബോധസരണിയുടെ ഭാഗമായാണ് ദേശീയോദ്യാനങ്ങൾ ഉണ്ടാവുന്നതും സംരക്ഷിക്കപ്പെടുന്നതും. മെറ്റാനറേറ്റീവ് എന്ന പരികല്പനയുടെ ആഗ്രഹങ്ങളെ ഏറെക്കൂറെ തൃപ്തിപ്പെടുത്തും ഈ സുതാര്യരാഷ്ട്രീയത്തിന്റെ ആഗോളമാനം.\nനേരത്തേ സൂചിപ്പിച്ചതുപോലെ ഇത് വെറുതേ ഉണ്ടായിവന്നതല്ല. ഇന്റർനെറ്റ് കണ്ടുപിടിച്ചത് അമേരിക്കയാണ് എന്ന് പറയുന്നതുപോലെ ദേശീയോദ്യാനം എന്ന ആശയവും അതിന്റെ ആവിഷ്കാരവും ആദ്യം ഉണ്ടായതും അമേരിക്കയിൽ തന്നെയാണ്. പ്രത്യക്ഷമായ പാരിസ്ഥിതികാവശ്യങ്ങൾ മുൻ നിർത്തിയല്ല, അർക്കൻസാസ് സംസ്ഥാനത്തിലെ ഉഷ്ണനീരുറവകൾ ഉൾപ്പെടുന്ന പ്രദേശം 1832 - ൽ അമേരിക്കൻ സർക്കാർ സംരക്ഷിതമാക്കുന്നത്. രാഷ്ട്രത്തിന്റെ ആവശ്യങ്ങൾക്കായി പിന്നീട് ഉപയോഗിക്കാൻ സ്വകാര്യവ്യക്തികളിൽ നിന്നും സംരക്ഷിക്കുക എന്നതായിരുന്നു അതിന്റെ പ്രാഥമികമായ ഉദ്ദേശ്ശ്യം. പക്ഷേ അതുതന്നെ പ്രഭവാവസ്ഥയിലുള്ള പാരിസ്ഥിതികാവബോധത്തിന്റെ പ്രത്യക്ഷവത്കരണമായി മനസ്സിലാക്കാം. എന്നാൽ കൃത്യമായും നിയമവ്യവസ്ഥകളോടെ ആദ്യത്തെ ദേശീയോദ്യാനം സ്ഥാപിതമാവുന്നത് 1864 - ൽ അമേരിക്കയിലെ കാലിഫോർണിയ സംസ്ഥാനത്തിൽ യോസെമിറ്റീ ദേശീയോദ്യാനം (Yosemite National Park) സാക്ഷാത്കരിക്കപ്പെടുന്നതോടെയാണ്.\nഒന്നര നൂറ്റാണ്ട് ആവുമ്പോൾ ലോകമാസകലം ഉൾക്കൊണ്ട ഒരു അവബോധത്തിന്റെ പ്രത്യക്ഷവത്കരണമായി ദേശീയോദ്യാനങ്ങൾ മാറിയിരിക്കുന്നു.\nPosted by ലാസർ at 21:505comments:


April 2021 - 4:37 pm IST\nകൊവിഡ് പശ്ചാത്തലത്തിൽ അമെരിക്കക്കാരുടെ ജോലിസാധ്യതകൾ കുറയുന്നു എന്നു ചൂണ്ടിക്കാണിച്ചാണ് ട്രംപ് ഭരണകൂടം ഗ്രീൻ കാർഡുകൾ മരവിപ്പിച്ചിരുന്നത്. ഇതിനെതിരേ വ്യാപക പ്രതിഷേധം ഉയർന്നിരുന്നു. നിയമപരമായ വിധത്തിലുള്ള കുടിയേറ്റങ്ങൾക്കെല്ലാം ട്രംപ് വിലക്കുകളും നിയന്ത്രണങ്ങളും ഏർപ്പെടുത്തിയിരുന്നു\nസാൻ ഡിയാഗോ: മുൻ പ്രസിഡന്‍റ് ഡോണൾഡ് ട്രംപ് ഏർപ്പെടുത്തിയ ഗ്രീൻ കാർഡ് വിലക്ക് പിൻവലിച്ച് യുഎസ് പ്രസിഡന്‍റ് ജോ ബൈഡൻ. നിയമപരമായ കുടിയേറ്റങ്ങൾ അനുവദിക്കുമെന്ന് പുതിയ ഭരണകൂടം വ്യക്തമാക്കി. ആയിരക്കണക്കിന് ഇന്ത്യക്കാർക്ക് ആശ്വാസമാണ് ഈ തീരുമാനം.\nകൊവിഡ് പശ്ചാത്തലത്തിൽ അമെരിക്കക്കാരുടെ ജോലിസാധ്യതകൾ കുറയുന്നു എന്നു ചൂണ്ടിക്കാണിച്ചാണ് ട്രംപ് ഭരണകൂടം ഗ്രീൻ കാർഡുകൾ മരവിപ്പിച്ചിരുന്നത്. ഇതിനെതിരേ വ്യാപക പ്രതിഷേധം ഉയർന്നിരുന്നു. നിയമപരമായ വിധത്തിലുള്ള കുടിയേറ്റങ്ങൾക്കെല്ലാം ട്രംപ് വിലക്കുകളും നിയന്ത്രണങ്ങളും ഏർപ്പെടുത്തിയിരുന്നു. ആദ്യം ഡിസംബർ അവസാനം വരെയായിരുന്നു വിലക്കുകൾ. ഡിസംബർ 31ന് അതു വീണ്ടും നീട്ടുകയും ചെയ്തിരുന്നു.\nനിയമപരമായ കുടിയേറ്റങ്ങൾ തടയുന്നത് അമെരിക്കയുടെ താത്പര്യങ്ങൾക്ക് എതിരാണെന്ന് ബുധനാഴ്ച ബൈഡൻ പുറത്തിറക്കിയ ഉത്തരവിൽ പറയുന്നു. ഈ വിലക്കുകൾ അമെരിക്കയ്ക്കു തിരിച്ചടിയാവും. അമെരിക്കൻ പൗരൻമാരുടെ ചില കുടുംബാംഗങ്ങളെപ്പോലും നാട്ടിൽ കടക്കാൻ അനുവദിക്കാത്തത് അംഗീകരിക്കാനാവില്ല. അത്തരം കുടുംബങ്ങളെ അതു ബാധിക്കും. അമെരിക്കൻ വ്യവസായത്തെ ബാധിക്കും. ലോകമെമ്പാടുമുള്ള വിദഗ്ധരാണ് യുഎസിന്‍റെ വ്യവസായ വികസനത്തിൽ പങ്കാളികളാകുന്നത്- ബൈഡൻ ചൂണ്ടിക്കാട്ടി.\nലോട്ടറി അടിസ്ഥാനത്തിൽ നേടിയ ആയിരക്കണക്കിനു വിസകൾ കാലാവധി കഴിഞ്ഞ് അസാധുവാകാനിരിക്കെയാണ് ബൈഡന്‍റെ ഉത്തരവ്. അവരടക്കം ലക്ഷക്കണക്കിനു വിദേശികൾക്ക് ഇത് ആശ്വാസ വാർത്തയാണ്. വർഷം 55,000 വരെ വിസകൾ ലോട്ടറി അടിസ്ഥാനത്തിൽ യുഎസ് അനുവദിക്കുന്നുണ്ട്. ഇവ ആറു മാസത്തിനകം ഉപയോഗിക്കേണ്ടതാണ്. ഭാവിയിൽ പ്രസിഡന്‍റിന്‍റെ ഉത്തരവിലൂടെ കുടിയേറ്റം തടയുന്നത് ഒഴിവാക്കാനുള്ള നിയമനിർമാണവും ബൈഡൻ നിർദേശിച്ചിട്ടുണ്ട്. വിവിധ മേഖലകളിലായി ലോട്ടറി വിസകൾ 80,000 ആയി ഉയർത്തണമെന്നും ബൈഡൻ നിർദേശിക്കുന്നു.\nട്രംപിന്‍റെ വിലക്കു മൂലം 2020 ബജറ്റ് വർഷത്തിൽ 1,20,000 കുടുംബ അടിസ്ഥാനത്തിലുള്ള വിസകൾ നഷ്ടമായിരുന്നു. യുഎസ് പൗരത്വമില്ലാത്ത കുടുംബാംഗങ്ങളെ യുഎസിലേക്കു കൊണ്ടുവരാൻ അമെരിക്കൻ പൗരത്വമുള്ളവർക്കു കഴിഞ്ഞില്ല. ആരോഗ്യ പ്രവർത്തകർ പോലെ ദേശീയ താത്പര്യമുള്ള മേഖലകളിലൊഴികെ തൊഴിൽ വിസകളും തടയപ്പെട്ടിരുന്നു. 4.37 ലക്ഷത്തിലേറെ കുടുംബ വിസയ്ക്കുള്ള അപേക്ഷകൾ മാത്രം കെട്ടിക്കിടക്കുന്നുണ്ടെന്നാണു ചൂണ്ടിക്കാണിക്കപ്പെടുന്നത്. ഈ നീണ്ട ലിസ്റ്റ് കുറയ്ക്കാൻ വർഷങ്ങളെടുക്കുമെന്നും ചൂണ്ടിക്കാണിക്കപ്പെടുന്നു.


ഒമാന് : ഒമാനിലെ കടലില് ഏഴ് ഇന്ത്യക്കാരെ കാണാതായതായി തീരദേശ സേന വിവരം അറിയിച്ചു. മോശം കാലാവസ്ഥമൂലം തിരച്ചില് നിര്‍ത്തിവെച്ചിരിക്കുകയാണെന്നു സേന അറിയിച്ചതായി ഒമാന് പത്രമായ ടൈംസ് ഓഫ് ഒമാന് റിപ്പോര്‍ട്ട് ചെയ്തു. കാണാതായ ഏഴുപേരും തമിഴ്‌നാട്ടില് നിന്നുള്ളവരാണ്.\nകടലില് മത്സ്യബന്ധനത്തിന് പോയ ഇവര് തിരിച്ചെത്താത്തതിനെത്തുടര്‍ന്നു നടന്ന അന്വേഷണത്തിലാണ് കാണാതായ വിവരം അറിയുന്നത്. ഇവരെ കടല്‍ക്കൊള്ളക്കാര് തട്ടികൊണ്ടുപോയതായി സംശയിക്കുന്നുണ്ടെന്ന് ബോട്ടിന്റെ ഉടമ സയീദ് റാഷിദ് ടൈംസ് ഓഫ് ഒമാനിനോട് പറഞ്ഞു.\nഒമാനിലെ അല് അഷ്‌കാരാ തീരത്തു നിന്ന് കഴിഞ്ഞ വ്യാഴായ്ച്ചയാണ് ബോട്ട് കാണാതായത്. ഉള്‍ക്കടലിലേക്ക് പോയ ബോട്ടിനെ കടല്‍കൊള്ളക്കാര് തട്ടിക്കൊണ്ടുപോയതായാണ് കരുതുന്നത്.\nകഴിഞ്ഞ ബുധനാഴ്ച്ച ഒമാന് കടലിടുക്കില് കൊള്ളക്കാര് എല്.എന്.എഫ് ടാങ്ക് ആക്രമിച്ചതായും റിപ്പോര്‍ട്ട് വന്നിട്ടുണ്ട്. ഈ മേഖലകളില് അടുത്തിടെയായി കടല്‍ക്കൊള്ള വ്യാപകമാകുന്നതായും അറിയുന്നു.


Big Political move in Bengal after CBI Raid | കൊമ്പുകോർത്ത് ബംഗാൾ പൊലീസും സിആർപിഎഫും; വലിയ ഭരണഘടനാ പ്രതിസന്ധിയിലേക്ക് നീങ്ങി ബിജെപി-മമത പോര്; സിബിഐ ഉദ്യോഗസ്ഥരെ കസ്റ്റഡിയിലെടുത്ത മമതയുടെ പൊലീസിനെ വിരട്ടിമാറ്റി കേന്ദ്രസേന; രാജ്യത്ത് ആദ്യമായി കേന്ദ്രവും സംസ്ഥാനവും സേനാശക്തിയുമായി നേർക്കുനേർ; കടുകിട വിടാതെ സത്യാഗ്രഹ സമരം പ്രഖ്യാപിച്ച് മമത; സുപ്രീംകോടതിയിലേക്ക് നീങ്ങി സിബിഐ; മമതയ്ക്ക് പിന്തുണ അറിയിച്ച് കെജ്രിവാളും ദേവഗൗഡയും; ബിജെപിയുടെ കളിക്കെതിരെ ശക്തമായി നീങ്ങാൻ പ്രതിപക്ഷ പാർട്ടികൾ - MarunadanMalayali.com\nFebruary 03, 2019 | 09:58 PM IST | Permalink\nകൊൽക്കത്ത: കേന്ദ്രസർക്കാരുമായി മാത്രമല്ല സിബിഐയുമായും നേരിട്ട് പോരിനിറങ്ങി ബംഗാൾ മുഖ്യമന്ത്രി മമത ബാനർജിയുടെ കടുംകൈ. ബംഗാളിൽ കേസ് അന്വേഷണത്തിന് എത്തിയ സിബിഐ ഉദ്യോഗസ്ഥരെ ബംഗാൾ പൊലീസ് അറസ്റ്റുചെയ്തു. ഇതോടെ രാജ്യത്ത് ആദ്യമായി തന്നെ സംസ്ഥാന സർക്കാരുമായി ബന്ധപ്പെട്ട അഴിമതി കേസിൽ അേന്വഷണത്തിന് എത്തിയ കേന്ദ്ര അന്വേഷണ ഏജൻസി ഉദ്യോഗസ്ഥരെ സംസ്ഥാന പൊലീസ് അറസ്റ്റുചെയ്യുന്ന സാഹചര്യം ഉണ്ടായിരിക്കുകയാണ്.\nവരും ദിവസങ്ങളിൽ ദേശീയ തലത്തിൽ തന്നെ വലിയ പ്രത്യാഘാതം സൃഷ്ടിക്കുന്ന സാഹചര്യമാണ് ഉണ്ടായിട്ടുള്ളത്. പക്ഷേ, അതിന് പിന്നാലെ കേന്ദ്രസേനയെ സഹായത്തിന് വിളിച്ച് ബിജെപിയും തിരിച്ചടിച്ചു. സംസ്ഥാന പൊലീസ് സിബിഐയെ തടഞ്ഞെങ്കിൽ കേന്ദ്രസേനയെ വിളിച്ചുവരുത്തി സംസ്ഥാന പൊലീസ് സേനയെ വിരട്ടിമാറ്റി സിബിഐ പിടിമുറുക്കി. ഇതോടെ രാജ്യത്ത് ഇതുവരെ കാണാത്ത സാഹചര്യമാണ് ഉണ്ടായിട്ടുള്ളത്.\nഭരണഘടനാ പ്രതിസന്ധിക്ക് കാരണമായത് മമതയുടെ പാർട്ടി നേതാക്കൾ ഉൾപ്പെട്ട അഴിമതി കേസിനെ കുറിച്ചുള്ള അന്വേഷണം; സിബിഐയ്ക്ക് സംസ്ഥാനത്ത് പ്രവർത്തിക്കാനുള്ള അനുമതി റദ്ദ് ചെയ്ത് ആദ്യം മമത തിരിച്ചടിച്ചു; അഴിമതി കേസിന്റെ രേഖകൾ കാണാത്തതിനെ കുറിച്ച് അറിയാൻ പൊലീസ് കമ്മീഷണറെ തേടി എത്തിയപ്പോൾ അറസ്റ്റ് ചെയ്ത് പണി കൊടുത്തു; കൊൽക്കത്തയിൽ ഇപ്പോൾ അരങ്ങേറുന്ന പ്രതിസന്ധിയുടെ പിന്നാമ്പുറ കഥകൾ ഇങ്ങനെ\nഅതേസമയം, രാജ്യത്ത് ഭരണഘടനാ പരമായ വലിയ പ്രതിസന്ധി സൃഷ്ടിക്കുന്ന നീക്കമാണ് നടക്കുന്നത്. കേന്ദ്രം ഭരിക്കുന്ന ബിജെപിയും ബംഗാളിലെ മുഖ്യമന്ത്രി മമതയും തമ്മിൽ ഏറെക്കാലമായി നിലനിൽക്കുന്ന പോരിന്റെ ക്‌ളൈമാക്‌സിലേക്കാണ് കാര്യങ്ങൾ നീങ്ങുന്നത്. റെയ്ഡിനെത്തിയ സിബിഐയെ ബംഗാൾ പൊലീസ് തടഞ്ഞതോടെ കേന്ദ്രസേനയെ രംഗത്തിറക്കി സ്ഥിതി നിയന്ത്രണത്തിൽ കൊണ്ടുവന്നിരിക്കുകയാണ് കേന്ദ്രസർക്കാർ. ഇതിനിടെ സുപ്രീംകോടതിയെ സമീപിക്കുമെന്ന് സിബിഐയും വ്യക്തമാക്കി. മമതയാണെങ്കിൽ സത്യഗ്രഹം പ്രഖ്യാപിച്ചിരിക്കുകയാണ് കേന്ദ്രസർക്കാരിന്റെ ഈ നീക്കത്തിനെതിരെ.\nഅതോടൊപ്പം മമതയ്ക്ക് പിന്തുണ പ്രഖ്യാപിച്ച് ആംആദ്മി നേതാവ് കെജ്രിവാളും ജനതാദൾ നേതാവും മുൻ പ്രധാനമന്ത്രിയുമായ ദേവഗൗഡയും രംഗത്തെത്തി. ബിജെപി ഇതര പ്രതിപക്ഷ കക്ഷികളെല്ലാം ഒരുമിച്ച് മമതയ്‌ക്കൊപ്പം അണിചേരുന്ന സാഹചര്യമാണ് ഉണ്ടായിട്ടുള്ളത്. സിബിഐ മേധാവിയായി ഇന്നലെ തിരഞ്ഞെടുക്കപ്പെട്ട ഋഷികുമാർ ശുക്‌ള സ്ഥാനം ഏൽക്കുംമുന്നേ ഇത്തരത്തിൽ ഒരു നീക്കം നടന്നതിലും സംശയം ഉയർന്നിട്ടുണ്ട്. ഏതായാലും രാജ്യത്ത് ഇതുവരെ നടക്കാത്ത വിധത്തിൽ വലിയ ഭരണഘടനാ വിരുദ്ധ നീക്കമാണ് ഉണ്ടായത്.\nബംഗാളിൽ നാടകീയ രംഗങ്ങളാണ് ഇന്ന് സംഭവിച്ചത്. കൊൽക്കത്തയിൽ റെയ്ഡ് നടത്താൻ എത്തിയ സിബിഐ ഓഫീസർമാരെ സംസ്ഥാന പൊലീസ് അറസ്റ്റ് ചെയ്യുകയായിരുന്നു. ഇതിന് പിന്നാലെ കൊൽക്കത്ത സിബിഐ ഓഫീസ് സംസ്ഥാന പൊലീസ് സേന വളയുകയും ചെയ്തു. അഞ്ച് സിബിഐ ഓഫീസർമാരെ സംസ്ഥാന പൊലീസ് അറസ്റ്റുചെയ്തതായി വാർത്ത വന്നെങ്കിലും അവരെ കസ്റ്റഡിയിലെടുക്കുക മാത്രമേ ചെയ്തുള്ളൂ എന്ന് ബംഗാൾ പൊലീസ് ന്യായീകരിച്ചു. കൊൽക്കത്തയിലെ സിബിഐ ജോയിന്റ് ഡയറക്ടറുടെ വീടും സംസ്ഥാന പൊലീസ് സേന വളഞ്ഞു. ശാരദ ചിട്ടി തട്ടിപ്പുകേസുമായി ബന്ധപ്പെട്ടാണ് സിബിഐ റെയ്ഡ് നടത്താൻ എത്തിയത്.\nഒരുപാട് രേഖകൾ നശിപ്പിക്കാൻ ശ്രമം നടക്കുന്ന സാഹചര്യം അറിഞ്ഞതോടെയാണ് സിബിഐ റെയ്ഡിന് മുതിർന്നതെന്നാണ് അവരുടെ ഭാഗത്തുനിന്ന് വരുന്ന ന്യായീകരണം. എന്നാൽ അതിന് സമ്മതിക്കാതെ സംസ്ഥാന പൊലീസ് ഇത് തടയുകയായിരുന്നു. സിബിഐ നീക്കത്തെ ശക്തമായി പ്രതിരോധിക്കുമെന്ന് കമ്മിഷണർ രാജീവ് കുമാറിന്റെ വീട്ടിൽ എത്തിയ മമത പ്രതികരിച്ചതോടെ വിഷയം കേന്ദ്ര-സംസ്ഥാന ഏറ്റുമുട്ടലിലേക്ക് നീങ്ങി. കേന്ദ്രത്തിന് എതിരെ നേരിട്ടുള്ള ഏറ്റുമുട്ടലിന് മമത ഇറങ്ങിയതോടെ കേന്ദ്രസർക്കാർ കടുത്ത നീക്കത്തിലേക്ക് നീ്ങ്ങുമെന്ന് സൂചനയാണ് ലഭിച്ചത്. ആദ്യം സിബിഐ ഉദ്യോഗസ്ഥരെ അറസ്റ്റുചെയ്യാനാണ് ശ്രമിച്ചതെങ്കിലും പിന്നീട് മമത നില മയപ്പെടുത്തി. അതോടെ സ്ഥിതി മാറുമെന്ന സ്ഥിതിവന്നു. പക്ഷേ, പിന്നാലെ കേന്ദ്ര അർദ്ധ സൈനിക വിഭാഗമെത്തി പൊലീസിനെ മാറ്റി സിബിഐ സംസ്ഥാന മേധാവിക്കും ഓഫീസിനും സുരക്ഷ നൽകി.\nഇതിന് പിന്നാലെ കേന്ദ്രസർക്കാരിനെതിരെ ആഞ്ഞടിച്ച് മമത രംഗത്തെത്തി. സിബിഐയുടെ അഞ്ചംഗ സംഘത്തെ കസ്റ്റഡിയിലെടുത്ത് സംസ്ഥാന പൊലീസ് സ്റ്റേഷനിലേക്ക് മാറ്റുകയും അതിന് പിന്നാലെ പത്തംഗ സിബിഐ സംഘത്തെ കൂടെ ഇതേ രീതിയിൽ മാറ്റുകയും ചെയ്തതോടെയാണ് സിബിഐ കേന്ദ്രസഹായം അഭ്യർത്ഥിച്ചതും സേന എത്തിയതും. ഇതിനിടെ സംസ്ഥാനത്തെ സിബിഐ മേധാവിയുടെ വീടും പൊലീസ് വളഞ്ഞിരുന്നു. എന്നാൽ പിന്നീട് നിയന്ത്രണം കേന്ദ്രസേന ഏറ്റെടുത്തു.\nസിബിഐയെ സംസ്ഥാന പൊലീസ് അറസ്റ്റുചെയ്യുന്ന സ്ഥിതി വന്നതോടെ കേന്ദ്ര അർദ്ധസൈനിക വിഭാഗത്തിന്റെ സേവനം തേടുമെന്ന നിലയിലേക്ക് കാര്യങ്ങൾ വളർന്നു. ഇതിനിടെ കമ്മിഷണർ രാജീവിന്റെ വീട്ടിലേക്ക് മമതയും സംസ്ഥാന പൊലീസ് മേധാവിയും മന്ത്രിമാരും എല്ലാം എത്തി. ഒരു കാരണവശാലും സിബിഐ റെയ്ഡ് അനുവദിക്കില്ലെന്നും നേരിടുമെന്നും പ്രഖ്യാപനവും വന്നതോടെ കേന്ദ്രവും നിലപാട് കടുപ്പിച്ചു. ഭരണഘടന പ്രകാരം സിബിഐയെ തടയാൻ സംസ്ഥാന സർക്കാരിന് അവകാശമില്ല. അതോടെ ഗവർണർക്ക് ഇടപെടാവുന്ന സാഹചര്യമായി. എന്നാൽ പിന്നീട് മമത നിലപാട് മയപ്പെടുത്തിയതോടെ പ്രശ്‌നം തൽക്കാലം ശമിച്ചുവെന്ന സൂചനകൾ വന്നെങ്കിലും പിന്നീട് കേന്ദ്രസേനയെത്തി പിടിമുറുക്കിയതോടെ മമത നിരാഹാരം പ്രഖ്യാപിച്ചു. രാജ്യത്തെ പ്രതിപക്ഷ നേതാക്കൾ ഇതോടൊപ്പം മമതയ്ക്ക് പിന്തുണയുമായി എത്തി.\nഇന്ന് രാവിലെ മുതൽതന്നെ പശ്ചിമബംഗാൾ കേന്ദ്ര-സംസ്ഥാന സർക്കാരുകൾ തമ്മിലുള്ള പോര് അതിന്റെ മൂർധന്യാവസ്ഥയിൽ എത്തിയിരുന്നു. ഉത്തർപ്രദേശ് മുഖ്യമന്ത്രി യോഗി ആദിത്യനാഥിന്റെ ഹെലികോപ്ടറിന് ബംഗാളിൽ ഇറങ്ങാൻ മമത അനുമതി നിഷേധിച്ചതോടെ വിഷയം രൂക്ഷമായി. ബിജെപിയുടെ റാലിൽ പങ്കെടുക്കുന്നതിനുവേണ്ടിയാണ് യോഗി അനുമതി തേടിയത്. മുന്നേ അമിത് ഷായ്‌ക്കെതിരെയും സമാന നീക്കം മമത നടത്തി. ഇതിന്റെ തുടർച്ചയെന്നോണമാണ് വൈകീട്ട് സിബിഐ റെയ്ഡ് എത്തിയത്്. യോഗിയെ വിലക്കിയതിന് പിന്നാലെ പശ്ചിമബംഗാളിൽ മമതയ്‌ക്കെതിരെ ബിജെപി പ്രവർത്തകർ പ്രതിഷേധങ്ങൾ സംഘടിപ്പിച്ചിരുന്നു. തൃണമൂൽ കോൺഗ്രസിന്റെ ഓഫീസുകൾക്കു നേരെയും പ്രതിഷേധങ്ങൾ അരങ്ങേറി.\nശാരദ, റോസി വാലി ചിട്ടിത്തട്ടിപ്പുമായി ബന്ധപ്പെട്ട് ചോദ്യം ചെയ്യാനായി കൊൽക്കത്ത പൊലീസ് കമ്മിഷണർ രാജീവ് കുമാറിനെ തേടി സിബിഐ ഉദ്യോഗസ്ഥർ ഇന്ന് രാവിലെ കോൽക്കത്തിയിൽ എത്തിയത്. എന്നാൽ ഐപിഎസ് ഉദ്യോഗസ്ഥനായ രവി കുമാറിനെ കഴിഞ്ഞ വെള്ളിയാഴ്ച മുതൽ കാണാനില്ലെന്നാണ് സിബിഐക്കു ലഭിച്ച വിവരം. അതേസമയം, ഒരു ദിവസത്തെ ലീവിൽ പോയതാണ് രവികുമാർ എന്നാണ് സംസ്ഥാന ഭരണകൂടത്തിന്റെ ഭാഷ്യം.\nശാരദ ചിട്ടിത്തട്ടിപ്പുമായ ബന്ധപ്പെട്ട പ്രത്യേക അന്വേഷണ സംഘത്തിന്റെ തലവനായിരുന്നു രവി കുമാർ. കേസിൽ കാണാതായ രേഖകളേയും ഫയലുകളേയും സംബന്ധിച്ച് ചോദിച്ചറിയുവാൻ സിബിഐ രവി കുമാറിന് നോട്ടീസ് അയച്ചിരുന്നെങ്കിലും പ്രതികരിച്ചിരുന്നില്ല. രണ്ടു തവണയാണ് സിബിഐ ഇദ്ദേഹത്തിനു നോട്ടീസ് അയച്ചത്. എന്നാൽ പ്രതികരണം ഉണ്ടായില്ലെന്ന് സിബിഐ ഉദ്യോഗസ്ഥർ പറയുന്നു. ശാരദ ചിട്ടിത്തട്ടിപ്പ് കേസ് വൈകിപ്പിക്കാനും ഇല്ലാതാക്കാനുമുള്ള ശ്രമങ്ങളിൽ രവി കുമാറിന് പങ്കുണ്ടെന്നാണ് സിബിഐ കരുതുന്നത്. ഇതോടെ രേഖകൾ നശിപ്പിക്കാൻ സാധ്യതയുണ്ടെന്ന് വിലയിരുത്തിയാണ് വൈകുന്നേരം വീട്ടിൽ റെയ്ഡിന് എത്തിയത്.\nഎന്നാൽ പൊലീസ് ഇത് തടഞ്ഞു. ഇതോടെ വിഷയം ഭരണഘടനാ പ്രശ്‌നമായി മാറി. സിബിഐയെ തടയാൻ സംസ്ഥാന പൊലീസിന് അധികാരമില്ല. അങ്ങനെ വന്നാൽ കേന്ദ്രസേനയുടെ സഹായം തേടാം സിബിഐക്ക്. ഇതിനുള്ള നീക്കം സിബിഐ നടത്തി. എന്നാൽ സിബിഐ ഉദ്യോഗസ്ഥരെ അറസ്റ്റുചെയ്തില്ലെന്ന വാദമാണ് കൊൽക്കത്ത പൊലീസും മമതയും വ്യക്തമാക്കുന്നത്.\nതെരഞ്ഞെടുപ്പ് മുന്നൊരുക്കങ്ങൾക്കായി തെരഞ്ഞെടുപ്പ് കമ്മീഷൻ വിളിച്ചു ചേർത്ത യോഗത്തിലും രാജീവ് കുമാർ പങ്കെടുത്തിരുന്നില്ല. ഇതുമായി ബന്ധപ്പെട്ട് തെരഞ്ഞെടുപ്പ് കമ്മീഷൻ സംസ്ഥാന സർക്കാരിനോട് വിശദീകരണം ചോദിച്ചിട്ടുണ്ട്. ചിട്ടിത്തട്ടിപ്പ് കേസ് അന്വേഷിക്കുന്ന പ്രത്യേക അന്വേഷണ സംഘത്തിന്റെ തലവനായി 2013 ൽ ആണ് രാജീവ് കുമാറിനെ നിയമിക്കുന്നത്. ഇദ്ദേഹം കേസിൽ പലരേയും രക്ഷിക്കുന്നതിനായി പ്രധാനപ്പെട്ട പല വിവരങ്ങളും നഷ്ടപ്പെടുത്തുകയോ നശിപ്പിക്കുകയോ ചെയ്‌തെന്നാണ് സിബിഐ സംശയിക്കുന്നത്. ഇതിനെ തുടർന്നായിരുന്നു റെയ്ഡ് നീക്കം.


(Cristiano Ronaldo)രാജ്യത്തിനായി നൂറടിച്ച് റൊണാള്‍ഡോ; ലോകഫുട്‌ബോളില് നേട്ടം സ്വന്തമാക്കുന്ന രണ്ടാമത്തെ താരം,യൂറോപ്പിലെ ആദ്യതാരം|Cristiano Ronaldo Becomes Second Men’s Player to Score 100 International Goals\nരാജ്യത്തിനായി നൂറടിച്ച് റൊണാള്‍ഡോ; ലോകഫുട്‌ബോളില് നേട്ടം സ്വന്തമാക്കുന്ന രണ്ടാമത്തെ താരം,യൂറോപ്പിലെ ആദ്യതാരം\n9 Sep 2020 3:01 AM GMT\nദേശീയ ടീമിനായി നൂറു ഗോളുകള് നേടുന്ന ലോകത്തെ രണ്ടാമത്തെ പുരുഷതാരമായി പോര്‍ച്ചുഗീസ് സൂപ്പര്‍താരം ക്രിസ്റ്റ്യാനോ റൊണാള്‍ഡോ. യൂറോപ്പില് ആദ്യമായാണ് ഒരു താരം രാജ്യത്തിന് വേണ്ടി നൂറു ഗോളുകള് നേടുന്നത്. സ്വീഡനെതിരായ യുവേഫ നേഷന്‍സ് ലീഗ് മത്സരത്തിലാണ് റൊണാള്‍ഡോ നൂറാം ഗോള് നേടിയത്.\nലോക ഫുട്‌ബോളില് റൊണാള്‍ഡോയ്ക്ക് മുന്നെ നേട്ടം സ്വന്തമാക്കിയത് ഇറാന് വേണ്ടി 109 തവണ ഗോള് നേടിയ അലി ഡെയ്ക്കാണ്. സ്വീഡനെതിരായ മത്സരത്തിന്റെ 45ാം മിനുറ്റിലാണ് റോണോ തന്റെ നൂറാം അന്താരാഷ്ട്ര ഗോള് നേടിയത്. എതിരില്ലാത്ത രണ്ട് ഗോളിന് പോര്‍ച്ചുഗല് സ്വിഡനെ പരാജയപ്പെടുത്തിയ മത്സരത്തില് രണ്ടാംഗോള് നേടിയതും റോണോ ആയിരുന്നു. 72ാം മിനുറ്റില് നേടിയ ആ ഗോളോട് കൂടി റോണോയുടെ കരിയറിലെ ആകെ രാജ്യാന്തര ഗോളുകളുടെ എണ്ണം 101 ആയി.\nയൂറോപ്യന് ഫുട്‌ബോള് ചരിത്രത്തിലെ ഏറ്റവും മികച്ച ഗോള്‍സ്‌കോറര് ആയ റൊണാള്‍ഡോ 165 മത്സരങ്ങളില് നിന്നാണ് ഈ 100 ഗോള് നോട്ടത്തില് എത്തിയത് . യൂറോപ്പില് ഹംഗറിയുടെ ഇതിഹാസ താരം പുഷ്‌കാസ് നേടിയ 84 ഗോളുകള് ആണ് റൊണാള്‍ഡോക്ക് പിറകില് ഉള്ളത്.\n2019 നവംബറില് ലക്‌സംബര്‍ഗിനെതിരെയാണ് പോര്‍ച്ചുഗലിനായി റൊണാള്‍ഡോ ഇതിനു മുന്‍പ് ഗോള് നേടിയത്. 99ാം ഗോളിന് ശേഷമുള്ള കാത്തിരിപ്പ് അവസാനിപ്പിച്ച് ബോക്‌സിന് പുറത്ത് നിന്നുള്ള മനോഹരമായ ഒരു ഫ്രീ കിക്കിലൂടെ റോണോ തന്റെ നൂറാം ഗോള് നേടി.\nഫ്രീ കിക്കില് നിന്ന് റോണോ തന്റെ കരിയറില് നേടിയ 57-ാമത്തെയും ദേശീയ ടീമിനായുള്ള പത്താമത്തേയും ഗോളാണിത്. കരിയറില് ആറ് അന്താരാഷ്ട്ര ഹാട്രിക്കുകളുള്ള റൊണാള്‍ഡോ ഫിഫ ലോകകപ്പ് ഘട്ടത്തില് ഏഴ് ഗോളുകളും യുവേഫ യൂറോയില് ഒമ്പത് ഗോളുകളും നേടിയിട്ടുണ്ട്. മുന് മാഞ്ചസ്റ്റര് യുണൈറ്റഡ്, റയല് മാഡ്രിഡ് താരവും അഞ്ച് തവണ ബാലണ് ഡി ഓര് ജേതാവുമായ റോണോ നിലവില് ഫുട്‌ബോള് രംഗത്തുള്ള താരങ്ങളില് ഗോളുകളുടെ എണ്ണത്തില് മറ്റുള്ളവരെ ബഹുദൂരം പിന്നിലാക്കിയാണ് ഒന്നാം സ്ഥാനത്ത് തുടരുന്നത്. 72 ഗോളുമായി ഇന്ത്യയുടെ സുനില് ഛേത്രിയും 70 ഗോളുമായി അര്‍ജന്റീനിയന് സൂപ്പര് താരം ലയണല് മെസിയുമാണ് റോണോക്ക് പുറകിലുള്ളത്.\n#Cristiano Ronaldo #UEFA #Portugal


കരുനാഗപ്പള്ളിയിലെ പൊതുവിദ്യാലയങ്ങൾ ഹൈ-ടെക് നിലവാരത്തിലേക്ക്…. പ്രഖ്യാപനം…. : കരുനാഗപ്പള്ളിയിലെ വിശേഷങ്ങളുമായി കരുനാഗപ്പള്ളി.com [ Karunagappally.com : Karunagappally News, Karunagappally History, Karunagappally Educational, Karunagappally Hospitals, Karunagappally Shops, Karunagappally Directory, Karunagappally Phone Numbers etc. ] – karunagappally.com\nകരുനാഗപ്പള്ളിയിലെ പൊതുവിദ്യാലയങ്ങൾ ഹൈ-ടെക് നിലവാരത്തിലേക്ക്…. പ്രഖ്യാപനം….\nNovember 24, 2019 karunagappally.com\tLeaveacomment\nകരുനാഗപ്പള്ളി : കരുനാഗപ്പള്ളി നിയോജക മണ്ഡലത്തിലെ എല്ലാ സർക്കാർ, എയിഡഡ് വിദ്യാലയങ്ങളും വിവരസാങ്കേതികവിദ്യയുടെ സഹായത്തോടെയുള്ള പഠനസമ്പ്രദായത്തിലേക്ക് മാറുന്നു. സ്കൂളുകൾ ഹൈടെക് നിലവാരത്തിലേക്ക് എത്തുന്നതിന്റെ പ്രഖ്യാപനം നടന്നു. ആലപ്പാട്, പണ്ടാരതുരുത്ത് ഗവ.എൽ പി സ്കൂളിൽ ആർ. രാമചന്ദ്രൻ എം.എൽ.എ. പ്രഖ്യാപനം നിർവ്വഹിച്ചു.\nമുഴുവൻ ക്ലാസ് മുറികളും പൂർണ്ണമായും ഹൈടെക് ആക്കി പ്രീ പ്രൈമറി ക്ലാസ് മുറികൾ മുതൽ എയർകണ്ടീഷൻ ഉള്ള ക്ലാസ് മുറികളാക്കി മാറ്റി മാതൃകയായ പണ്ടാരതുരുത്ത് ഗവ.എൽ.പി.എസിൽ വച്ചാണ് സബ് ജില്ലാതല പ്രഖ്യാപന ചടങ്ങ് നടന്നത്.\nആലപ്പാട് പഞ്ചായത്ത് പ്രസിഡന്റ് പി സെലീന അധ്യക്ഷയായി. ജില്ലാ പഞ്ചായത്ത് പ്രസിഡന്റ് സി രാധാമണി മുഖ്യ പ്രഭാഷണം നടത്തി .നഗരസഭാ ചെയർപേഴ്സൺ എം.\nശോഭന, ഓച്ചിറ പഞ്ചായത്ത് പ്രസിഡന്റ് രാജേഷ്, പഞ്ചായത്ത് വൈസ് പ്രസിഡന്റ് എം ബി സഞ്ജീവ്, എം.മഞ്ജു, ഷെർളി ശ്രീകുമാർ ഷീബാ ബാബു, ഡോ. ശ്രീനിവാസൻ , എ.ഇ.ഒ. ടി. രാജു, ബി.പി.ഒ. മധു, റിമി ആൻറണി, കരയോഗം ഭാരവാഹികളായ ലീലാകൃഷ്ണൻ, എം. വത്സലൻ, പി.ടി.എ. പ്രസിഡന്റ് പുഷ്പകുമാർ പണിക്കർ , ഹെഡ്മിസ്ട്രസ് രേണുക തുടങ്ങിയവർ സംസാരിച്ചു.\nതദ്ദേശ സ്വയംഭരണ സ്ഥാപനവും പൂർവ്വ വിദ്യാർത്ഥികളെയും വിവിധ സന്നദ്ധ സംഘടനകളെയും സർക്കാർ സംവിധാനങ്ങളെയും കൂട്ടിയിണക്കി എസ്.എം.സി. യുടെ നേതൃത്വത്തിൽ ഒരു സ്കൂളിനെ മാതൃകാ സ്ഥാപനമാക്കി മാറ്റാം എന്നതിന്റെ ഉദാഹരണം കൂടിയാണ് പണ്ടാരതുരുത്ത് സ്കൂൾ.\nപൊതുവിദ്യാഭ്യാസ സംരക്ഷണ യജ്ഞത്തിന്റെ ഉത്തമ ഉദാഹരണമായി മാറിയ ഈ സ്കൂളാണ് സബ് ജില്ലാതല ഉദ്ഘാടനത്തിനായി തെരെഞ്ഞെടുത്തത്.\nഹൈടെക് പ്രഖ്യാപനത്തിനു മുന്നോടിയായി വിവിധ സ്കൂളുകളിലേക്ക് ആവശ്യമായ ലാപ് ടോപ്പുകളും പ്രോജക്ടറുകളും അനുബന്ധ ഉപകരണങ്ങളും സബ് ജില്ലയിലെ മുഴുവൻ വിദ്വാലയങ്ങൾക്കും ഓണാവധിക്ക് മുമ്പായി ലഭ്യമാക്കിയിരുന്നു. അടച്ചുറപ്പുള്ള ക്ലാസ് മുറികളും വൈദ്യുതി ലഭ്യതയും ഉൾപ്പടെയുള്ള സൗകര്യങ്ങൾ തദ്ദേശ സ്ഥാപനങ്ങളുടെ സഹായത്തോടെയും ലഭ്യമാക്കി. അദ്ധ്യാപകർക്കുള്ള പരിശീലനം ഐ.ടി. അറ്റ് സ്കൂളിന്റെ നേതൃത്വത്തിൽ ജൂൺ മാസത്തിൽ തന്നെ പൂർത്തിയാക്കിയിരുന്നു.\n← അച്ഛന്റെ നിയമവഴി മാളവികയ്ക്ക് വഴികാട്ടി…. വിജയം അച്ഛന് സമർപ്പിച്ച് മാളവിക….\nസ്ക്കൂൾ വിദ്യാർത്ഥികളെത്തി…. പള്ളിക്കലാറിനെ പൂർവകാല പ്രതാപത്തിലേക്ക് കൊണ്ടുവരുവനായി… →


ജനിക്കാന് പോകുന്ന കുഞ്ഞ് ആണോ പെണ്ണോ എന്നറിയാന് പുതിയ വഴി! - MALABAR FLASH ജനിക്കാന് പോകുന്ന കുഞ്ഞ് ആണോ പെണ്ണോ എന്നറിയാന് പുതിയ വഴി! - MALABAR FLASH\nHome > Life > ജനിക്കാന് പോകുന്ന കുഞ്ഞ് ആണോ പെണ്ണോ എന്നറിയാന് പുതിയ വഴി!\nജനിക്കാന് പോകുന്ന കുഞ്ഞ് ആണോ പെണ്ണോ എന്നറിയാന് പുതിയ വഴി!\nഗര്‍ഭസ്ഥശിശുവിന്റെ ലിംഗ പരിശോധന കുറ്റകരമാണ്. ഈ മുന്നറിയിപ്പ് മിക്ക ആശുപത്രികളിലും സ്‌കാനിംഗ് സെന്ററുകളിലും പ്രദര്‍ശിപ്പിച്ചിട്ടുണ്ട്. എന്നാല് ഇതൊക്കെ അവഗണിച്ചും, ഗര്‍ഭസ്ഥശിശുവിന്റെ ലിംഗപരിശോധന രഹസ്യമായി നടത്തുന്നവരുണ്ട്. ഇവിടെയിതാ, അമ്മയുടെ രക്തസമ്മര്‍ദ്ദ പരിശോധനയിലൂടെ കുഞ്ഞ് ആണാണോ പെണ്ണാണോയെന്ന് അറിയാനാകുമെന്നാണ് പുതിയ പഠനം വെളിപ്പെടുത്തുന്നത്. [www.malabarflash.com]\nഗര്‍ഭം ധരിക്കുന്നതിന് തൊട്ടുമുമ്പ് നടത്തുന്ന രക്തസമ്മര്‍ദ്ദ പരിശോധനയിലൂടെ ഇക്കാര്യം അറിയാനാകുമെന്നാണ് പഠനം വ്യക്തമാക്കുന്നത്. രക്തസമ്മര്‍ദ്ദം കൂടുതലാണെങ്കില് ജനിക്കാന്‍പോകുന്നത് ആണ്‍കുട്ടിയാരിക്കുമത്രെ. കുറവാണെങ്കില് പെണ്‍കുഞ്ഞ് ആയിരിക്കും. അമേരിക്കന് ജേര്‍ണല് ഓഫ് ഹൈപ്പര്‍ടെന്‍ഷനില് പ്രസിദ്ധീകരിച്ച പുതിയ പഠനത്തിന്റെ പിന്നില് ഒരു ഇന്ത്യന് വംശജ ഉള്‍പ്പെട്ട സംഘമാണ്. ടൊറന്റോയിലെ മൗണ്ട് സിനൈ ആശുപത്രിയിലാണ് ഇതുസംബന്ധിച്ച പഠനം നടന്നത്.\nചൈനയിലെ ലിയാംഗ് പ്രവിശ്യയില്‍നിന്നു തെരഞ്ഞെടുക്കപ്പെട്ട സ്ത്രീകളിലാണ് പഠനം നടത്തിയത്. ഗര്‍ഭം ധരിക്കുന്നതിന് മുമ്പ്, ഇവരുടെ രക്തസമ്മര്‍ദ്ദം രേഖപ്പെടുത്തിയാണ് പഠനത്തിന് തുടക്കമിട്ടത്. തുടര്‍ന്ന്, ഇവരുടെ പ്രായം, കൊളസ്‌ട്രോള് എന്നിവയും വിശകലനം ചെയ്താണ് പഠനം നടത്തിയത്. പഠനത്തിന് വിധേയരായ 1411 അമ്മമാരില് 739 പേര് ആണ്‍കുഞ്ഞുങ്ങളെയും 672 പേര് പെണ്‍കുഞ്ഞുങ്ങളെയും പ്രസവിച്ചു. പെണ്‍കുഞ്ഞുങ്ങളെ പ്രസവിച്ച അമ്മമാരുടെ ഗര്‍ഭധാരണത്തിന് മുമ്പുള്ള രക്തസമ്മര്‍ദ്ദം ശരാശരി 103 ആയിരുന്നുവെങ്കില്, ആണ്‍കുഞ്ഞുങ്ങളെ പ്രസവിച്ച അമ്മമാരുടെ രക്തസമ്മര്‍ദ്ദം ശരാശരി 106 ആയിരുന്നു.\nKeywords: Life News, Kerala Vartha, Malabarflash, Malabar news, Malayalam News\nPosted by Web Desk at 12:19:00 AM\nItem Reviewed: ജനിക്കാന് പോകുന്ന കുഞ്ഞ് ആണോ പെണ്ണോ എന്നറിയാന് പുതിയ വഴി! Rating:5Reviewed By: Web Desk


കൊറോണ വൈറസ്: കോണ്ടം കിട്ടാനില്ല, ജനസംഖ്യ കൂടുമെന്ന് ട്വീറ്റ്; പ്രതികരിച്ച് പ്രധാനമന്ത്രി - Pravasishabdam\nHome News International കൊറോണ വൈറസ്: കോണ്ടം കിട്ടാനില്ല, ജനസംഖ്യ കൂടുമെന്ന് ട്വീറ്റ്; പ്രതികരിച്ച് പ്രധാനമന്ത്രി\nകൊറോണ വൈറസ് ബാധയെ തുടര്‍ന്ന് ചൈനയില് മരിക്കുന്നവരുടെ എണ്ണം വര്‍ദ്ധിക്കുകയാണ്. വൈറസ് ബാധ പടരുന്ന സാഹചര്യത്തില് എല്ലാ രാജ്യങ്ങളും പല രീതിയിലുള്ള മുന്‍കരുതലുകളും പ്രതിരോധ മാര്‍ഗ്ഗങ്ങളും സ്വീകരിച്ചു വരികയാണ്. മിക്ക രാജ്യങ്ങളും തങ്ങളുടെ പൗരന്മാരോട് ചൈനയിലേക്കുള്ള യാത്ര ഒഴിവാക്കണമെന്ന് മുന്നറിയിപ്പ് നല്‍കിയിട്ടുണ്ട്. കൊറോണ വൈറസ് പരത്തുന്ന രോഗത്തിന്റെ ഔദ്യോഗിക പേര് ഇനി മുതല് കോവിഡ് -19 എന്നായിരിക്കുമെന്ന് ലോകാരോഗ്യ സംഘടന കഴിഞ്ഞ ദിവസം അറിയിച്ചിരുന്നു.\nകൊറോണ വൈറസ് ബാധയെ തുടര്‍ന്ന് ആശങ്കയും ഭീതിയും വര്‍ദ്ധിച്ചതോടെ ജനങ്ങളെല്ലാം മാസ്‌ക്കും മറ്റും ധരിച്ചാണ് തെരുവുകളില് ഇറങ്ങുന്നത്. വൈറസ് ബാധ സ്ഥിരീകരിച്ച രാജ്യങ്ങളിലെ പല മെഡിക്കല് സ്റ്റോറുകളിലും ഗുണമേന്മയുള്ള മാസ്‌കുകള് കിട്ടാനില്ല. എന്നാല് സിംഗപ്പൂരില് നിന്ന് ഇപ്പോള് പുറത്തുവരുന്ന കൗതുകകരമായ ഒരു വാര്‍ത്തയാണ്. കൊറോണ പടര്‍ന്ന സാഹചര്യത്തില് സിംഗപ്പൂരിലെ മിക്ക കടകളിലും ‘കോണ്ടം’ സ്റ്റോക്കില്ലാത്ത അവസ്ഥയാണ്. കൊറോണ പടരാതിരിക്കാന് ആളുകള് കോണ്ടം ഗ്ലൗസായി ഉപയോഗിക്കുന്ന സാഹചര്യം ഉണ്ടായതോടെയാണിത്. കോണ്ടം ഗ്ലൗസായി ഉപയോഗിക്കുന്നതിന്റെ ചിത്രങ്ങള് സോഷ്യല് മീഡിയയിലും മറ്റും വ്യാപകമായി പ്രചരിക്കുന്നുണ്ട്. കോണ്ടം ലഭിക്കാത്ത അവസ്ഥയെ പരിഹസിച്ചും ചിലര് രംഗത്തെത്തിയിട്ടുണ്ട്.\nകോണ്ടം ലഭിച്ചില്ലെങ്കില് അടുത്തകാലത്ത് തന്നെ സിംഗപ്പൂരില് ജനസംഖ്യ വര്‍ദ്ധിക്കുമെന്നായിരുന്നു ഒരാള് ട്വീറ്റ് ചെയ്തത്. മിക്ക മെഡിക്കല് സ്റ്റോറുകളുടെ ഷെല്‍ഫുകളില് കോണ്ടം സ്റ്റോക്കില്ലാത്തതിന്റെ ചിത്രങ്ങളും പുറത്തുവന്നിട്ടുണ്ട്. സിംഗപ്പൂര് ജനതയിലുണ്ടായ ഭീതി എത്രത്തോളമാണെന്ന് തെളിയിക്കുന്നതാണിത്. സംഭവം ശ്രദ്ധയില്‍പ്പെട്ട സിംഗപ്പൂര് പ്രധാനമന്ത്രി പ്രതികരണവുമായി രംഗത്തെത്തി. ഭയം വൈറസിനേക്കാള് നിങ്ങളുടെ ശരീരത്തെ ദോഷം ചെയ്യുമെന്നായിരുന്നു പ്രധാനമന്ത്രിയുടെ സന്ദേശം. അതേസമയം, 18 മാസത്തിനുള്ളില് വൈറസിനുള്ള വാക്‌സിന് തയ്യാറാകുമെന്നും നിലവിലുള്ള എല്ലാ സജ്ജീകരണങ്ങളും വച്ച് വൈറസിനെ നേരിടാമെന്നും ലോകാരോഗ്യ സംഘടനയുടെ അദ്ധ്യക്ഷന് ടെട്രോസ് അധനം ഗെബ്രെയേസസ് ജനീവയില് പറഞ്ഞു\nഅതേസമയം ബാങ്കോക്കില്‍നിന്ന് കൊല്‍ക്കത്തയിലെത്തിയ രണ്ടുപേര്‍ക്ക് രോഗബാധ സ്ഥിരീകരിച്ചു. ജാപ്പനീസ് കപ്പലിലുള്ള കൊറോണ കൊറോണ ബാധിതരായ ഇന്ത്യക്കാരെ ആശുപത്രിയിലേക്ക് മാറ്റി. ബാങ്കോക്കില് നിന്ന് കൊല്‍ക്കത്തയിലെത്തിയ രണ്ടു യാത്രക്കാര്‍ക്കും ഡല്‍ഹിയിലെത്തിയ ഒരു യാത്രക്കാരനുമാണ് കൊറോണ ബാധയുണ്ടെന്ന സംശയമുള്ളത്. ഇവരെ ആശുപത്രിയിലാക്കി പ്രത്യേക നിരീക്ഷണമേര്‍പ്പെടുത്തിയിട്ടുണ്ട്.കേരളത്തില് രോഗബാധ സ്ഥിരീകരിച്ച മൂന്നുപേരില് ഒരാള് അസുഖം മാറിയതിനെത്തുടര്‍ന്ന് ആശുപത്രി വിട്ടു. ആലപ്പുഴയിലെ ആശുപത്രിയിൽ ചികിത്സയിൽ കഴിഞ്ഞിരുന്ന ആളാണ് അസുഖം മാറിയതിനെ തുടർന്ന് ഡിസ്ചാർജ് ആയത്.മറ്റു രണ്ട് പേരുടെയും പരിശോധന ഫലം നെഗറ്റീവാണ്. ഇവരുടെ ആരോഗ്യ നിലയും തൃപ്തികരമാണ്.\nPrevious articleതനിക്ക് ആകെ കിട്ടിയത് റിമിയുടെ മുന്‍ഭര്‍ത്താവ് എന്ന ഒരു അനാവശ്യ വിലാസം മാത്രം; റോയ്‌സ്\nNext articleഷൂ വാങ്ങാന് 364 രൂപ അയച്ച് എഫ് ബി യില് പോസ്റ്റിട്ടയാള്‍ക്ക് കെജരിവാള് കൊടുത്ത തകര്‍പ്പന് മറുപടി


മെഡിക്കല് കോളേജ് അഴിമതി; ജി.പരമേശ്വരയുടെ ബന്ധു വീടുകളില് മിന്നല് പരിശോധന\nMay 30, 2020, 04:34 pm IST\nOct 11, 2019, 10:24 am IST\nബംഗളൂരു: മെഡിക്കല് കോളേജ് സാമ്പത്തിക ക്രമക്കേടില് മുന് കര്‍ണ്ണാടക ഉപമുഖ്യമന്ത്രിയും മുതിര്‍ന്ന കോണ്‍ഗ്രസ് നേതാവുമായ ജി.പരമേശ്വരയുടെ ബന്ധു വീടുകളിലും റെയ്ഡ്. ബന്ധു വീടുകള്‍ക്കു പുറമേ മറ്റ് സ്ഥാപനങ്ങളിലും ആദായ നികുതി വകുപ്പ് മിന്നല് പരിശോധന നടത്തി.\nപരമേശ്വരയുടെ സഹോദരന്റെ മകന് ആനന്ദിന്റെയും മറ്റ് ചില ബന്ധുക്കളുടേയും വീടുകളിലാണ് റെയ്ഡ് നടന്നത്. പരമേശ്വര മേലധികാരിയായ സിദ്ധാര്‍ത്ഥ മെഡിക്കല് കോളേജിലും ആദായ നികുതി വകുപ്പ് പരിശോധന നടത്തി. അന്വേഷണ സംബന്ധിച്ച കൂടുതല് വിവരങ്ങള് പുറത്തുവന്നിട്ടില്ല.\nകഴിഞ്ഞ ദിവസം രാവിലെ പരമേശ്വരയുടെ വീട്ടിലും മെഡിക്കല് കോളേജിലും ആദായ നികുതി വകുപ്പ് പരിശോധന നടത്തിയിരുന്നു. പരിശോധനയില് മെഡിക്കല് കോളേജില് സാമ്പത്തിക ക്രമക്കേടുള്ളതായി ആദായ നികുതി വകുപ്പ് കണ്ടെത്തിയിരുന്നു. പരമേശ്വരയുടേത് കൂടാതെ മുന് കേന്ദ്ര മന്ത്രിയും കോണ്‍ഗ്രസ് നേതാവുമായ ആര്.എല് ജലപ്പയുടെ കോലാറിലെ മെഡിക്കല് കോളേജിലും ആദായ നികുതി വകുപ്പ് പരിശോധന നടത്തിയിട്ടുണ്ട്.


railway tte arrested for child exploitation\nതോപ്പുംപടി: നിരവധി കുട്ടികളെ ലൈംഗിക പീഡനത്തിനരയാക്കിയ റെയില്‍വേ ടി.ടി.ഇ യെയും ഒപ്പം താമസിക്കുന്ന തമിഴ് യുവതിയെയും തോപ്പുംപടി പൊലീസ് അറസ്റ്റു ചെയ്തു. എറണാകുളം സൗത്ത് റയില്‍വേ സ്‌റ്റേഷനില് ജോലി ചെയ്യുന്ന കടവന്ത്ര കീഴ്പ്പള്ളി ലെയിന് വൃന്ദാവനത്തില് കമല്‍രാജ് (44), പഴനി സ്വദേശിനി സ്വപ്ന എന്നു വിളിക്കുന്ന പൂക്കൊടി (35) എന്നിവരാണ് അറസ്റ്റിലായത്.\nകുട്ടികളെ വശീകരിച്ച് വീട്ടിലെത്തിച്ച ശേഷം പീഡനത്തിരയാക്കുകയായിരുന്നു. അഞ്ച് വര്‍ഷമായി തോപ്പുംപടി കൊച്ചുപള്ളി റോഡില് വാടകയ്ക്കു താമസിക്കുകയാണ് ഇരുവരം. പരിസരത്തെ കോളനിയില് താമസിക്കുന്ന പതിനാലു വയസില് താഴെയുള്ള ആണ്‍കുട്ടികളെയും പെണ്‍കുട്ടികളെയുമാണ് പീഡനത്തിനിരയാക്കിയത്. ചോക്ലേറ്റും മറ്റും നല്‍കി അടുപ്പം സ്ഥാപിച്ച് നീലച്ചിത്രങ്ങള് കാണിച്ചാണ് ഇവരെ പീഡിപ്പിക്കുന്നത്.\nകേരള മഹിളാ സമഖ്യ സൊസൈറ്റി പ്രവര്‍ത്തകര് നടത്തിയ കൗണ്‍സലിങ്ങിലാണ് സംഭവം പുറത്തായത്. ഇവരില് പത്ത് ആണ്‍ക്കുട്ടികളും നാലു പെണ്‍ക്കുട്ടികളും പീഢിപ്പിക്കപ്പെട്ടതായി മൊഴി നല്‍കുകയായിരുന്നു. സമഖ്യ പൊലീസിനു നല്‍കിയ റിപ്പോര്‍ട്ടിനെ തുടര്‍ന്നാണു പ്രതികളെ അറസ്റ്റ് ചെയ്തത്.\nഇവര് താമസിച്ച വീട്ടില് നിന്ന് 3,96,000 രൂപയും 18 മൊബൈല് ഫോണുകളും ഡിജിറ്റല് കാമറയും പൊലീസ് കണ്ടെടുത്തിട്ടുണ്ട്. പണവും ഫോണുകളും ടിക്കറ്റ് എടുക്കാതെ യാത്ര ചെയ്തവരില് നിന്നു തട്ടിയെടുത്തതാണെന്നു പൊലീസ് പറഞ്ഞു.\nഅസിസ്റ്റന്റ് പൊലീസ് കമ്മിഷണര് എം. ബിനോയ്, സിഐ കെ. സജീവ്, എസ്‌ഐ പി.കെ. സാബു, എഎസ്‌ഐ വേലപ്പന്, സിപിഒ മാരായ ജയകുമാര്, ഡി. സജീവ് എന്നിവരുടെ നേതൃത്വത്തിലാണ് കേസ് അന്വേഷണം. കോടതിയില് ഹാജരാക്കിയ പ്രതികളെ റിമാന്‍ഡ് ചെയ്തു.\nഹസാരെ അഴിമതിക്കാരനെന്ന് കോണ്‍ഗ്രസ്\nMonday 15th August 2011 8:43am


4malayalees - ദമ്മാം നവോദയ സ്‌നേഹ സംഗമം നടത്തി:ഏരിയ സെക്രട്ടറി മനേഷ് പുല്ലുവഴി ഉത്ഘാടനം ചെയ്തു\n2014-12-26/ ചെറിയാന് കിടങ്ങന്നൂര്\nദമ്മാം: പ്രവാസി സമൂഹത്തിലെ സാമൂഹിക സാംസ്‌ക്കാരിക ജീര്‍ണതകള്‍ക്കെതിരെ നവോദയ സാംസ്‌ക്കാരിക വേദി കിഴക്കന് പ്രവിശ്യ സംഘടിപ്പിക്കുന്ന നൂറു സ്‌നേഹസംഗമങ്ങളുടെ ഭാഗമായി ദമ്മാം ടൌണ് ഏരിയ കമ്മിറ്റിക്ക് കീഴില് പോര്‍ട്ട് മേഖലയിലെ ഖലദിയ ഒന്നാം യുണിറ്റില് നടന്ന സ്‌നേഹ സംഗമം ഏരിയ സെക്രട്ടറി മനേഷ് പുല്ലുവഴി ഉത്ഘാടനം ചെയ്തു.\nദുശ്ശീലങ്ങള്‍ക്കും ജീര്‍ണ്ണതകള്‍ക്കുമെതിരെ ഒറ്റക്കെട്ടായി പോരാടുവാന് സംഗമത്തില് പങ്കെടുത്തവര് പ്രതിജ്ഞ എടുത്തു. യൂണിറ്റ് പ്രസിഡണ്ട് മനോജ് അദ്യക്ഷത വഹിച്ചു. സുദര്‍ശനന്, ശ്രീകുമാര് വള്ളിക്കുന്നം, അജയ് ഇല്ലിച്ചിറ, ഷെരീഫ് തെക്കട,രമേശന്, പ്രസന്നന്, രാജീവ്, മോഹന്‍ലാല്, എന്നിവര് സംസാരിച്ചു. യൂണിറ്റ് സെക്രട്ടറി പ്രശാന്ത് സ്വാഗതവും, ഗിരീഷ് നന്ദിയും പറഞ്ഞു.\nഹജ്ജ് യാത്ര സുരക്ഷിതവും ഭദ്രവുമാക്കാന് ഹൈടെക് സ്മാര്‍ട്ട് കാര്‍ഡുകള് ഈ വര്‍ഷം മുതല്; മിനയില് എത്തുന്ന 25,000 ഹജ്ജ് തീര്‍ത്ഥാടകര്‍ക്ക് ഈ വര്‍ഷം സ്മാര്‍ട്ട് കാര്‍ഡുകള് നല്‍കും


ഗിന്നസ് പക്രു നായകനാകുന്ന ഇളയരാജയുടെ ട്രെയിലര് പുറത്ത്- video - Kerala Views\nEntertainment, Featured, Film News, News, Trailer March 9, 2019March 9, 2019 Anusha K P\nമേല്‍വിലാസം, അപ്പോത്തിക്കിരി എന്നീ സിനിമകള്‍ക്കു ശേഷം മാധവ് രാംദാസ് സംവിധാനം ചെയ്യുന്ന ചിത്രമായ ഇളയരാജയുടെ ട്രെയിലര് പുറത്തിറങ്ങി. ഗിന്നസ് പക്രു നായകനാകുന്ന ചിത്രം മാര്‍ച്ച് 22നാണ് റിലീസാവുന്നത്.\nഇന്ദ്രന്‍സ്, ഗോകുല് സുരേഷ്, ദീപക്, അജു വര്‍ഗ്ഗീസ്, ഹരിശ്രീ അശോകന്, അനില് തുടങ്ങിയവരും ചിത്രത്തില് പ്രധാനവേഷത്തില് അഭിനയിക്കുന്നുണ്ട്. അത്ഭുത ദ്വീപിന് ശേഷം ഗിന്നസ് പക്രു നായകനാകുന്ന ചിത്രം കൂടിയാണിത്.\nമൂവി മ്യൂസിക്കല് കട്ട്‌സിന്‍റെ ബാനറില് സജിത് കൃഷ്ണ, ജയരാജ് ടി കൃഷ്ണന്, ബിനീഷ് ബാബു എന്നിവര് ചേര്‍ന്നാണ് ചിത്രത്തിന്‍റെ നിര്‍മ്മാണം. സുദീപ് ടി ജോര്‍ജ്ജാണ് തിരക്കഥയൊരുക്കുന്നത്. ചിത്രത്തിലേതായി ഇറങ്ങിയ കപ്പലണ്ടി പാട്ട് ഏറെ ഹിറ്റായിരുന്നു. നടന് ജയസൂര്യയാണ് ഈ പാട്ട് പാടിയിരിക്കുന്നത്. ചെസ് കളിയെ അടിസ്ഥാനമാക്കിയുള്ളതാണ് ചിത്രമെന്നാണ് ട്രെയിലര് തരുന്ന സൂചന.\nചിത്രത്തിന്‍റെ പോസ്റ്ററില് ഗിന്നസ് പക്രു, ഗോകുല് സുരേഷ്, ദീപക് എന്നിവരുടെ ചെസ് ബോര്‍ഡ് മുണ്ട് ഹിറ്റായിരുന്നു. കപ്പലണ്ടി പാട്ടിലും ചെസ് ബോര്‍ഡ് മുണ്ടാണ് ഏവരും അണിഞ്ഞിരിക്കുന്നത്. സന്തോഷ് വര്‍മ എഴുതിയ വരികള്‍ക്ക് സംഗീതം നല്‍കിയിരിക്കുന്നത് രതീഷ് വേഗയാണ്.\nguinness pakru, ilayaraja film, trailor\n‘ഫോട്ടോ കോപ്പിയാണെന്ന് അറിഞ്ഞാല് കള്ളന് രേഖകള് തിരികെ നല്‍കും’; പരിഹാസവുമായി പി.ചിദംബരം\nഓഖിയില് കാണാതായ ഇറാന് കപ്പല് പൂന്തുറ ഉള്‍ക്കടലില്


Bag ഉണ്ടാകുന്നത് ഇത്ര ഈസിയാണെന്നു വിചാരിച്ചില്ല...!! - Creator Pen\nBag ഉണ്ടാകുന്നത് ഇത്ര ഈസിയാണെന്നു വിചാരിച്ചില്ല...!!\nBag ഉണ്ടാകുന്നത് ഇത്ര ഈസിയാണെന്നു വിചാരിച്ചില്ല…!! അറിവുകൾ എന്നും ഒരു മുതൽക്കൂട്ടാണ്. പലരിൽ നിന്നും നമുക്ക് പുതിയ അറിവുകൾ ലഭിച്ചേക്കാം. അങ്ങനെ ഒത്തിരി അറിവുകൾ പകർന്നു നൽകാൻ നമ്മുടെ സോഷ്യൽമീഡിയക്ക് കഴിഞ്ഞിട്ടുണ്ട്. നമുക്ക് ഉപകരപെടുന്ന എല്ലാ അറിവുകളെയും നമ്മൾ സ്വീകരിക്കണം.


സി.എ.ജി. റിപ്പോര്‍ട്ട് അതീവ ഗൗരവമുള്ളതാണ് ;സമഗ്രമായ പരിശോധന നടത്തണം -സുധീരന് | Daily Indian Herald\nസി.എ.ജി. റിപ്പോര്‍ട്ട് അതീവ ഗൗരവമുള്ളതാണ് ;സമഗ്രമായ പരിശോധന നടത്തണം -സുധീരന്\nMay 23, 2017 4:58 pm By : Indian Herald Staff\nതിരുവനന്തപുരം: വിഴിഞ്ഞം കരാര് സംസ്ഥാന താല്‍പര്യത്തിന് വിരുദ്ധം. അദാനിക്ക് 29,217 കോടി അധികലാഭം ഉണ്ടാക്കിക്കൊടുത്തു എന്ന റിപ്പോര്‍ട്ട് പുറത്ത്.അതിനിടെ സി.എ.ജി. റിപ്പോര്‍ട്ട് അതീവ ഗൗരവമുള്ളതാണെന്നും ഇതേക്കുറിച്ച് സമഗ്രമായ പരിശോധന നടത്തുന്നത് ഉചിതമായിരിക്കുമെന്നും വി.എം സുധീരന് ഫെയിസ് ബുക്കില് കുറിച്ചു .\n” കേരളം പ്രതീക്ഷയോടെ നോക്കിക്കാണുന്ന വിഴിഞ്ഞം പദ്ധതിയുടെ വ്യവസ്ഥകള് സംസ്ഥാന താല്‍പര്യത്തിന് വിരുദ്ധമാണെന്ന സി.എ.ജി. റിപ്പോര്‍ട്ട് അതീവ ഗൗരവമുള്ളതാണ്. ഇതേക്കുറിച്ച് സമഗ്രമായ പരിശോധന നടത്തുന്നത് ഉചിതമായിരിക്കും.”\n2015ല് യു.ഡി.എഫ് സര്‍ക്കാര് അദാനി ഗ്രൂപ്പുമായി ഉണ്ടാക്കിയ വിഴിഞ്ഞം കരാര് സംസ്ഥാന താല്‍പര്യത്തിന് വിരുദ്ധമാണെന്ന് കാണിക്കുന്ന സി.എ.ജി റിപ്പോര്‍ട്ട് നിയമസഭയുടെ മേശപ്പുറത്ത് വച്ചു. അദാനിക്ക് 29,271 കോടി രൂപയുടെ അധിക ലാഭമാണ് കരാര് വഴി ലഭിക്കുന്നത്. നിലവില് ഗ്രീന് ഫീല്‍ഡ്, പൊതുസ്വകാര്യ പങ്കാളിത്ത (പി.പി.പി) മാതൃകയില് 30 വര്‍ഷത്തേക്കാണ് നിര്‍മ്മാണ കമ്പനിക്ക് കാലാവധി അനുവദിക്കുക. എന്നാല് ഇവിടെ 40 വര്‍ഷത്തേക്ക് കരാര് നല്‍കിയിരിക്കുന്നു. ഇത് നിയമവിരുദ്ധമാണ്. ഇതിനു പുറമേ 20 വര്‍ഷം കൂടി കാലാവധി നീട്ടിനല്‍കാമെന്നും കരാറില് വ്യവസ്ഥയുണ്ട്. ഇങ്ങനെ ചെയ്താല് 61,095 കോടി രൂപയുടെ അധിക വരുമാനം അദാനിക്ക് ലഭിക്കുമെന്നും സി.എ.ജി റിപ്പോര്‍ട്ടില് ചൂണ്ടിക്കാട്ടുന്നു.\nഓഹരി ഘടനയിലെ മാറ്റം സര്‍ക്കാരിന് നഷ്ടമുണ്ടാക്കി. ആരും ആവശ്യപ്പെടാതെയാണ് ഓഹരി ഘടനയില് മാറ്റം വരുത്തിയത്. കമ്പനികള്‍ക്കുള്ള കാലാവധി 30 വര്‍ഷത്തേക്ക് നിജപ്പെടുത്തണമെന്നാണ് രാജ്യാന്തര ഫെഡറേഷന്റെ നിര്‍ദേശം. ഇത് മറികടന്നതും തെറ്റാണ്. കണക്കുകള് പെരുപ്പിച്ച് നല്‍കി പദ്ധതി ചെലവ് ഉയര്‍ത്തി. ആസ്തികള് പണയം വയ്ക്കാന് അവകാശം നല്‍കിയത് കമ്പനിയെ സഹായിക്കാനാണ്. ഇത് അര്‍ഹതയില്ലാത്ത അധികവരുമാനം കമ്പനിക്ക് നേടിക്കൊടുക്കും.\nകരാര് പ്രകാരം സംസ്ഥാനത്തിനുണ്ടാകുന്ന നഷ്ടം ശരിയായ രീതിയില് പരിശോധിച്ചിട്ടില്ലെന്നും റിപ്പോര്‍ട്ടില് ആരോപിക്കുന്നു. വിഴിഞ്ഞം കരാര് അദാനിയുടെ താല്‍പര്യത്തിനനുസരിച്ചാണെന്ന് കാണിച്ച് ഭരണപരിഷ്‌കരണ കമ്മീഷന് ചെയര്‍മാന് വി.എസ് അച്യുതാനന്ദന് ഇന്നലെ നിയമസഭയില് സബ്മിഷന് കൊണ്ടുവന്നിരുന്നു. കരാര് സംബന്ധിച്ച് ധവളപത്രം ഇറക്കണമെന്നും വി.എസ് ആവശ്യപ്പെട്ടിരുന്നു. എന്നാല് ഇതിന് മറുപടി നല്‍കാന് കഴിയാത്ത അവസ്ഥയിലായിരുന്നു സര്‍ക്കാര്. വി.എസിന്റെ ആരോപണം ശരിവയ്ക്കുന്നതാണ് സി.എ.ജി പുറത്തുവിട്ട റിപ്പോര്‍ട്ട്. യു.ഡി.എഫ് സര്‍ക്കാരിന്‍െ അവസാന നാളുകളില് കൊണ്ടുവന്ന വിഴിഞ്ഞം കരാറിനെ ആദ്യഘട്ടത്തില് എല്.ഡി.എഫ് എതിര്‍ത്തിരുന്നു. എന്നാല് തെരഞ്ഞെടുപ്പ് അടുത്തതോടെ നിലപാടില് അയവ് വരുത്തിയ എല്.ഡി.എഫ് വികസനം വരുന്നതിനെ തടയില്ലെന്ന നിലപാടാണ് സ്വീകരിച്ചത്\nTags: Vizhinjam port, vm sudheeran\nപിണറായി ജനദ്രോഹ മുഖ്യമന്ത്രിയെന്ന് കോണ്‍ഗ്രസ് നേതാവ് വിഎം സുധീരന്\nതന്റെ മകന്റെ വിവാഹബന്ധം രാഷ്ട്രീയവുമായി കൂട്ടിക്കുഴച്ച് നേട്ടമുണ്ടാക്കാന് മാണി ശ്രമിക്കുന്നുവെന്ന് അടൂര് പ്രകാശ്\nമദ്യത്തിനു പൂട്ടിട്ട സുധീരനിട്ട് എട്ടിന്റെ പണി!..സുധീരന്റെ വീടിനു സമീപം മദ്യവില്‍പനശാല വരുന്നു\nയു.എ.ഇ സഹായം വേണ്ടെന്നുള്ള കേന്ദ്ര സർക്കാർ തീരുമാനം നിരുത്തരവാദപരവും പ്രതിഷേധാർഹവുമാണ്: വി.എം. സുധീരൻ\nതിരുവനന്തപുരം വിമാനത്താവളത്തെ സ്വകാര്യ താൽപര്യങ്ങൾക്ക് അടിയറ വയ്ക്കാൻ അനുവദിക്കരുത്.-വി.എം.സുധീരൻ\nകോൺഗ്രസിലെ ഗ്രൂപ്പ് പ്രവർത്തനത്തിന്റെ നാഥൻ ഉമ്മൻ ചാണ്ടി .ബിജെപിയെ വളർത്താനുള്ള ഗൂഢ അജണ്ട.ഉമ്മന് ചാണ്ടിക്കെതിരെ ഗുരുതര ആരോപണങ്ങളുമായി വിഎം സുധീരന്\nസുധീരനെതിരെ പടയൊരുക്കം. സ്ത്രീ പീഡനത്തിലും അഴിമതിയിലും പ്രതിപട്ടികയിൽ ഉള്ളവർ ഒരു മെയ്യോടെ സുധീരനെതിരെ . എ-ഐ ഗ്രൂപ്പുകൾ ഒന്നിച്ചു പരാതിയുമായി ഹൈക്കമാന്റിനു മുന്നിൽ


സച്ചിന്റെ റണ്‍മല അത്ര ഭദ്രമല്ല, ടെസ്റ്റ് ക്രിക്കറ്റില് ക്രിക്കറ്റ് ദൈവത്തിന് ഭീഷണിയായി ഇംഗ്ലീഷ് താരം തൊട്ടരികെ | Reporter Live\nസച്ചിന്റെ റണ്‍മല അത്ര ഭദ്രമല്ല, ടെസ്റ്റ് ക്രിക്കറ്റില് ക്രിക്കറ്റ് ദൈവത്തിന് ഭീഷണിയായി ഇംഗ്ലീഷ് താരം തൊട്ടരികെ\nBy Web Desk\tAugust 19, 2017 6:42 pm A+ A-\nലണ്ടന്: റെക്കോര്‍ഡുകളുട തോഴനാണ് ഇന്ത്യന് ക്രിക്കറ്റിലെ ദൈവം സച്ചിന് ടെണ്ടുല്‍ക്കര്. ക്രിക്കറ്റില് ഏറ്റവും കൂടുതല് റെക്കോര്‍ഡുകള് കുറിച്ചതിന്റെ റെക്കോര്‍ഡ് മാസ്റ്റര് ബ്ലാസ്റ്ററുടെ പേരിലാണ്. ടെസ്റ്റിലും ഏകദിനത്തിലും ഏറ്റവുമധികം റണ്‍സും സെഞ്ച്വറികളും സച്ചിന്റെ പേരിലാണ്.\nസച്ചിന്റെ റെക്കോര്‍ഡുകള് അക്ഷതമായി നിലനില്‍ക്കും എന്നാണ് വിലയിരുത്തപ്പെടുന്നത്. പക്ഷെ ആ വിലയിരുത്തലിന് ചിലപ്പോള് മാറ്റം സംഭവിച്ചേക്കാം എന്നാണ് സൂചന. ടെസ്റ്റ് ക്രിക്കറ്റില് ഏറ്റവും അധികം റണ്‍സ് എന്ന നേട്ടം സച്ചിനെ വിട്ടകലാനാണ് സാധ്യത. ആ റെക്കോര്‍ഡിന് ഭീഷണി ഉയര്‍ത്തുന്നതോ ഒരു ഇംഗ്ലീഷ് താരവും. അലിസ്റ്റര് കുക്ക് എന്ന ഇടംകൈയന്.\nകേള്‍ക്കുന്നവര്‍ക്ക് ഒരുപക്ഷെ അത്ഭുതമായി തോന്നാം. എന്നാല് സത്യം അതാണ്… കണക്കുകള് നിരത്തുന്ന സത്യം. 200 ടെസ്റ്റുകളില് നിന്നായി 53.78 ശരാശരിയില് 15,921 റണ്‍സാണ് സച്ചിന്റെ സമ്പാദ്യം. ഈ റണ്‍മല ആര് താണ്ടും എന്നതായിരുന്നു സച്ചിന് വിരമിച്ചപ്പോള് ഉയര്‍ന്ന ചോദ്യം. ആരും ഇല്ലെന്ന് ഉത്തരങ്ങളും വന്നു. എന്നാല് പിന്നീട് സംശയത്തോടെയെങ്കിലും ഒരു പേര് ഉയര്‍ന്ന് വന്നിരുന്നു. അത് കുക്കിന്റേതായിരുന്നു. ഏറ്റവും കുറഞ്ഞ പ്രായത്തില് 10,000, 11,000 റണ്‍സുകള് തികച്ചതോടെയാണ് കുക്കിന്റെ പേര് ഉയര്‍ന്നുവന്നത്. സച്ചിനെയാണ് കുക്ക് ഇവിടെ മറികടന്നത്.\nവിന്‍ഡീസിനെതിരായ ടെസ്റ്റ് പരമ്പര കളിക്കുകയാണ് കുക്കും ടീമും. പരമ്പരയിലെ ആദ്യമത്സരം ഡേനൈറ്റാണ്. ഇതില് ഇരട്ട സെഞ്ച്വറിയാണ് കുക്ക് അടിച്ചെടുത്തത്. ഡേനൈറ്റ് ടെസ്റ്റില് ഡബിള് സെഞ്ച്വറി നേടുന്ന രണ്ടാമത്തെ മാത്രം താരം. ഇതോടെ ടെസ്റ്റില് ഇംഗ്ലണ്ടിനായി ഏറ്റവുമധികം റണ്‍സ് നേടുന്ന താരമായും കുക്ക് മാറി.\nഇതുവരെ 145 ടെസ്റ്റുകളാണ് കുക്ക് കളിച്ചിരിക്കുന്നത്. 46.03 ശരാശരിയില് 11,568 റണ്‍സ് നേടിക്കഴിഞ്ഞു 32കാരനായ കുക്ക്. 31 സെഞ്ച്വറികളും 55 അര്‍ദ്ധ സെഞ്ച്വറികളും ഉള്‍പ്പെടെയാണിത്. സച്ചിന്റെ റെക്കോര്‍ഡ് മറികടക്കാന് വേണ്ടത് 4,301 റണ്‍സ്. അത് അസംഭവ്യമല്ലെന്നാണ് കണക്കുകള് വ്യക്തമാക്കുന്നത്. 2012 മുതല് 2016 വരെയുള്ള കാലയളവില് കുക്ക് ഓരോവര്‍ഷവും ശരാശരി 13.6 ടെസ്റ്റുകളാണ് കളിച്ചത്. ഓരോവര്‍ഷവും ശരാശരി 1000 റണ്‍സും സ്വന്തമാക്കി. ഒരു ആറ് വര്‍ഷം കൂടി കുക്ക് കളത്തില് തുടരുകയും ഒരു വര്‍ഷം ശരാശരി 10 ടെസ്റ്റ് വീതം കളിക്കുകയും ചെയ്താല് കണക്കുകള് കുക്കിന് അനുകൂലമാകും. റണ്‍മലയും 200 ടെസ്റ്റുകളെന്ന നേട്ടവും ഒരു പക്ഷെ തകര്‍ന്ന് വീഴാം. ആറ് വര്‍ഷം കളിക്കളത്തില് തുടരാനാകുമോ എന്ന ചോദ്യം ഉയരാം. അതിനുള്ള സാധ്യതയും തള്ളക്കളയാനാകില്ല. കാരണം നിയന്ത്രിത ഓവര് മത്സരങ്ങളില് നിന്ന് കുക്ക് വിരമിച്ച് കഴിഞ്ഞു. ടെസ്റ്റില് മാത്രമാണ് ശ്രദ്ധ കേന്ദ്രീകരിക്കുന്നത്. കൂടുതല് പരുക്ക് പിടികൂടാതിരിക്കുകയും ഫോം നിലനിര്‍ത്താന് കഴിയുകയും ചെയ്താല് സമ്മോഹന നേട്ടം കുക്കിന് സ്വന്തമാക്കാം.\nAug 19, 2017 6:42 pm\nSachin Test Record


വേദനകള് എല്ലാം മറന്നു; ദുരിതാശ്വാസക്യംപിലെ യുവതിക്ക് ആണ്‍കുഞ്ഞ് - Samakalika Malayalam\nവേദനകള് എല്ലാം മറന്നു; ദുരിതാശ്വാസക്യംപിലെ യുവതിക്ക് ആണ്‍കുഞ്ഞ്\nBy സമകാലിക മലയാളം ഡെസ്‌ക് | Published: 21st August 2018 04:31 PM |\nLast Updated: 21st August 2018 04:31 PM | A+A A- |\nകൊച്ചി: പ്രളയക്കെടുതിയെ തുടര്‍ന്ന് ദുരിതാശ്വാസക്യാംപിലെത്തിയ യുവതിക്ക് കൊച്ചിയിലെ സ്വകാര്യ ആശുപത്രിയില് സൗജന്യ സിസേറിയന്. ചേരാനെല്ലൂര് സ്വദേശി സുനീഷിന്റെ ഭാര്യ പ്രസീദയാണ് കഴിഞ്ഞ ദിവസം ലേക് ഷോര് ആശുപത്രിയില് ആണ്‍കുഞ്ഞിന് ജന്മം നല്‍കിയത്. ഉറ്റവരെ നഷ്ടപ്പെട്ടതിനുപിന്നാലെയെത്തിയ പ്രളയവും തീര്‍ത്ത പ്രതിസന്ധിയിലായിരുന്നു പ്രസീദയുടെ പ്രസവം.\nഒരു സങ്കക്കടലിന്റെ ഇരമ്പം ഇപ്പോഴുമുണ്ട് പ്രസീദയുടെ കണ്ണുകളില്. ആ കണ്ണുകളില് പുതുപ്രതീക്ഷകള് നിറച്ചത് ഇവനാണ്. പേരിട്ടിട്ടില്ല. ഒരുപാട് സങ്കടങ്ങള്‍ക്ക് നടുവില് പ്രസീദയുടെ ഒരേയൊരു സന്തോഷം. ഹൃദയസംബന്ധമായ അസുഖത്തെത്തുടര്‍ന്നായിരുന്നു അച്ഛന്റെ മരണം. അച്ഛന് മരിക്കുമെന്ന് അറിഞ്ഞ് ആത്മഹത്യചെയ്ത സഹോദരന്. ആ ദുഃഖങ്ങള്‍ക്കിടയിലേക്കാണ് പ്രളയമെത്തിയത്. വീട്ടില് വെള്ളം കയറിയതോടെ നെട്ടൂരിലെ ദുരിതാശ്വാസക്യാമ്പില് ഭര്‍ത്താവിനൊപ്പമെത്തി.\nവരാപ്പുഴയിലെ െ്രെഡവിങ് സ്‌കൂളിലാണ് സുനീഷിന് ജോലി. പ്രസവവും മറ്റ് ചെലവുകളും ലേക് ഷോര് ആശുപത്രി പൂര്‍ണ സൗജന്യമായി ചെയ്തുനല്‍കി. എന്നാല് ഇനി മുകളറ്റം വെള്ളംകയറി നശിച്ച വീട്ടിലേക്ക് ഈ ചോരക്കുഞ്ഞുമായി മടങ്ങണമെന്നതാണ് ഒരേയൊരു ആശങ്ക.\nദുരിതാശ്വാസക്യാംപ് യുവതി സൗജന്യ സിസേറിയന്